
TABEL CRONOLOGIC 


1825 S-a născut Dimitrie Bolintineanu, în Bolintin-Vale, judeţul Giurgiu. 
Este fiul lui Enache Cosmad, aromân de origine, negustor, arendaş, 
apoi funcţionar, şi al Anicăi, născută Bolintineanu. A rămas orfan 
de mic şi a fost crescut de o mătuşă a sa, la Bucureşti. Aici învaţă la 
şcoala de la Colțea şi la Colegiul Sf. Sava. 


1841 Viitorul scriitor este copist la Secretariatul Statului. 


1842 Dimitrie Bolintineanu îşi face debutul literar, în Curier de ambe 
sexe, cu elegia O fată tânără pe patul morţii, care-i aduce de la 
bun început celebritatea. 


1843 Scriitorul devine membru al Societăţii Frăția şi al Asocieţiei Literare 
a României. Aceasta din urmă îi asigură o bursă pentru Paris, unde 
în 1846—1848 studiază la College de France şi activează în cadrul 
Societăţii Studenţilor Români. 


1847 În timpul studiilor la Paris, apare prima carte a scriitorului, Colecţie 
din poeziile domnului D. Bolintineanu, în tipografia lui C. A. Rosetti 
şi Vinterhalder, „cu fondurile Asociaţiei Literare“. 

1848 Împreună cu alți tineri români aflaţi până atunci în capitala Franţei, 
Dimitrie Bolintineanu se întoarce la Bucureşti, unde participă activ 
la pregătirea şi declanşarea revoluţiei. 

19 iunie Apare primul număr al gazetei Poporul suveran, redactată 
de Dimitrie Bolintineanu. 

1 august Scriitorul este ales în Comitetul central electoral, în vederea 
desemnării viitorilor deputaţi în Adunarea Constituantă a României. 
13 septembrie Oştile turceşti ajungând la Cotroceni cu scopul de a 
înăbuşi revoluţia, Dimitrie Bolintineanu, împreună cu Nicolae 
Bălcescu şi cu alți fruntaţi ai revoluției, face parte din deputăţia 
care protestează în fața lui Faud-effendi împotriva amestecului 
Porții Otomane în treburile interne ale Ţării Româneşti. 

Curând este arestat, ca şi ceilalți fruntaşi ai revoluţiei, şi transportat 
cu ghimia pe Dunăre. Dimitrie Bolintineanu reuşeşte să evadeze şi 
ia calea exilului. 


— Dimitrie Bolintineanu — 


1849 30 octombrie Dimitrie Bolintineanu soseşte la Paris, unde se 
integrează în activitatea desfăşurară de ceilalţi exilați români care 
participaseră la revoluţia din 1848. 

28 noiembrie Dimitrie Bolintineanu este ales membru al comisiei 
pentru cercetarea fondurilor cheltuite în timpul revoluţiei. 

2 decembrie Scriitorul semnează, alături de alți fruntaşi ai revoluţiei, 
statutul Asociaţiei române, constituită în scopul de a imprima 
activităţii emigranților români la Paris o eficienţă sporită. 

1851 15 aprilie Apare, la Paris, primul număr al revistei Albumul pelerinilor 
români, pe care Dimitrie Bolintineanu îl scrie singur în întregime. 
(Publicaţia a mai apărut, în acelaşi an, la 30 mai şi la 30 iunie.) 
Vede lumina tiparului prima variantă a romanului Manoil. 

1855 În revista lui Vasile Alecsandri România literară, care apărea la Iaşi, 
au fost publicate o seamă de poezii ale lui Dimitrie Bolintineanu şi 
romanul său Manoil în întregime. 

La Bucureşti, vede lumina tiparului volumul Poezii vechi şi noi ale 
dlui Dimitrie Bolintineanu. Editate sub îngrijirea lui G. Sion. 

La Iaşi, în Tipografia româno-franceză, apare, în volum aparte, 
„romanul naţional“ Manoil. 

1856 În urma câtorva călătorii întreprinse de Dimitrie Bolintineanu în 
toți anii de exil de după 1848, îi apare volumul Călătorii în Palestina 
şi Egipt. 

1857 19 octombrie Scriitorul patriot asistă la istorica şedinţă a Divanului 
ad-hoc din Moldova, în care s-a votat Unirea țărilor româneşti. 


1858 În sfârşit, Dimitrie Bolintineanu obţine dreptul de a se întoarce în 
Patrie. Se stabileşte la Bucureşti, consacrându-se activităţii de creaţie. 
Colaborează la ziarul Românul. Editează, ca „redactor responsabil“, 
ziarul umanist Dâmboviţa. Tipăreşte volumele Călătorii pe Dunăre 
şi în Bulgaria, Legende sau basme naţionale în versuri, Melodii 
române ş. a. 


1859 Dimitrie Bolintineanu salută cu entuziasm şi sprijină activ, prin 
gazeta sa Dâmboviţa, alegerea lui Alexandru Ioan Cuza domnitor 
al Principatelor Române Unite şi înfăptuirea reformelor preco- 
nizate de el. 

Publică volumul de poezii Bătăliile românilor (Fapte istorice). 

1860 Acceptă funcţia de comisar în Comisia Dunăreană. 


Este consilier intim al lui Alexandru loan Cuza în vizita acestuia la 
Constantinopol. 


— Legende istorice — 


Apare broşura scriitorului Vizita domnitorului Principatelor Unite 
la Constantinopol. 


1861 Deoarece nu admite spiritul conciliant şi compromisurile, 
demisionează din funcţia de comisar în Comisia Dunăreană. 
12 mai Este desemnat ministru secretar de stat la Departamentul 
Trebilor Străine şi ad-interim la Departamentul Controlului. 
16 iulie Dimitrie Bolintineanu este reintegrat în funcţia de comisar 
în Comisia Dunăreană. 
13/25 septembrie Este reprezentant personal al lui Alexandru 
Ioan Cuza la Conferinţa de la Constantinopol a puterilor garante 
în problema Unirii depline a Principatelor Române. Ca urmare, 
publică lucrarea Cestiunea Unirii la Constantinopole, pledoarie 
ferventă pentru dreptul naţiunii române de a-şi proclama ea însăşi 
Unirea deplină. 


1862 Dimitrie Bolintineanu publică volumele Legende noi cu note din 
cronicile românilor şi Elena, roman original de datini politic- 
filozofic. 

1863 Scriitorul face parte din guvernul lui Mihail Kogălniceanu, cel mai 

important organ executiv din timpul Unirii, în calitate de ministru 
al cultelor şi instrucţiunii publice. 
Colaborează intens la revistele Buciumul, Reforma, Zimbrul. Pu- 
blică volumele Călătorii la românii din Macedonia şi Muntele Athos 
sau Santa Agora, Viaţa lui Mihai Viteazul făcută pentru 
înţelegerea poporului, Viaţa lui Ştefan cel Mare, Viaţa lui Vlad 
Ţepeş-Vodă şi Mircea cel Bătrân. 

1864 Dimitrie Bolintineanu demisionează din guvernul Kogălniceanu şi 
este numit, de către domnitorul ţării, membru al Consiliului de 
Stat. 

1865 Apar, în două ediţii consecutive, Poezii de D. Bolintineanu atât 
cunoscute cât şi inedite. 

1866 Publică volumele Florile Bosforului, Eumenidele sau satire politice, 
Ielele şi, în traducere personală în limba franceză, Brises W'Orient. 

1867 Apar Conrad, poem în patru cânturi şi note explicative, Călătorii la 
Ierusalim în sărbătorile Paştelui şi în Egipt, ediţia a II-a, Călătorii 
în Asia Mică, Mihai Viteazul condamnat la moarte, dramă în trei 
acte, Ştefan-Vodă cel Berbant, dramă în patru acte în versuri. 


1868 Dimitrie Bolintineanu publică volumele Alexandru Lăpuşneanu, 
dramă în trei acte în proză, După bătaia de la Călugăreni, dramă 

—— Dimitrie Bolintineanu — 


în trei acte în versuri, Ştefan Gheorghe-Vodă sau Voi face doamnei 
tale ce ai făcut tu jupânesei mele, dramă istorică în cinci acte, 
Şase drame istorice noi (Mărirea şi uciderea lui Mihai Viteazul, 
Despot-Vodă, Mihnea-Vodă care-şi taie boierii, Postelnicul 
Constantin Cantacozin, Brâncovenii şi Cantacozinii, Sorin). 1 se 
joacă, la Braşov, drama După bătaia de la Călugăreni. 


1869 Tipăreşte volumele Poezii din tinereţe nepublicate încă, Domnii 
regulamentari şi istoria celor trei ani de la 11 februarie până 
astăzi, Viaţa lui Cuza-Vodă, ediţia a II-a, revăzută şi adăugită, 
Cartea poporului român. Cugetări filozofice şi politice în raport 
cu starea actuală a României, Nepăsarea de religie, de patrie şi 
de dreptate la români, România roabă la austro-ungari, 
Traianiada, poemă epică, Viaţa lui Traian August, fondatorul 
neamului românesc. 


1870 22 martie Dimitrie Bolintineanu scoate un număr unic al revistei 

„Dâmboviţa“, scris în întregime de el însuşi. 
Publică o nouă versiune a poemei epice naţionale Traianiada, 
culegerea de satire politice Menadele, cărţile Plângerile României, 
Viaţa lui Vlad Ţepeş şi Mircea-Vodă cel Bătrân, ediția a II-a, Viaţa 
şi faptele lui Mihai Viteazul, ediţia a II-a, revăzută, schimbată şi 
adăugită, Viaţa şi faptele lui Ştefan-Vodă cel Mare, ediția a II-a, 
revăzută şi corectată. 

1871 Scriitorul se îmbolnăveşte grav şi este internat la Spitalul Pantelimon. 
Sărac lipit pământului („lipsit chiar de pâinea de toate zilele“), 
colegii de breasclă încearcă să-l ajute, Cezar Bolliac propunând să i 
se acorde o recompensă naţională. Această propunere nefiind 
acceptată, ei caută alte modalităţi de a-i veni în ajutor celebrului 
scriitor şi om politic al timpului. 

1872 Obiectele aflate în posesia lui Dimitrie Bolintineanu sunt vândute 
prin loterie publică. Vasile Alecsandri, Costache Negruzzi şi alţi 
scriitori câştigă cărțile şi dulapul bibliotecii colegului lor, însă ca 
vechi şi devotați prieteni ai suferindului le lasă în continuare în 
posesia lui. La 20 august, în Spitalul Spiridon din Bucureşti, scriitorul 
se stinge din viaţă, lăsând urmaşilor o bogată şi variată creaţie 
literară şi publicistică. 

DE D. BOLINTINEANU 
atât cunoscute cât și inedite 
1865 

CUPRINS 
— Dimitrie Bolintineanu — 


LEGENDE ISTORICE 


CEA DE PE URMĂ NOAPTE 
A LUI MIHAI CEL MARE 


Ca un glob de aur luna strălucea 

Și pe-o vale verde oștile dormea; 

Dar pe-un vârf de munte stă Mihai la masă 
Și pe dalba-i mână fruntea lui se lasă. 
Stă în capul mesei, între căpitani 

Și recheamă dulce tinerii săi ani. 
Viaţa noastră trece ca suava rouă 
Când speranța dulce ne surâde nouă. 
Astfel astă dată viața lor cura; 
Cugetele triste nu-i mai turbura; 

Luna varsă raze dulci şi argintoase; 
Austrul le suflă coamele pletoase; 
Căpitanii toarnă prin pahare vin 

Și în sănătatea lui Mihai închin. 

Dar Mihai se scoală și le mulțumește 
Și luând paharul astfel le vorbește: 

— „Nu vă urez viață, căpitanii mei! 
Dimpotrivă, moarte, iată ce vă cei! 

Ce e viaţa noastră în sclavie oare? 
Noapte fără stele, ziuă fără soare. 

Cei ce rabdă jugul ș-a trăi mai vor, 
Merită să-l poarte spre ruşinea lor! 
Sufletul lor nu e mai presus de fierul 
Ce le-ncinge brațul, iau de martur cerul! 
Dar românul nu va câmpuri fără flori, 
Zile lungi și triste fără sărbători. 

CUPRINS 
— Legende istorice — 


Astfel e vulturul ce pe piscuri zboară: 
Aripile taie-i, că ar vrea să moară! 
Astfel e românul şi român sunt eu 

Și sub jugul barbar nu plec capul meu.“ 


——— 


PREDA BUZESCU 


De trei zile lupta n-a mai încetat 

Și tătarul pare c-a înaintat. 

Dar Buzescu Preda vede cu durere 
Floarea României ce pe vale piere. 
Trece înainte pe un cal în joc 

Ce varsă din ochii-i flacăre de foc. 
Strigă cu tărie cetelor zdrobite 

Ce la glasu-i mândru se întorc uimite. 
lată că nepotul hanului tătar 

Trece pe-un sălbatec, ager armăsar. 
Unde se arată pe întinsa vale 

Prin oștirea noastră își deschide cale. 
lar Buzescu Preda cum îl întâlni, 

Îi ieşi-nainte şi-astfel îi vorbi: 

— „Dacă nu ţi-e frică și-ai credință-n tine, 
O, tătare! vino să te baţi cu mine!“ 


Ei descălecară atunci amândoi 

Și se iau la luptă ca doi juni eroi. 
Ochii tuturora cată cu mirare 

La Buzescu Preda și tătarul mare. 
Ei se bat la raza stelei cei de foc, 
Flacările-i albe pe-a lor zale joc. 
Vântul răcorește fruntea lor udată 
Și mânia dulce sufletul le-mbată. 

CUPRINS 
—— Dimitrie Bolintineanu — 


Ei se bat în spade — spadele se frâng; 

Și se iau la braţe — se smucesc, se strâng. 
Când tătarul scoate o secure mică 

Si lovind pe Preda, pavăza îi strică. 

Dar el cu măciuca astfel îl lovi 

Incât deodată câzu şi muri. 


lar după aceasta, oastea românească 
Pleacă și învinge horda tătărască. 


MUMA LUI ȘTEFAN CEL MARE 
I 


Pe o stâncă neagră, într-un vechi castel, 
Unde cură-n poale un râu mititel, 
Plânge și suspină tânăra domniţă, 
Dulce şi suavă ca o garofiță; 

Căci în bătălie soţul ei dorit 

A plecat cu oastea și n-a mai venit. 
Ochii săi albaștri ard în lăcrimele 

Cum lucesc în rouă două viorele; 
Buclele-i de aur cad pe albu-i sân, 
Rozele şi crinii pe faţă-i se-ngân. 

Însă doamna soacră lângă ea veghează 
Și cu dulci cuvinte o imbărbătează. 


II 


Un orologiu sună noaptea jumătate. 
În castel în poartă oare cine bate? 

— Legende istorice — 


— „Eu sunt, bună maică, fiul tău dorit; 
Eu, și de la oaste mă întorc rănit. 

Soarta noastră fuse crudă astă dată: 
Mica mea oştire fuge sfărămată. 

Dar deschideţi poarta... Turcii mă-nconjor... 
Vântul suflă rece... Rănile mă dor!“ 
Tânăra domniţă la fereastră sare. 

— „Ce faci tu, copilă* zice doamna mare. 
Apoi ea la poartă atunci a ieșit 

Și-n tăcerea nopţii astfel i-a vorbit: 

— „Ce spui, tu, străine? Ștefan e departe; 
Brațul său prin taberi mii de morți împarte. 
Eu sunt a sa mumă; el e fiul meu; 

De ești tu acela, nu-ți sunt mumă eu! 

Însă dacă cerul, vrând să-ngreuieze 

Anii vieţii mele şi să mă-ntristeze, 
Nobilul tău suflet astfel l-a schimbat; 
Dacă tu ești Ștefan cu adevărat, 

Apoi tu aice fără biruință 

Nu poţi ca să intri cu a mea voință. 
Du-te la oştire! Pentru ţara mori! 

Și-ţi va fi mormântul coronat cu flori!“ 


III 


Ștefan se întoarce și din cornu-i sună; 
Oastea lui zdrobită de prin văi adună. 
Lupta iar începe... Dușmanii zdrobiţi 
Cad ca niște spice, de securi loviți. 

—— Dimitrie Bolintineanu — 


FATA DE LA COZIA 


Trâmbiţa răsună sus pe coasta verde; 
Armia lui "Țepeș printre brazi se pierde. 
— „lată! strig vitejii, mândrul căpitan 
Ce-a ucis cu mâna-i pașa musulman!“ 


Domnul îl sărută şi cu bucurie: 


CUPRINS 


— „Spune-mi, vrei tu aur, ranguri sau soţie? 


Dacă vrei avere, da-ţi-voi cât vei vrea; 
Dacă vrei soţie, da-ţi-voi fata mea!“ 


— „Doamne! nu voi aur, nici onori deşarte: 


N-am venit în lupte sa-mi trag așa parte; 
Plângerile ţării braţul mi-a-narmat; 
Pentru-a ei scăpare astăzi m-am luptat. 
lar de este vorba să-mi dai soţioară, 

Află că eu însumi sunt o fetișoară!“ 


La aceste vorbe junele frumos 

Coiful își aruncă, păru-i cade-undos. 
Toată adunarea vede cu răpire 

O fetiţă dulce ca o fericire. 

Domnul se răpeste de mândreţea ei. 

— „Care din boierii-mi vrei bărbat să iei?“ 


— „ Doamne, zise fata, vrei să fiu soție 
Unui din ostașii care-mi place mie? 

Toţi sunt bravi la luptă, nu ma îndoiesc; 
Însă pe-al meu mire voi să îl iubesc.“ 


Domnul fiu s-aruncă l-ale ei picioare 
Și cu o vorbire dulce rugătoare: 

— Legende istorice — 


— „Fii a mea domniţă și îţi jur pe cer 
Pentru tine-n lume să trăiesc, să pier!“ 


La aceste vorbe tânăra fecioară 
Rumenind la faţă ca o rozișoară: 
— „Dacă vei iubirea-mi să o dobândești, 
Pentru ţară, doamne, să mori, să trăieşti!“ 


UN OSTAȘ ROMÂN ÎNCHIS 
PESTE DUNĂRE 


Porumbiţă întristată! 

Eu ca tine sunt străin, 
Și-ntr-o țară depărtată 
Tu cânți tristă, eu suspin! 


Însă tu ai aripioare, 

Poţi te-ntoarce când vei vrea; 
lar eu plâng în închisoare 
După dulcea țara mea! 


Tu ai poate-o sorioară 
Ce te cheamă ne-ncetat; 
lar eu am o drăgușoară 
Ce în lacrimi am lăsat. 


Însă tu ai aripioare, 

Poţi te-ntoarce când vei vrea, 
lar eu gem în închisoare 
După mândruliţa mea! 

CUPRINS 


CUPRINS 
— Dimitrie Bolintineanu — 


Zboară, pasăre curată! 
Și te-ntoarnă-n ţara ta: 
lar eu, floare aruncată 
Pe alt țărm, mă voi usca! 


MIRCEA LA BĂTAIE 


Armia maghiară ţara a-nvelit; 
Soarele văzând-o, a îngălbenit. 


Dar bătrânul Mircea nu se înspăimântă: 
Cu o mică ceată de voinici s-avântă. 


Nu că el voiește țara a scăpa, 
Ci va să-mplinească datoria sa. 


Unde este timpul cel de bărbăţie 
Când murea românul pentr-o datorie! 


Pe un cal ce mușcă spumă în zăbale, 
Printre zi şi noapte el își face cale. 


— „Fraţii mei! vorbește falnicul bătrân, 
Dumnezeu voit-a ca să mor român. 


Cel ce a sa viaţă ţării sale-nchină 
Piere ca lumina într-a sa lumină. 

Ce e-n viaţa ţării viața unui om? 

Ce e-n primăvară floarea unui pom? 
Ceea ce prin stele este-o stelioară 
Și-n nemărginire un minut ce zboară. 

CUPRINS 
— Legende istorice — 


Șoimul când se vede prins de vânători, 
Spun că își sfărâmă cuib și puișori. 
Astfel decât lanţul braţul să le-ncingă, 
Ce-i român, ce-i nobil astăzi să se stingă“ 


Unde este timpul cel de bărbăţie 
Când murea românul pentr-o datorie?! 


MIHAI SCĂPÂND STINDARDUL 


Noaptea se întinde și din geana sa 
Argintoase lacrimi peste flori vărsa. 
Dar setos de lupte, în văi depărtate, 
Un erou în noapte încă se mai bate. 
Singur el se luptă în acele văi 

Unde mâna morţii a culcat pe-ai săi. 
Dar sub mii de braţe trebuie să cază: 
Trece printre unguri fără ca să-l vază; 
Și stindardul ţării el înfășurând 

Către sân îl strânge înapoi cătând. 

Și în umbra nopţii armăsaru-i zboară 
Ca o-nchipuire albă şi ușoară. 

Spre o apă lată calul s-a-ndreptat; 

De maghiari războinici fuge-ncon jurat. 
Luna după dealuri mergând să se culce 
Îi arată calea și-i surâde dulce. 


Cei ce îl preurmă se opresc pe maluri: 
Dar Mihai cu calul se aruncă-n valuri 
Și de ceea parte singur ajungând 

Fl îmbrățișează calu-i spumegând. 

CUPRINS 
— Dimitrie Bolintineanu — 


Apoi scoate frâul încă alb de spume 
ȘI îi zice: „Liber mergi de-acum în lume! 


—.— 


MIRCEA CEL MARE ȘL SOLII 


Într-o sală-ntinsă, printre căpitani, 
Stă pe tronu-i Mircea încărcat de ani. 


Astfel printre trestii tinere-nverzite 
Un stejar întinde braţe veștejite. 


Astfel după dealuri verzi şi numai flori 
Stă bătrânul munte albit de ninsori. 


Curtea este plină, țara în mișcare; 
Soli trimiși de Poartă vin la adunare. 


Toţi stau jos mic, mare, tânăr și bătrân.. 
Era nobil omul când era român. 


Solii dau firmanul. Mircea îl citeşte, 
Apoi, cu mărire, astfel le vorbește: 


a „Padişahul vostru, nu mă îndoiesc, 
Va să facă ţara un pământ turcesc. 


Pacea ce-mi propune este o sclavie 
Până ce românul să se bată știe!“ 


La aceste vorbe sala-a răsunat; 
Dar un sol îndată vorba a luat. 

— Legende istorice — 


— „Iu, ce într-această nație creștină 
Strălucești ca ziua într-a ta lumină, 


Tu, o, doamne, cărui patru țari se-nchin. 
Allah să te ţie, dar ești un hain!“ 


În murmură surdă vorbele-i se-neacă. 
Cavalerii trage spadele din teacă. 


Mircea se-ndreptează iute către ei: 
— „Respectaţi solia, căpitanii meil“ 


Apoi către solii Porții el vorbește: 
— „Voi, prin care șahul astăzi mă cinstește! 


Mircea se închină de ani obosit; 
Însă al său suflet nu e-mbătrânit: 


Ochii săi sub gene albe și stufoase 
Cu greu mai îndreaptă săgeți veninoase; 


Dar cu toate astea fieru-i va lovi, 
Ș-albele lui gene încă n-or clipi. 


Cela ce se bate pentru a lui țară, 
Sufletu-i e focul soarelui de vară. 


Mergeţi la sultanul care v-a trimis, 
Ș-orice drum de pace, spuneţi că e-nchis! 


Apoi către curte domnul se îndreaptă. 
— „Fericirea țării de la noi s-aşteaptă. 

CUPRINS 
—— Dimitrie Bolintineanu — 


De deşarte vise să nu ne-nșelăm: 
Moarte și sclavie la străini aflăm. 


Viitor de aur țara noastră are 
Și prevăz prin secoli a ei înălțare. 


Însă mai-nainte trebuie să știm 
Pentru ea cu toţii martiri să murim! 


Căci fără aceasta lanţul ne va strânge 
Și nu vom ști încă nici chiar a ne plânge!“ 


—.— 


CĂPITANUL DE VÂNĂTORI 


Lăutarii cântă, hora se-nvârtește 

Și un cal în spume d-odată s-oprește. 
— „Pace vouă, oaspeţi cu genele albe, 
Mume tinerele cu aure salbe! 

Bună ziua, vouă, juni dănţuitori, 

Vouă, copiliţe, tineri criniori! 

Oşti nenumărate ţara ne robeşte 

Și pe unde trece câmpul înnegrește. 
Soarele e galben, norii-l învelesc, 

Râurile albe în sânge roșesc. 

Cum sub o secure cade-o dumbrăvioară, 
Floarea ţării noastre sub fier se doboară. 
Dacă e vreunul ce simte-ntre voi, 

Vie a combate ş-a muri cu noi!“ 


Soarele în abur ca un foc roșeşte. 
Lăutarii cântă, hora se-nvârtește: 

— Legende istorice — 


— „Peste zece sute căpitan sunt eu 
Și ca zece sute bate pieptul meu. 
Ceata mea-i frumoasă, ageră, ușoară 


Și pe cai în spume ce ca vântul zboară. 


lar voinicii noştri se chem vănâtori, 
Au lănci veninoase, iar la suflet flori.“ 


Lumea-l înconjoară, ziua se sfârșește. 
Lăutarii cântă, hora se-nvârtește: 

— „Viaţa în sclavie este o povară, 
larnă nesfârşită fără primăvară. 

Însă țara noastră nu e scrisă-n cer 
Printre cele sclave ce prin veacuri pier. 
Căci românul încă ştie a se bate 

Și urăște viaţa fără libertate. 

Astfel o pădure când s-a veştejit, 
Pasărea suspină, cheamă-al ei sfârşit.“ 


Nu ştiu căpitanul dacă-a așteptat, 
Dar cu doua sute voinici a plecat. 


MĂRIOARA 


— „Dragul dulce-al vieţei mele 
La oaste s-a dus, 

Și de-atuncea soare, stele, 
Toate au apus! 


Mâna mea l-a lui plecare 
Calu-i a-nfrânat. 

Și-ntr-o dulce sărutare 
Inima mi-a dat“ 

CUPRINS 


— Dimitrie Bolintineanu — 


Astfel cântă Mărioara 
Dup-al ei iubit, 
Și pe faţă-i lăcrimioara 
Dulce a-nflorit. 


Însă iată că sosește 
Mândrul ei amor 

Și în noaptea ce domnește 
Spune al său dor. 


— „În câmpia sângeroasă 
Fraţii mi-am lăsat 
Și la tine-a mea frumoasă, 
lată c-am zburat. 


Căci, vezi tu, o, dulce nume, 
Înger ce iubesc! 

Fără tine-n astă lume 

Nu pot să trăiesc.“ 


— „Ce zici tu, o, neferice, 
Mândrul meu iubit! 
Așadar eu nu-ţi voi zice: 
Bine ai venit! 


Dar de nu poţi fără mine 
În lume-a trăi, 

La bătaie eu cu tine, 
Haide, voi veni!“ 


Amândoi pe cai s-aruncă 
Și prin noapte zbor, 

CUPRINS 
— Legende istorice — 


Și trecând prin verdea luncă 
Cântă cu amor: 


— „Dacă nu poţi fără mine 
În lume-a trăi, 

Pentru ţară, eu cu tine 
Dulce voi muri.“ 


DOAMNA LUI NEAGU 


Neagoe cel Mare în al său palat 

Ce domneşte p-Argeș zice întristat: 

— „Monastirea noastră nu e săvârșită 
Și a mea avere este isprăvită! 

Dragi ostași, ce ziceţi, nu ar fi păcat 

Ca să înceteze lucrul minunat?“ 

— „Biruri noi pe ţară pot ca să se puiel“ 
Au răspuns ostașii ca să îl mângâie. 
Zic şi ei decide biruri pe români 

De la cei mai tineri pân” la cei bătrâni. 
Doamna intră-n sală. Graţiile sclave 

Îm pletesc cu roze zilele-i suave. 

Ochii uzi de rouă spre pământ se-nclin; 
Rumenind la față ea vorbeşte lin: 

— „Voi vreţi biruri nouă! Neagoe, te teme! 
Mâine toată ţara o să te blesteme. 

Astă monastire ce atât iubești, 

Printre fum de lacrimi poate s-o priveşti! 
lată diamanturi! Vinde-le şi-urmează 
Nobila lucrare ce te inimează. 

CUPRINS 
— Dimitrie Bolintineanu — 


Căci aceste scule nu le pot purta 

Când femei pe faţă lacrimi vor păstra.“ 
Zice și arată un paner de aur 

Unde închisese gingașul tezaur. 

Ea îl dă. Și faţa ca un frag cocând, 
Rumenă surâde, drăgălaș și blând. 

Un bătrân se scoală şi-asfel le vorbeşte: 
— „Inima străbună încă viețuiește. 

Țara care naște astfel de femei, 

Merită și viața și mărirea ei. 

Căci să ştiţi cu toţii că un neam se face 
Mare sau se pierde cum femeii place. 

Și acum voi zice: Doamne! pot să mor, 
Căci văzură ochii-mi mântuirea lor!“ 


CUPA LUI ȘTEFAN 


Într-o monastire din trecut rămasă, 
În domneasca sală se întinde masă. 
Misail prezidă ast banchet voios 

Și în timpul mesei zice dureros: 


— „Ștefan după moarte lăsă moștenire 
Arcul său și cupa l-astă monastire. 

Cu Cantemireștii leşii au venit 

Și prădând locașul, arcul au răpit; 


Însă nu răpiră cupa minunată! 

Ea trăiește încă, de mirare. lată!“ 
El arată cupa.. Toţi s-au minunat. 
Ea era săpată dintr-un matostat. 

— Legende istorice — 


Servii varsă-ntr-însa dulce tămâioasă. 
Fiecine-nchină pentru o frumoasă. 
Când la cel din urmă rândul a venit, 
Misail ia cupa și-astfel a vorbit: 


— „Unde este timpul cel de vitejie? 

Timpul de mari fapte?.. Vai! n-o să mai vie? 
A căzut Moldova, căci orice români 

Se roşesc la gândul a mai fi stăpâni. 


Ei îmbracă manta de înțelepciune; 
Dar ca să-și ascunză trista slăbiciune. 
Dar înţelepciunea fără-a cuteza, 

E ca cutezarea fără-a cugeta. 


Când vedem sfioasă patria română, 
Ne-aducem aminte vorba cea bătrână: 
Cel ce e mai aproape de mormântul său 
La ideea morţii tremură mai rău! 


Ștefan nu mai este... Însă o să vie 
Alţi Ștefani cu viaţă și cu bărbăţie: 
Dacă timpul d-astăzi ne apasă greu, 
Viitorul este al lui Dumnezeul 


Însă pân' să vie lanţul să ne rupă, 

Nu va mai bea nimeni din această cupă; 
Când un suflet mare se va arăta, 
Hârburile cupei le va aduna“ 


Zice,aruncă cupa și o sparge-n trei... 
Nimeni n-a strâns încă hârburile ei. 

— Dimitrie Bolintineanu — 


SORA ANA 


De când a ucis prin ştire 
P-acel bun Cantacuzin, 
Doamna Ghica-n monastire 
Se ascunde cu-al ei chin. 


— „Soră Ană, Anioară! 
Să nu-ţi vază faţa ta! 
Gelozia ei omoară 

Tot ce-o poate supăra. 


Chipul tău e rupt din soare; 
Sânul tau din criniori, 
Păru-ţi din a serii boare; 
Buzele-ţi din foc de zori. 


Ochii i-ai răpit din mare, 
Sufletu-ţi e smuls din vânt; 
De la flori a ta suflare; 


Gându-ţi de la duhul sfânt!“ 


Sora nu dă ascultare 
Vorbelor ce i s-a zis, 
Înaintea doamnei pare 
Ca un fraged, dulce vis. 


— „Spuneţi, maici fermecătoare, 


Fără frică de păcat, 
Pruncul meu cu cosicioare, 
Cine mi l-a deocheat? 


Sora Ana cea plăvie? 
Sora Ana negreșitl.. 

CUPRINS 


— Legende istorice — 


S-o zidească în chiliel.“ 
Și chilia s-a zidit. 


Sora Ana, Anioară, 

Asfel roagă pe zidari: 

— „Să-mi lăsaţi o ferestioară, 
În ferestrele mai mari, 


Ca să nu se veștejească 

Faţa mea ca-ntr-un mormânt; 
Până să se dovedească 

Că nevinovată sânt! 


Eu sunt tânără, le spune, 
Traiul mi-e atât de drag! 
Loc puţin eu iu în lume, 
Rău puţin eu pot să fac.“ 


— „Nu se poate, copiliță! 
Doamna astfel a voit. 

Tacă-ţi draga ta guriță! 
N-ai nimic de dobândit!“ 


— „Spuneţi, dară, maicei mele 
Că în lume nu mai sânt, 

Ca să verse lăcrimele 

Să înece-acest pământ.“ 

DANIEL SIHASTRU 


Sub o râpă stearpă, pe un râu în spume, 
Unde un sihastru a fugit de lume, 

Cu vărsarea serii un străin sosi. 

— „Ștefan al Moldovei vine a-ţi vorbi!“ 
— „Ștefan al Moldovei, Daniel îi spune, 
Să aștepte-afară! Sunt în rugăciune.“ 

— „Bunule părinte! Sunt rănit și-nvins; 
Însăși a mea mumă astăzi m-a respins! 
Viu sa-ţi cer povaţa dacă nu-i mai bine 
Turcilor Moldova d-astăzi să se-nchine?“ 
Daniel Sihastru domnului a zis: 

— „Ma înşeală-auzul ori eu am un vis? 
Capul ce se pleacă paloșul nu-i taie, 

Dar cu umilință lanţu-l încovoaie! 

Ce e oare traiul, dacă e robit? 
Sărbătoare-n care nimeni n-a zâmbit? 
Viaţa și robia nu pot sta-mpreună, 

Nu e totd-odată pace și furtună. 
Doamne! tu ai dreptul a schimba-n mormânturi 
Pentru neatârnare, oameni și pământuri; 
Dar nu ai p-acela ca să-i umileşti! 

Poţi ca să îi sfarâmi; dar nu să-i robești! 
Dacă mâna-ţi slabă sceptrul ţi-o apasă, 
Altuia mai harnic locul tău îl lasă! 

Căci mai bine este supus lăudat, 

Decât cu ruşine domn și atârnat!“ 


După-aceste vorbe, Ștefan strânge-oștire 
Și-nvingând păgânii nalță-o monastire. 

FIASTRII 


Sub Mihai Viteazul s-a făcut unire; 
Dar fiastrii umblă pentru despărțire. 
La Pătrașcu domnul, al lui Mihai fiu 
Într-o zi s-arată și-ăst limbaj îi țiu: 


— „Nu mai vrem unire noi cu ţara voastră; 
Căci ea ne dărâmă neatârnarea noastră!“ 
Dar răspunde unul din cei cinci boieri 

Ce Mihai numise mari consilieri: 


— „Turcii vă insuflă astă cugetare, 
Căci unirea face neamul nostru tare; 
Și ei vor să vază pe acest popor 
Slab, ca să-l supuie lanțurilor lor. 


Sfântă Românie! Oare nu suspini? 
Carnea ta se vinde la barbari străini? 
Sângele și viața-ţi sunt puse-n vânzare, 
Și tu, dragă ţară, stai în nepăsare! 


A slăbit poporul cel nebiruit? 
Sângele lui tânăr oare-a putrezit? 
Ca să vază astăzi, fără de simțţire, 
Pe cei răi ai ţării dându-o pierire? 


Și ce poate dânsul cât de tare-ar sta, 

Când cei mari lucrează la robia sa? 

Când cârmaci molateci vasul duc spre stâncă, 
Altui vas, tăria ce-i ajută încă? 


Voi nu vreţi unirea vechiului popor, 
Căci stăpânii voştri încă nu o vor. 

Dacă cu robia ce vă umileşte 
V-aţi dedat, cât viaţa, fără ea lipsește; 


Cereţi neamul vostru a se despărți... 
Mergeţi lipovenii a vă stăpânil.. 
Ţările române ori vor fi unite, 

Ori vor fi în parte la străini robite; 


Dar vor fi unite de nu astăzi, mâine: 
Căci tiranul trece... patria rămâne! 

— „Piară toţi fiastriil oastea a strigat, 
ara și poporul încă-au repetat. 


Dar fiastrii ţării fără de ruşine 
Merg s-aducă-n ţară oștile străine. 


ÎNTOARCEREA LUI MIHAI 


De la lungi războaie, Mihai cu mărire 
Intră-n capitală cu a lui oştire. 

El se urcă-n tronu-i mândru ocolit. 
Cei ce au puterea astfel i-au vorbit: 


— „Doamne! Focul arde în această ţară. 


Încă ieri cu ură mulţi se răsculară. 

Dar răzvrătitorii s-au întemnițat 

Și prin zelul nostru ţara a scăpat.“ 

— „Voi zdrobi răscoala ce ţara uraște; 
Dar voi sparge încă pricina ce-o naște: 
Dacă astă ţară umblă-a se scula, 

Este semn că n-aveţi simpatia sa. 

Lui Rodolf voi scris-aţi că e răzvrătire, 

Că ai noştri cată cu a lui unire. 

Dacă cel ce-o cere e răsculător, 

Țara mea, eu însumi sunt răzvrătitor.. 

Am învins păgânii, i-am gonit afară; 

Dar a lor sămânță o găsesc în ţară. 
Ea-nconjoară tronul pentru a-l răci 

De inima ţării, apoi a- lovi. 

Neputând acuma tronul să lovească, 

Ea îi urcă scara ca să îl mânjească. 
Tronului nu-i pasă de loviri străine 

Ca d-acea trădare ce s-ascunde-n sine. 
Planta nu se teme de cei ce-o jignesc, 

Ca de viermi ce-n sânu-i nasc ș-o veştejesc. 
De aș ști că sceptrul se robeşte vouă 

Și oricui să fie, eu l-aș rupe-n două! 

Jugul celor barbari oare l-am spart eu, 

Ca sub jugul vostru să-mi plec capul mew? 
Prinșii fie liberi! Au cuvântu-mi dat. 

Voi intraţi în noaptea d-unde v-am luat!“ 


MIRON COSTIN 


— „Mari dureri ai, sorioară. 
De-mi rupi inima gemând?..“ 
— „Mari dureri ma înconjoară!..“ 


Zice Mărioara blând. 


Și al morţii văl se-ntinse 
Peste faţa ei de crin. 
Viaţa-i tânără se stinse 
Într-un dureros suspin. 

Miron plânge cu suspine 

Și mai zice dureros: 

— „Cui mă lași aici pe mine, 
Suflet dulce şi frumos?“ 


Dar în sală se arată 
De la curte un trimis, 
Să ucigă astă dată 
Cronicarul cel proscris. 


Mărioara blândă moare, 
Miron cade înjunghiat 
Și în ziua viitoare 

Două cruci s-au ridicat. 


Dar pe groapa lor cea sfântă, 
Cum dă vânt de primăveri, 
Două păsărele cântă, 

Cântă ale lor dureri. 


MONASTIREA PUTNA 


Sub un chip de înger, într-un vis ferice, 
Domnului Vasile gândul rău îi zice: 

— „Monastirea Putna, ăst locaș plăcut, 
S-a zidit pe aur de un domn avut. 
Mergi şi o dărâmă pâna-n temelie 

Și-ei găsi tu aur să faci alte-o mie“. 


lar Vasile-domnul d-aur pătimaș, 
Pune să dărâme ăst frumos locaș. 

Când ostașii sapă până-n temelie, 
Un bătrân călugăr zice cu mânie: 


— „Domnii mari nălțară sfinte monastiri 
Să aminte ţării zile de măriri. 

Tu le surpi, o, doamne! Tu nu le-nțelegi, 
Căci tu nu ai fapte de urmași să legi. 
Când un domn la aur inima-și robește, 
Tronul se degradă, țara veştejește. 
Însuși ca magnetul tragi și însușeşti 
Aurul oriunde poţi să îl găsești. 

Dar te teme, doamne, să nu tragi la tine 
Cuiele de aur ce de tronu-ți ţine.“ 


Domnul nu ascultă în a lui orbie, 

Sapele răstoarnă vechea temelie. 

Domnul și boierii între ei se cert... 

Însă ce găsiră? — Un mormânt deşert. 

Pe mormânt sunt scrise litere străbune. 

Un tălmaci citeşte și la toţi le spune: 

— „Din comori ce strângem pe acest pământ, 
lată ce-i al nostru: un tăcut mormânt!“ 

De atuncea domnul pierde-a lui domnie 

Și curând în urmă moare-n sărăcie. 


NĂVALA LUI ȚEPEȘ 


Noaptea-i furtunoasă, și superbul domn 
În deșert mai cheamă fugătorul somn: 
O gândire mare sufletu-i îmbată; 
Printr-o faptă rară să triumfe cată. 

Printre noapte, ploaie, tunete de foc, 
Cu cinci mii de roșii el îşi face loc: 
Cum furtuna cade p-ape dormitoare 
Si d-odată-nalţă valuri mugitoare, 

În ordia turca roşii năvălesc.. 


“Turcii se deșteaptă, strigă, s-ameţesc. 
Sunetele d-arme, strigăte turbate, 
Printre vijelie zbor amestecate; 

Caii calcă rânduri de fărămături; 
Sângele ca ploaia cură din săcuri. 


Mohamed sub cortu-i dulcea pace cată; 
Vise graţioase sufletu-i îmbată. 

Ușile, la cortuii, iată, se smicesc 

Și pe cal apare domnul românesc. 
Mohamed p-o poartă repede dispare.. 
Printre umbra deasă caută scăpare. 


Când pe fruntea nopţii ziorile se joc, 
Domnul cu românii las al luptei loc; 

Dar sultanul cearcă spăimă-atât de rară, 
Cât, la miezul zilei, fuge spre hotară. 


——.— 


APA BÂRSEI 


Ca un fluviu d-aur, splendidă lumină, 
Peste patru taberi, varsă luna plină. 
Turcii și tătarii somnului se dau; 
Ungurii, la mese, grijile-nşelau. 


CUPRINS 


Astfel prin furtună, printre nopţi, pe mare 


Lopătarii varsă tânăra cântare. 

Dar Șerban nu doarme, căci dulcele somn 
Rar răsfaţă geana unui mare domn. 
Crijile, în horă, turbure se duce 

Încotro lumina mai splendidă luce. 


Către astea, cântul păsării prin flori 
Spune că se varsă fragedele zori. 

Domnul către ceruri-nalţă rugăciune, 
Apoi dă semnalul, trompeta răsună. 


Lupta se începe, cetele tătare 

Pasă înainte, strigă cu turbare. 
Turcii le sprijină; turcii și tătari 

Se îndes, s-amestec.. Sprinteni armăsari 
Nechează, spumează... Armele răsună; 
Tremură pământul. Muntele detună, 
Soarele păleşte... Apele roşesc.. 
Păsările-n aer zborul lor opresc. 
Omul se îmbată d-omenescul sânge.. 
Muma către sânu-i copilaşul strânge. 
Ungurii rezistă furiei cei vii, 

Dar cum în suflarea negrei vijelii 
Arborii rezistă, câteva minute, 

Apoi își sfărâmă crăcile bătute, 
Astfel stau maghiarii cu-nfocatul dor, 
Cu puterea dalbă sufletelor lor. 
Dar-necaţi d-a noastră crâncenă putere, 
lată că se pleacă, bărbăţia piere. 

Dar atunci începe cruda măcelare. 
Furia scăpată, urlă cu turbare. 

Caii calcă în sânge până la copiţi, 
Calcă și sfărâmă morţii şi răniţi. 

Strigăte, trufașe, celui ce învinge, 

Se confund cu plânsul celui ce se stinge, 
Astfel cum bacanta, l-al plăcerii loc, 
Vine despletită și cu ochii-n foc, 

Și cu voluptate, şi nesăturată, 

De plăceri sălbateci şi de vin se-mbată. 
Secheli s-abate. Zilele-i se curmă, 

Patru mii de nobili în mormânt îl urmă. 


GROZEA VORNICUL 


lar prin lungul apei, prin dumbrăvi, s-arată, 
Pasă, pe tăcute, o măreaţă-armată: 

Armia lui Rareş, domnul lăudat. 

Luna p-a lor cale raze-a semănat. 

Ungurii cu spaimă somnul dulce lasă 

Și la datorie fiecare pasă... 

La lumina stelei, cei armațţi s-opresc.. 

Din ambele taberi, bravii se privesc. 


Lupta-ncepe crudă: buciumele sună, 
Caii lor nechează, văile răsună. 
Zorile se scaldă p-azurul ceresc, 

Pe armele roşii de sânge-omenesc, 
Dar lumina spune cetelor maghiare 
Că numai prin fugă pot afla scăpare. 


Zapoliu aude cu plăcere vie.. 

La moldavii noştri pasă-n bucurie. 
Cheamă căpitanul care-a comandat; 
Tinde mâna dreaptă și l-a sărutat. 

Apoi dă lui arme rari și preţioase, 

Aur îi oferă și săgeți frumoase. 

Crozea, căpitanul, armele-a primit: 

— „lau eu arcu-acela la luptași dorit, 
Dar auru-ţi, doamne, nu mi se cuvine. 
Domnul Petru Rareș m-a trimis pe mine 
Să sfărâm vrăjmașii într-acest rezbel 
Numai pentru stima care-ţi poarta el“ 


—.— 


MIHAI REVENIND DE LA DUNĂRE 


Domnul României către ţară vine 
Strălucit de-nvingeri de prin ţări vecine. 
Lasă să purceadă corpu-i de soldaţi 

Și ramâne-n urmă cu șase bărbați. 

Dar le vine ştire că-n dumbrava deasă 
Îl pândesc cinci sute turci, oştire-aleasă. 


Printre-a serii umbră cu-ai săi scutieri 
Domnu-atacă-ndată cinci sute-ieniceri. 
Turcii în bătaie strigă cu putere, 

lar eroii noștri se lupta-n tăcere. 

O minune mare! Turcii sunt învinși! 
Numai domnul taie patrusprece inși! 
Apoi urmă calea-i. lară luna plină 

Le aşterne drumul cu flori de lumină. 

DOMNUL MAVROGHENI 


Domnul Mavrogheni pleacă cu oștire 
ȘI, chemând boierii, zice cu mărire: 

— „Astăzi este timpul să vă războiţi 
Și prin dalbe lupte să vă nemuriţi. 
Cela ce roşește a trăi-n robie, 

Către-o mândra moarte să-mi urmeze mie! 
L.-aste sfinte vorbe, vai! boierii-au râs! 
Și cu ironie domnului au zis: 

— „Portul nu ne iartă, doamne, a ne bate! 
Nobilă mânie sufletu-i străbate, 

Dar frângându-și dorul iară le-a vorbit: 
— „Ce? în ţara unde viața a domnit 
Astăzi nu mai este nici un suflet mare 
Ce să bată încă de neatârnare, 

Pe câmpia unde numărau pe flori 

În trecut vitejii ageri luptători? 

Nu mai e scăpare pentru ăst pământ! 
Inimile voastre sunt un trist mormânt, 
Unde nici o floare nu mai înflorește, 
Unde nici o rază nu mai strălucește! 
Să-mi aducă caii ăstor mari boieri, 

Lor le dau eu ranguri pentru cavaleri! 
Ei merg la bătaie, fără-m potrivire, 
Numai lor se cade cinste şi mărire.“ 
Astfel zice domnul trist şi abătut. 

Însă din mulțime iată au părut 
Căpitani de frunte, plini de vitejie, 

De amorul ţării și mărinimie. 

— „În aceste locuri, deși suferim, 

Însă pentru ţară mergem să murim!“ 

Ei plecară-ndată să se războiască; 
La "Tismana bate armia nemţească. 


BÂRLAD 


Turcii intră-n ţară, trec, se grămădesc, 
Alţii totd-odată la hotar murgesc. 

Dar Ștefan cel Mare cu oștile sale 

Spre Bârlad se duce și-i aşteaptă-n cale. 
Un boier îi zice: — „Doamne! Mulţi mai sânt, 
Mulţi se varsă turcii pe acest pământ!“ 
Ștefan îi răspunde: — „Și mai bine-mi pare. 
Nu vom sta noi nimeni fără de lucrare.“ 
Zice. Late valuri cetele-i pornesc. 

Pulberea se-nalță, armele lucesc. 

Domnul pune oastea sub trei capi de ţară. 
Avangarda pleacă... Lupta-ncepe-amară. 
Numărul lor mare pe moldavi îi strânge. 
Soarele s-ascunde sub un nor de sânge, 
Noaptea împrumută zilei val de dor, 
Negură și pâclă pe pământ cobor. 

Cum din munţi coboară două repezi unde, 
Se-ntâlnesc pe cale, scot mugiri profunde, 
Apoi preunate, pe un singur pat, 
Spumegă și-aleargă, şi-alergând se bat. 
Astfel se-ntâlniră ambele armate 

Și d-a lor lovire par împovărate. 

Oameni puși să sune, prin adânci păduri, 
Sună din cimpoaie, buciume, tamburi. 
Turcii stau și-ascultă larma depărtată! 

Cu trei alte armii cred că-au să combată. 

Râul îi constrânge. Umbra ce s-a-ntins 
Îndoieşte spaima. Focul lor s-a stins. 

Cei mai mari s-adună... Ce vor face oare? 
Buciumele sună, răspândesc teroare. 
Unul ia d-a fuga... Toţi îl urmăresc, 

Ca pulberea în vânturi toţi se risipesc. 
Ștefan îi preurmă, fuga lor nu-i scapă. 
Mulţi, cuprinși de spaimă, sar și pier în apă. 
Alţii, între dânşii singuri se ucig, 

Alţii-n spada noastră, năvălind, să-nfig. 
Astfel multe paseri, prin furtuni turbate, 
Zboară risipite, par înspăimântate! 
Unele s-aruncă peste râpi și mor, 

Altele pe sânul celor ce le-omor. 

Râul spumă sânge. Turburile-i valuri, 
Strânse de cadaveri, se revars pe maluri. 
Ștefan pretutindeni îi doboară-amar, 
Dându-le gonire până la hotar, 

Cum pe calea coasei, pe întinse crânguri, 
Maldărul cel verde zace rânduri, rânduri! 
Astfel pretutindeni zac şi morţii lor. 
Corbii, cete late, peste dânșii zbor. 


Dar Ștefan cel Măre capii oștii-unește 
La voioase mese şi-astfel le vorbește: 
— „Raz-acestei lupte petrecută-n nori 
Luce ca lumina soarelui la zori, 

Dar a sa lumină foarte lucitoare, 

Să nu ne răpească prin a sa vulvoare. 
Fala e un soare mândru, strălucit, 

Ce orbește ochiul care l-a privit.“ 
Astfel zice domnul. Cu pele-aurite 

Cheamă, prin toaste, zile strălucite. 
Tinere fecioare cununau cu flori, 
Cu-a lor dulce mână, bravii vingători. 
Altele, pe harpe, cântă dulce, lin, 
Gloria română şi-al Moldovei chin. 
lar Ștefan ascunde faţa-i strălucită 
În regala-i mantă cu aur mândrită. 


BAIA 


Trage-ţi încă-o dată spada fulgeroasă, 
Țară de mari fapte, ţara mea frumoasă. 
Un minut în viaţă tu te-ai odihnit 

Și pe păru-ţi mândru florile-au pălit! 
Dulcile surâderi pe buze fecioare 
Stinsu-s-au la umbra grijii gânditoare. 
Peste tot răsună cântece de dor 

Cu suspine triste îngânate-ușor! 


II 


Cetele maghiare pe câmpii s-adun, 

La cetatea Baia tabăra lor pun, 
Mateiaș solește marelui Ștefan 

Ca să-l recunoască drept un suzeran. 
Dar eroul nostru încă-i dă de știre: 

— „Până ce românii, mândri de mărire, 
Pentru ţară moartea vor disprețui, 
Mâinile de lanţuri nu-și vor umilit“ 

III 


În cetatea veche ungurii-au rămas 
Și-n plăceri molateci inimile las. 

Într-o noapte tristă, într-o sărbătoare, 
Ei înşeală dulce grija gânditoare. 
Viaţa, dezbrăcată d-ale ei dureri, 
Cură pentru dânșii plină de plăceri. 
Dar p-atunci românii cu cel călcător 
Nu beau dintr-o cupă viaţa ţării lor. 
P-a fecioarei frunte, aste sărbători 

Nu puneau plăpânde și suave flori. 


IV 


Noaptea toate seamăn mai spăimântătoare, 
Moartea le-mprumută vălul de teroare. 
Conjuraţi d-odată, în orgia lor, 

Ei se dau ca mieii la cei ce-i omor. 
Ștefan pune focul. Flacăra s-unește 
Cu teroarea morții și pe toți uimește. 
Zorile se varsă. Pe cetatea lată 

Către cer se-nalță flacăra turbată. 
Junele bacante, bete, despletite, 

Mai cătând cu gura sărutări dorite, 
Cu amanţii tineri, spectacol amar! 
Într-un râu de flăcări, repede dispar. 


lar Corvin cel mare, revărsând suspine, 
Cu trei răni și singur fuge cu rușine. 

CODRUL COSMINULUI 
l 


Vânturile negre, într-a lor turbare, 
Nu bat fața mării fără încetare; 

lar tu, dragă țară, pace nu mai ai! 
Nu se șterse bine sângele pe plai 

Și alt râu de sânge mâine o să-l ude! 
Mâine, alte lupte! Alte doruri crude! 
Fiii tăi trec viața sub armele lor; 
Pruncii lor îi uită, părăsiţi în dor! 
lată, vântul luptei geme cu turbare! 
Un minut, o, țară, câtă dezmierdare! 
Crude au sa fie luptele ce vin! 

Dar nepieritoare fi-vor cel puţin; 
Ale tale lupte, splendide, sublime, 
Te-or scăpa de moarte pe viitorime! 


II 


— „Nu a geme numai și-a vărsa suspine 


E. lăsat la inimi nobile, sublime! 
Plângerea purcede din suflet robit 
Unei vieți trândave ce l-a umilit! 


CUPRINS 


Cel brav nu s-abate când cel rău îl frânge, 


Ci cu arma-n mână se îmbată-n sânge“ 


Astfel strigă Ștefan și cu bravii săi 
Pleacă cu urgie la Cosmin în văi. 
Au intrat polonii pe văi la Cosmin; 
Între două măguri ei coboară lin. 
Soarele răsare; focul splendid luce, 
P-armele lor mândre cade și străluce. 

Liberă de grijă, moarte sau robie, 

Inima lor zboară către bucurie. 

Gândul lor întrece pasurile lor, 

Către dulcea ţară alergând cu dor. 

Dar mai sus de măguri cei din ţară vin, 
Herăstrez stejarii câţi pe râpi se-nclin; 
P-ale lor tulpine aninaţi îi lasă; 

lar mai jos de dânșii armiile pasă. 

Un semnal, și-aceste cete vor pieri. 
Soarele dispare... Ceru-ngălbeni! ... 
Munţii-nalţi, vechi, scutur coama lor virgină, 
Arborii se mișcă, se-nvârtesc, se-nclină. 
Umbra se mărește... Aerul tăiat, 

Strâns, s-aruncă-n valuri, vâjâie turbat. 
Muntele tresare! Trăsnete, mugiri, 
Șuierări bizare, vaiete, răcniri 

Să ridic în aer, cresc, se variază, 

ȘI, din munte-n munte, trec, se repetează, 
Brazii vechi ca lumea peste tot s-abat, 
Cad din râpă-n râpă; orişiunde bat, 
Stâncile, pe cale, gem, trăsnesc și saltă, 
Se sfărâmă, pleacă, bubuiesc, tresaltă.. 
Cerul şi pământul parcă se lovesc, 

Parcă se confundă și se nimicesc. 
Și-unde se revarsă pe văile-adânci, 

Alţi munţi se formează din copaci și stânci. 
Muntele rămâne negru dezvelit; 

Râul schimbă cursu-i, geme năbușit; 

Caii, cavalerii, cetele făloase, 

Armele iau forme crude şi hidoase, 

Râuri largi de sânge din pământ ţâșnesc, 
Codri-n fum şi-n umbră saltă, clocotescl.. 

Ștefan însă vine cu a lui armie. 
Ce mai e cu viaţă, sfărâmă c-urgie. 


ȘTEFAN LA MOARTE 


Ștefan, domnul ţării, pe cei mai mari unește 
La Suceava veche și-astfel le vorbește: 
— „Fiul meu cel june! Voi, români doriţi! 
Moartea mă culege dintr-ai mei iubiţi. 
Dorul pentru viaţă nu mă-ntristă foarte; 
Omul chiar când naşte face-un pas spre moarte. 
Viaţa-i ca fantasma cu chipul plăpând 
Ce prin nopţi s-arată şi se stinge blând. 
Omu-i ca un vierme ce-n țărână pare 
Un minut vederii şi, lucind, dispare. 

Dar mă-ntristă foarte norul furtunos 

Ce pe cerul țării trece neguros; 

Soliman ce mâine poate se prepară 

A lovi cu moarte draga noastră ţară. 
Ungurul cel falnic se supune lui. 

În poloni credință nu mai poţi să pui. 
Un pilot cu minte prin furtuna tare 

Nu desface toate pânzele ce are. 

Astfel pân' ce fieru-i nou să-l încercăm, 
Cu temeiuri bune ţara să-nchinăm. 

lar de-ar vrea să surpe legi şi dalbe date, 
Să muriţi cu toţii pentru libertate! 
Nimeni nu e în lume mai disprețuit 

Ca cel rob ce poartă jugul mulțumit, 
Nimic nu ne-nsuflă hulă ca poporul 

Ce dorește viața cu robia, dorul! 

E mai demn, mai nobil, oameni și pământ 
Faţa lor să-și schimbe sub un dalb mormânt, 
Decât în robie neamul să trăiască 

Și de-a lui rușine lumea să roșească!“ 


——— 


DUMBRAVA ROSIE 
I 


Albert face știre lui Ștefan cel Mare: 
— „Să depui puterea și-armele barbare!“ 
Pentru-aceste zise, domnul îi scria 
Aste vorbe dalbe: — „Vino de le ial“ 
lar la-ai săi le zice: — „În această lume 
Cât cerescul soare va purta un nume, 
Nimeni nu va spune, cât am viețuit, 
Că a călcat străinul ăst pământ iubit 
Și-a găsit în țară cugete-njosite, 

Inimi degradate, braţe putrezite! 

Nu cătaţi mulţimea celor ce sosesc 

Și ascund în umbră soarele ceresc. 
Inima la doruri e mai călduroasă, 
Steaua-n noapte luce, e mai luminoasă!“ 
Zice; cere calu-i.. Brava lui armie 

Spre câmpia luptei pasă cu mândrie. 


II 


Ce-ai făcut vitejii plini de bărbăţie, 
O, trufaşe rege! eri, tu, cu mândrie, 
Le-m părţeai al ţării lăudat pământ, 
Astăzi n-au nici locul unui strâmt mormânt. 

Plângi, trufaşe rege, căci a ta mândrie 
A lovit cu moarte splendida Lehie! 


III 


Mii de pluguri ară. La fiece plug, 
Zece câte zece robii leşi se-njug. 
Astfel ară câmpul; iar prin arături, 
Tot cu dânșii Ștefan seamănă păduri. 


IV 


Doi trimiși de unguri la Ștefan sosesc. 
— „Doamne! Toţi creştinii azi te fericesc. 
Dar, ilustre Ștefan, toţi se roagă ţie, 
Pentru robii voştri prinși în bătălie.“ 
Astfel zic trimișii. Dar Ștefan cel Mare 
lată cum răspunde plin de turburare: 

— „La vecinii noștri prăzi noi nu cătăm, 
Însă când ne calcă, știm să ne-apărăm. 
Nu-i în datul nostru cruda tiranie, 

Dar un aspru-exemplu am voit să fie. 
Din această faptă naște-vor dumbrave 
Ce-ar vorbi prin veacuri d-armele moldave.. 
Noi scriem istoria nu pe cărţi ce pier, 

Ci pe frunţi de popoli cu paloş de fiert 

MARIA PUTOIANCA 


Maria cade roabă. E dusă la Divan. 

Acolo se prezintă superbului sultan. 

E jună și frumoasă sub ostășești veștminte! 
Frumoasele-amazoane, ea mândru ne aminte. 
E-naltă şi subțire, ca bradul copilaș; 

Pe albu-i sân, păr negru se varsă drăgălaș. 
Cum plană întristarea pe cugete senine! 

lar gura-i e o roză cu sânge și cu vine. 

— „De ce-ai luat veștminte și arme de bărbăt 
Ca să te lupţi cu turcii? sultanul a-ntrebat. 
Urmat-ai tu în luptă vreun ostaș ce-ţi place?“ 
Și a Mariei faţă mai rumenă se face. 

— „Nu am urmat pe nimeni, și, dacă arme port, 
Voi să-mi răzbun prin sânge părintele meu mort.“ 
— „Mulţi turci ucis-ai oare? Eu pot a-ţi da iertare 
De n-ai ucis nici unul! La astă întrebare, 
Maria îi răspunde: — Îti jur pe Dumnezeu, 
Ucis-am numai nouă, și mult îmi pare răul! 

Îmi trebuia o mie ca să răzbun un tată 

A cărui scurtă viaţă fu de virtuţi bogată“ 
Sultanul cu mirare pe fată auzi: 

— „Fii liberă, trăieşte! Eşti demnă a trăi!“ 


MUMA LUI MIHAI 


Lânga Olt la monastire 
Vine un ostaș din plai 

Și întreabă cu grăbire: 
„Unde-e muma lui Mihai?“ 

Teodora se închină; 

Roagă pentru fiul său. 
„Maică schimnică, suspină, 
Nu mai este fiul tău! 

Ce nu au putut răpune 
Patruzeci de lupte mari, 

Au răpus, vai! îţi voi spune, 
Două săbii de tâlhari!“ 

— „Sub a morţii grea lovire, 
E], căzând, s-a apărat?“ 

— „Prins în lance, cu mărire, 
Scump el viaţa lui a dat“ 

— „Adevăr tu spui... El este 
Fiul meu cel prea iubit.. 

Dar poţi tu a-mi face veste 
Pe români de i-au unit?“ 

— „N-a putut el să-i unească, 
Singuri nefiind uniţi. 

Toţi voiesc ca să domnească 
Și-așteptând, toţi sunt robiţi!“ 
— „Ştirea ta e tristă foarte, 
Nu că fiu-meu a murit, 

Dar că chiar prin a lui moarte 
Pe români n-au dezrobit“ 
Astfel zice doamna mare 
Și-n chilie s-a închis, 

Până ce de întristare 

Ochii-n lacrimi i s-a-nchis. 

BASME 


MIHNEA ȘI BABA 
(după o tradiţie) 


I 


Când lam pa se stinge la negrul mormânt 
Atinsă de aripi, suflată de vânt; 

Când buha se plânge prin triste suspine; 
Când răii fac planuri cum au a reține 

În barbare lanţuri poporul gemând; 

Când demoni și spaime pe munţi se adună 
De urlă la stele, la nori și la lună, 

Într-una din peșteri, în munte râpos, 

Un om oarecare intră curajos. 


II 


În peşterea Carpaţilor 
O oară şi mai bine 
Vezi templul pacinaţilor 
Ce cade în ruine. 


Aci se fac misterele 

De babe blestemate, 

Ce scot la morţi arterele 
Și hârcele uscate. 


Aci se fierb şi oasele 
În vase aurite, 

Aci s-adun frumoasele 
Când nu mai sunt dorite. 


O flacără misterică 
Dă palidă lumină; 
lar stâlpii în biserică 
Păreau că se înclină. 


Și liliecii nopţilor 

Ce au aicea locul, 

Ascunși în hârca morţilor, 
Umblau să stingă focul. 


O babă, ce oroarele 
Uscaseră în lume, 

Tot răscolea vulvoarele, 
Șoptind încet un nume. 


III 


S-aude un zgomot de pași pe aproape, 
Cum calcă strigoiul când va să dezgroape 
O tânără fată... Colo... Ascultaţi! 

Să fie satana cu ochii de focuri? 

— „Hei! Cine să calce în negrele-mi locuri, 
Se-ntreabă bătrâna... aici nechemaţi!.“ 

Fa zice, şi-n umbră un om se arată 

Cu ochii de sânge, cu fruntea uscată, 
Teribil ca locul în care intra. 

— „Bătrână, el zise, îţi fă datoria!“ 

Și vorba-i, cum geme în zid vijelia, 

Din colţuri în colțuri grozav răsuna. 

BĂTRÂNA 


Ascultă-mă, doamne, aveam în oștime 
Un fiu oarecare vestit în mulțime 

Prin luptele sale; era fiul meu; 

Plăcut ca seninul, frumos ca o floare 

Și pentru aceasta mai stam eu sub soare. 
Era pentru mine al meu Dumnezeu, 

Și pentru aceasta m-am dat în pierzare. 
Să-l fac între oameni ferice și mare, 

Am dat al meu suflet la negrul tartar. 
Tu ştii mai departe. Ce? gemi de turbare! 
Vrei sângele mumei, tu vrei răzbunare, 
Loveșşte! Na sânul, tirane barbar! 

Căci viaţa îmi este acum blestemată. 

O! cum nu pot oare să sorb astă dată 
Și zilele tale, și sângele tău! 

Dar nu pot, căci fiu-meu în ultima-i stare 
Opri orice mână a da răzbunare. 

Tirane! Vezi prada-ţi, vezi cugetul său. 
Pe urmă, c-o mână uscată și arsă, 
Într-una din hârce un sânge ea varsă, 
Și, dându-l lui Mihnea, îi zise: Să bei! 

E sângele fiu-meu, na! soarbe-l mai tare, 
E cald și e tânăr, cum vrei tu, barbare; 
Na, soarbe, sau eu sorb p-al tău, de nu vrei. 


IV 


Toţi morţii din mormânturi, 
Cu ghearăle-ncleştate, 

Ca frunzele uscate 

Ce zbor când suflă vânturi, 

Spre Mihnea alerga; 

lar vârcolacii serii, 

Ce chiar din lună pişcă 
Când frunzele se mișcă 
În timpul primăverii, 
Țipând, acum zbura. 
Șoimanele ce umblă 

Ca vijelii turbate, 
Colore deşirate 

Cu forma ca o turlă, 
Din munţi în văi călca. 


vV 


Un glas în mulţime teribil gemu 
Și ceata infernă îndată tăcu. 


VI 
BLESTEMUL 


Oriunde vei merge să calci, o, tirane, 

Să calci p-un cadaver și-n visu-ţi să-l vezi, 
Să strângi tu în mâna-ţi tot mâini diafane 
Și orice ţi-o spune tu toate să crezi. 

Să-ţi arză plămânii d-o sete adâncă 

Și apă, tirane, să nu poţi să bei, 

Să simţi totd-auna asupră-ţi o stâncă, 
Să-nclini a ta frunte la cine nu vrei. 

Să nu se cunoască ce bine vei face! 

Să plângi! însă lacrimi să nu poţi vărsa, 
Și orice dorinţă, și orice-ţi va place 

Să nu poți, tirane, să nu poţi gusta! 

Să crezi că ești geniu, să ai zile multe 
Și toți ai tăi moară; iar tu să trăiești! 
Și vorba ta nimeni să nu o asculte, 
Nimic să-ţi mai placă, nimic să dorești! 


VII 


Aşa vorbi bătrâna 
Și Mihnea tremură. 
lar naiba, ce fântâna 
O soarbe într-o clipă 
Și tot de sete ţipă, 
La dreapta lui zbură. 


El are cap de taur 

Și gheară de strigoi. 

Și coada-i de balaur, 
Și geme cu turbare 
Când baba tristă pare; 
lar coada-i stă vulvoi. 


lar nagodele-urâte 

Ca un mistreţ la cap, 
Cu lungi și strâmbe râte 
Cu care de pe stâncă 
Râm marea cea adâncă 
Și lumea nu le-ncap; 


Și șase legioane 

De diavoli blestemaţi 
Treceau ca turbilioane 
De flăcări infernale, 
Călări toţi pe cavale 
Cu perii vulvoiaţi. 

Și mii de mii de spaime 
Veneau din iad râzând 
Pe Mihnea să defaime, 
Căci astfel baba are 
Mijloc de răzbunare 
Pe mort nesupărând. 


VIII 


Mihnea încalecă, calul său tropotă, 
Fuge ca vântul; 

Sună pădurile, fâșâie frunzele, 
Geme pământul; 

Fug legioanele, zbor cu cavalele, 
Luna dispare; 

Cerul se-ntunecă, munţii se clatină, 
Mihnea tresare. 

Fulgerul scânteie, tunetul bubuie, 
Calul său cade; 

Demonii râseră; o, ce de hohote! 
Mihnea jos sare. 

Însă el repede iară încalecă, 
Fuge mai tare; 

Fuge ca crivățul; sabia-i sfârâie 
În apărare. 

Aripi fantastice simte pe umere, 
Însă el fuge; 

Pare că-l sfâșie guri însetabile, 
Hainele-i suge; 

Baba p-o cavală iute ca fulgerul 
Trece-nainte, 

Slabă și palidă, pletele-i fâlfâie 
Pe oseminte; 

Barba îi tremură, dinţii se clatină, 
Muse ca taur; 

Geme ca tunetul, bate cavalele 
Cu un balaur. 


IX 


O, ce de hohote! Râseră demonii, 
ladul tot râse! 

Însă pe creștetul munților, zorile 
Zilei venise. 


O NOAPTE LA MORMINTE 


Mergeam pe căi sălbatice, 
Cătam adăpostire; 

lar fantasme lunatice 
Râdeau p-o monastire. 


Lătra departe câinele 

La duhuri neguroase, 
Scoteau din groapă mâinile 
Scheletele hidoase. 


Pe munţi, regina nopţilor 
Păruse gălbenindă, 
Așa cum fruntea morţilor 
Se vede suferindă. 


Atunci trecură ielele 
De mâini în horă prinse; 

Ș-un abur toate stelele 
Îndată le cuprinse. 


Țipa în sânul norilor 
Vulturi cu grele pene. 
Și vuietul prigorilor 
Se auzea alene. 


Un fulger!.. Norul fumegă; 
lar tunetul răspunde, 

Și ploaia cade, spumegă 
În turburoase unde. 


Apoi s-aud răsunete 

De vaiete, suspine; 
Înspăimântat de tunete, 
Un mort veni spre mine. 


În prejmul monastirelor, 
Umblând, mă rătăcisem; 
La locul cimitirelor 
Văzui că mă oprisem. 


MORTUL 


„Deschideţi, schelete, aceste mormânturi, 
Căci ploaia se varsă pâraie din nor, 

Căci vântul mă bate, și câini mă-nconjor, 
Și ielele albe duc hora pe vânturi. 


Aseară, când umbra cădea pe pământ, 
leşii să văz luna jucând pe ruine, 

Căci două schelete gemeau lângă mine 

Și-un verde balaur zbura prin mormânt. 

Dar luna s-ascunde d-odată-n furtună 
Și astfel ca spicul de vânturi uscat, 
Vârtejul pe mine în văi m-a zburat 
Pe unde infernul sabatul adună. 


Schelete tăcute, am fost împărat; 

Cum soarele trece din lume în lume, 
Din poluri în poluri zbura al meu nume, 
Din poluri în poluri eram lăudat. 


Precum un luceafăr străluce prin stele, 
Luceam printre prinții din epoca mea; 
Dar, vai! amăgire! Virtutea-mi lipsea 

Și sceptrul se sparse în mâinile mele! 


Toţi îmi spunea mie că lumea e-a mea, 
Că pot p-un capriciu s-o calc în picioare; 
Că orice dorinţă, de răuvoitoare, 

Un semn, şi-m plinită să-mi fie putea. 


Dar ochii satanei în noapte lumină, 

Ca două steluțe ce-n nori strălucesc, 
Ca doi cărbuni roşii ce-n umbră Toșesc, 
Și negrele-i aripi pe capu-mi se-nclină! 


Credeam eu acestea, și-așa am urmat! 
Pâraie de sânge vărsam cu cruzime, 
Și-aceast-omenire ce geme în crime 
Un cap vream să aibă ca eu să-l abat. 


Dar câinii mă latră şi corbii crocnesc! 
Colo pe morminte joc albele iele, 

Ce râde cu hohot de oasele mele, 

lar ochii satanei în noapte lucesc! 

În cele din urmă furtuna trecuse 
Și toată natura cu-ncetul tăcuse. 


Scheletul acela ce morții rugase 

La locul său umed intrarea să-i lase, 
În groapă intră, 

lar echo departe apoi repetă: 


„Dar ochii satanei în umbră lumină, 
Ca doi cărbuni roșii în noapte roșesc, 
Ca două steluțe ce-n nori strălucesc, 
Și negrele-i aripi pe capu-mi se-nclină!“ 


MOARTEA 


lată, măre, iată! 
Moartea se arată 
Cu perii zburliţi, 
De lacrimi stropiţi, 
De șerpi impletiţi; 
Naltă și uscată, 
De boale urmată, 
Boale furioase, 
Boale gălbegioase, 
Din aripi plesnind 
Ca iesme rânjind. 


ZINA-DOAMNA 


Zina-doamna se coboară 
Pe-ale serii dese scări, 

Scuturând din aripioară 
Ale lunii sărutări. 


Printre valuri fugătoare 
De lumină ce treceau 

Și sub albele-i picioare 
Crini de aur se spărgeau. 
Pe cosiţele-i râzânde 

Mii de raze s-aninau 

Și în aurele blânde 
Graţios se legănau. 


Mii de păsări poleite 
Cântă-n arbori înfloriţi, 
Unii-n roade aurite, 
Alţii încă-abia-nverziţi. 
lar pe unde ea se duce, 
Unde pașii-i rătăcesc, 
Păsările cânt mai dulce, 
Florile îimbobocesc. 


Alba, juna zinuliţă 

Șade sub un plop de-argint 
Și ascultă în cosiță 

Vântul nopţii murmuind. 
Dar mai colo-n depărtare 
Auziţi un dulce cânt, 
Răsunând cu desfătare 
Printre pomi și printre vânt? 


— „Stele dulci și drăgulițe! 
Unde este zina mea, 

Ce vă poartă în cosiţe 
Și vă are tot cu ea2 
Spuneţi mie, viorele 
Care-n ochii-i străluciți! 
Spuneţi, mărgăritărele 
Ce sub buze.-i înfloriţi! 


Cosicioara-i strălucește 
Ca-arcul ploaiei printre nor 
Și pe faţă-i pârguiește 
Floricica de bujor. 

Este mândră și ușoară 

Ca un flutur aeros 
Scuturând din aripioară 
Roua plaiului voios. 


Spuneţi mie, florioare! 

Aţi văzut un păstorel 
Ce-are-n plete flori din soare 
Și la brâu un fluierel? 

FE] e viaţa vieţii mele. 

Pentru dânsul am venit 
Printre flori şi printre stele 
Din eternul inflorit.“ 


La luimina călătoare, 

lată, trece-un păstorel 
Ce-are-n plete flori din soare 
Și la brâu un fluierel. 

— „Vino, dulcea mea iubită! 
Și pe anii-mi râzători, 

Din cosiţa-ţi înflorită 

Scutură-ale vieţii flori.“ 
Zina-doamna se uimește; 
Turnă chipu-i rumenel; 
Alba-i mână rătăcește 
Printre păru-i aurel. 


— „Du-te! Du-te de la mine! 
Du-te! Eu nu te iubesc!“ 

Și se-neacă în suspine. 
Lacrimile-i râuresc. 

Și c-o vorbă înfocată: 

— „Vino! vino! zise ea, 

Și din viaţa mea te-mbată, 
Tu ești fericirea mea! 


Zice și cu răsfățare 

Îi dă scumpele-i comori, 
Sânul ei de desfătare 

Și guriţa ei de flori. 


Printre umbrele tăcute 
Mii de raze se strecor, 
Zbor ca visele plăcute 
Într-un negru viitor. 
Stelele scânteietoare 
Legănate strălucesc 

Și-n cereasca lor vulvoare 
Se topesc şi înfloresc. 
lar în vânturi profumate, 
Flutureii auriți 

Peste florile rouate 

Se balanţă adormiţi. 

Printre flori şi printre rouă 
Zinele voioase zbor 

Și din genele lor plouă 

Uh torent scânteietor. 


FĂT-FRUMOS 


Într-o zi cu dulce soare, 
Drăgălașul Făt-Frumos, 
Prin troiene de ninsoare, 
Trece mândru şi voios. 
Pentru dalbe păsărele 
Poartă arc săgetător, 
Pentru fete tinerele 
Poartă-n faţă flori ce-omor. 
E] zăreste-o porumbiță 
Cu cap mic și poleit; 

Și, sub aripa-i liliţă, 

Cu săgeți o a rănit. 

Pe troiene de ninsoare 
Sângele s-a-mprăștiat 

Și la razele de soare 

În flori dulci a înviat. 


— „De-aș avea o fetișoară 
Cu cosiţe gălbiori, 

Rumenă și albioară 

Ca cel sânge scurs în flori, 
Și s-o fac să mă iubească 
Măcar numai într-o zi; 
Apoi moartea să sosească, 


66 


— Legende istorice — 


Că ferice aș muri!“ 

— „De te-i ţine de cuvinte, 
Eu pe fată ţi-o voi dal 
Zice-ieşind ca din morminte 
Un om negru în manta. 


— „Dă-mi co pila ce-mi lipsește, 
Într-o zi, apoi să mor!“ 

— „Ai cu mine ș-o găsește, 

Și te-mbată de amor!“ 


Omul negru îl conduce 
Sub o stâncă-ntr-un palat, 
Către-o fată albă, dulce, 
Precum el a fost visat: 
Rumenă și albuliţă 

Și cu perii bălăiori, 

Cu grumazi de porumbiţă 
Și cu flori pe sâniori. 


— „Vin, cerească-nchipuire! 
Strigă albul vânător, 

Să mă-mbeţi cu-a ta iubire, 
Apoi fericit să mor!“ 
Copiliţa rușinoasă 

Pleacă ochii suspinând 

Și pe fruntea ei frumoasă 
Trece mâna-i cugetând. 


* 


La palat e nuntă mare: 
Preoţi, oaspeţi sunt chemați, 

Junii miri de desfătare 

Și de-amor sunt îmbătați. 
Dar, minune negândită! 
Omul negru a sosit. 

— „lată pofta-ţi împlinită! 
Zise mirelui iubit. 

Știi tu vorba de-altădată? 
lată fata; eşti iubit. 

Eu sunt moartea ne-mpăcată, 
După vorbă, am sosit!“ 


— „Moarte!nceată de-a mă cere! 


Alţii-n lume te-au chemat; 
Mergi de curm-a lor durere, 
Al lor plâns neimpăcat! 

Eu sunt june, sunt ferice; 
Nu voi încă ca să morl 
Bucuria încă-aice 

Înflorește cu amor!“ 

L-ale candelelor flăcări 
Totu-n negru se îmbrăca; 
Florile se schimbă-n lacrimi; 
Cântecele înceta. 


DOCHIA 


Candela licurătoare 
Strălucește-ncetior, 
Ascultaţi?.. Un pas uşorl.. 
Luna mai dând o vulvoare 
Se ascunde într-un nor. 

Umbra Dochiei ușoară, 
Pătrunzând închise porţi, 
Vine, -apare, se strecoară 
În cămara-acestor soți. 


E. frumoasă, biata fată! 
Însă chipu-i e pălit, 
Într-un giulgiu e înfășată, 
Ca un om ce a murit; 


Umbra, candela aprinse, 
La oglindă se-așeză, 

Și din suflet suspină; 
Apoi feţele ei stinse 

Ea cu lacrimi le spălă. 


Domnul se deşteaptă-ndată 
Și deodată-a tresărit 

Ca tot omul fericit 

Ce al morţii glas deodată 
Împrejur a auzit. 


— „Fugi, o, umbră întristată! 
Fugi! Eu nu te mai iubesc. 
Ah! mă lasă să trăiesc. 

lată, ziua se arată, 

Umbrele se risipesc! 


— „Dar eu sunt a ta Dochie; 
Lângă tine-i locul meu.. 
Scoală, dragă; eu sunt, eu... 
Pe-a ta viaţă și junie 

Mi-ai jurăt, sufletul meu 

— „Fugi, o, umbră! și mă lasă; 
Să nu scoli mireasa mea. 
Ți-oi da aur cât vei vrea; 
Dar te du din astă casă 

Să nu se sperie ea.“ 


— „Morţii nu au trebuință 
De-avuţie pre pământ. 

Viu din tristul meu mormânt 
Ca să-ţi cer a ta credinţă, 
Al tău dulce jurământ.“ 


— „Fugi! și peste piatra-ţi rece 
Candele voi atârna; 

Mândre flori voi semăna, 
Încât cela ce va trece 

S-a opri și-a lăcrimal“ 


— „Oh! nu! Eu voi, drăguliță, 
Lângă tine să trăiesc; 

Mi-este frig, ș-acum voiesc 
Îngheţata mea guriță 

La-al tău foc s-o dezmorţesc!“ 


Zise și cu-o mânușiță 

Ea vestmintele-și strângea, 
Să se culce se gătea; 

Și din mândra ei cosiță 
Floricelele scotea. 


— „Fugi, o, umbră fericită! 
Nu e aici locul tău, 

Du-te în mormântul rău! 
Pe-a mea inimă răpită 
Alta-nclină capul său.“ 

— „Nu-ţi mai sunt eu dragă ţie, 
Viaţa sufletului meu? 

Ah! dar ce ţi-am făcut eu? 
Doamne, doamne, spune-mi mie 
Care fu păcatul mew? 


Dar tu plângi, o, mândrioare? 
Ah! tu plângi? mai zise ea. 
Pentru ce, inima mea, 

Curg aceste lăcrimioare 
Ce-ard ca focul mâna mea?... 


Te mâhneşte-a mea mustrare? 
Nume dulce ce iubesc! 

Spune, să nu-ți mai grăiesc 
Vorbe aspre și amare, 
Lucruri care te mâhnesc? 


Vino, vin” să ne cunune, 
Drăguşorul meu bărbat! 
Ab! tu nu știi ce-am răbdat, 
Al meu mire drag și june, 
Să te văd tot depărtat! 


Când gândesc că o femeie 
Capul ei și-a odihnit 

Pe-al tău sân, al meu iubit, 
Soare, stele-aş vrea să pieie 
Într-un ceas nefericit! 


Martori sunt în nopți senine 
Stelele la al meu dor; 
Morţii care mă-nconjor 

Și la tristele-mi suspine 
Se deştept din somnul lor. 


Moartea cea fără-ndurare, 
Văzând cât am suferit, 
Însăși ea s-a îmblânzit; 

Ca să curme-a mea-ntristare 
Către tine a venit. 


A venit... Fa ne cunună... 
Vino, scumpul meu bărbat! 
Vin”, căci ora a sunat, 

Să trăim d-aci-mpreună 

În al mormintelor pat. 


Vin”, căci umbrele se-ndeasă.. 
Vezi? ce bine m-am gătit! 
Cum mi-e părul împletit! 
Vezi ce tânără mireasă 

Ai tu, mândrul meu iubit!“ 


Ea vorbește cu căldură 
Și pe sânu-i se pleca, 
Calde lacrimi revărsa. 
lar micuţa-i rece gură 
A lui frunte săruta. 


Dar cocoșii-n luncă cântă... 
Umbra-atunci a tresărit.. 
— „Ah, te las, al meu iubit! 
Căci se-arată ziua sfântă 
Și-n cer zori au rumenit!“ 

REVERII 


O FATĂ TÂNĂRĂ 
PE PATUL MORŢII 


Ca robul ce cântă amar în robie, 

Cu lanţul de brațe, un aer duios, 

Ca râul ce geme de rea vijelie, 

Pe patu-mi de moarte eu cânt dureros. 


Un crin se usucă și-n laturi s-abate 
Când ziua e rece și cerul în nori, 

Când soarele-l arde, când vântul îl bate, 
Când grindina cade torente pe flori; 


Așa făr' de veste pe zilele mele 

O soartă amară amar a bătut, 

Și astfel ca crinul de viscole rele, 

Pe patu-mi de moarte deodat-am căzut. 


Abia-n primăvară cu zilele mele 
Plăpândă ca roua abia am ajuns, 
Atuncea când cântă prin flori filomele, 
O crudă durere adânc m-a pătruns. 


Amară e moartea când omul e june, 

Și ziua-i frumoasă, și traiul e lin, 

Când pasărea cântă, când florile spune 
Că viața e dulce şi n-are suspin! 


Să moară bătrânul ce fruntea înclină, 
Ce plânge trecutul de ani obosit; 

Să moară și robul ce-n lanţuri suspină, 
Să moară tot omul cu suflet zdrobit! 


lar eu ca o floare ce naște când plouă 
Creşteam, pe cunună să am dezmierdări, 
Și mie amorul cu buze de rouă 

Cu inimă dulce îmi dă sărutări. 


Ca frunza ce cade pe toamnă când ninge 
Suflată de vânturi aici pe pământ, 

Ah! juna mea viaţă acuma se stinge 

Și anii mei tineri apun în mormânt! 


SCOPUL OMULUI 


Spre ţărmul ce se pierde în noapte şi în ceață 
Curând o să atingă al vieţi-mi vas fragil. 

Și mă întreb pe mine aici, în astă viaţă, 

De când trăiesc în doruri, la ce am fost util? 


Și sunt mai mult în lume ca umbra trecătoare 
Ce-o lacrimă aruncă în cursu-i d-un minut, 
Ce nici nu înveleşte, nici dă acestui soare 
Mai multă strălucire, nici farmec mai plăcut? 


Mă-ntreb ce este oare a noastră misiune, 
Noi, care-aici în viață n-avem decât o zi 
Noi, ale căror fapte, țărână, fală, nume 
Se spulberă în vânturi-nainte d-a luci? 


Cărarea mea în lume se șterge de sub soare: 
Amara calomnie pălește-al său color. 


]4 


CUPRINS 
— Legende istorice — 


Tot omul lasă-n urmă-i ce lasă-o dulce floare: 
Parfumul d-o secundă pe vântul trecător. 


A unei soarte astfel, vai! prețuia durerea 

Ce inimile noastre adapă cu venin? 

Necazul unei mume ce și-a zdrobit plăcerea 
Veghind cum se formează al ei prunc pentru chin? 


Acest argil molatec ce vântu-o să răpească, 
Ori merită onoarea să poarte-n al său sân 

O flacără de spirit, răsfrângere cerească, 

Ce ca un rob ascultă de lut ăst crud stăpân? 


Așa mă-ntreb şi Domnul răspunde blând dorinţei: 
„Tot ce trăieşte-n lume are cuvânt profund, 

O floare să profume în capistea fiinţei, 

O rază să-aurească abimul făra fund; 


O lacrimă s-aline un suflet în durere, 

Și roua să fragide arșițele de zi, 

Și tu s-aduni p-o frunte sărutul de plăcere. 
O, muritor! iubește, că mâine vei peri!“ 


LA LAMPA MEA 


Tu te consumi, o, lampă! dând raze luminoase. 
La lucrul meu ca tine eu însumi mă consum, 
Voind a da lumină acestei țări frumoase 

Ce relele supun. 

Avem aceeași țintă, aceeași misiune, 

Dar tu de când servi mie, o lampă-ai ruginit, 


75 


—— Dimitrie Bolintineanu — 


Si eu de când serv ţării, vai! trebuie a spune? 
Cu inima-am slabit! 

Și n-am produs nimica! Acum ca altădată 
Copiii săi cei vitregi în taberi se dezbin. 
Acum ca mai-nainte ea este-ngenucheată 

Sub jugul cel străin! 

Nu simte nici durerea ce suferă de heară, 

Nu simte nici rușine de umilința sa, 

Nu simte că mai bine într-un mormânt să piară 
Decât a se pleca! 

Tu știi, o, dragă lampă! acele nopți amare, 
Trecute în veghere, ca să-i aflăm cântări, 
Prin care să-i aprindem, în sufletul ei mare, 
Frumoasele-aspirări! 

Dar vântul de la dânsa au dus aceste cânturi; 
Ea nu le-a ascultat. 

Tot astfel şi suspinu-i s-a mestecat pe vânturi 
Și lacrima-i cu sânge în râuri a picat! 
Cântarea libertăţii acum e înecată 

De strigătul acelor ce cheamă arzător, 

Să-i urce la putere și să devie-ndată 

Tirani, la rândul lor! 

Și sufletele slabe și fără de mărire, 

L-a patimilor voce, mai repede alerg, 

Tirani şi robi în noaptea de moarte rătăcire, 
Deopotrivă merg. 

Lumină încă lampă o odă, o cântare, 

Și dacă şi d-acuma noi nu vom izbândi, 
Atunci, având dovadă că nu mai e scăpare, 
Chiar eu te voi zdrobi. 

PLÂNGERILE POETULUI ROMÂN 


— „O, pentru ce, poete, în cânturile tale 

Tu plângi această ţară în care te-ai format? 
Și florilor ce crește în astă verde vale 

Le spui cu ochii-n lacrimi că iarna-a-naintat? 


Dar ce lipsește oare acestor ţări frumoase? 
Nu vezi locuitorii cât sunt de mulțumiți? 
Că nimeni nu se plânge de zile dureroase 
Ș-aceasta dovedește că ei sunt fericiți. 


Când plângi această ţară tu ești în amăgire; 
Legi, arte, instituţii în sânu-i înfloresc; 

Tot ce chezășuiește o dulce fericire, 

O dulce-ndestulare, nimica nu lipsesc.“ 


— „Nimica nu lipseşte din câte zici tu mie, 
Aici pământul nostru e binecuvântat, 

Fl varsă râuri d-aur; dar îţi voi spune ţie: 
Lipseşte libertatea, şi tot e întristat.“ 


FERICIREA 


În fundul unei râpe, mugind adânc, albeşte 
Un râu ce umbra serii ascunde de acum. 
Pe munte luna blondă se-nalță și privește 
Din norul ei cum focul s-acopere sub fum. 


Și stelele, flori d-aur, în spaţiu drag se scaldă. 
Azurul le aspiră cu sete de amor. 

Răcoarea se revarsă; și-n inima mea caldă 
S-aprinde deodată un simţimânt de dor. 


O, inimă, te-mbată de vise, de plăcere, 
Ce-ţi dă natura ţie în sânu-i fericit! 
Întoarce lumii cupa unde-ai băut durere 
Crezând că bei delicii din visul aurit! 


Vai! Fericirea n-are în lume rădăcină! 

În darn dorește omul aice pe pământ, 

Uitând că timpul schimbă pe oameni în țărână 
Și tot se risipește pe al durerii vânt! 


O, farmec drag al vieţii! O, magică natură! 
Tu îmi îmbeţi simţirea și gândul meu mărești! 
Dar poţi lungi tu viaţa ce către moarte cură? 
Poţi spune ce-i ursita fiinţei omenești? 


A regreta trecutul, a cere viitorul, 

Și a vedea în viaţă dorințele pierind, 

Și a lăsa prezentul să-și ia în lacrimi zborul, 
A aspira la fală, şi-a se-amări dorind, 


A geme-n sărăcie precum și în avere, 
Pe piatra țărânoasă, pe patul aurit, 

A geme-n întuneric, a geme la putere, 
Acesta este-al lumii destin neîmblânzit. 


Și ce îmi pasă mie de visul ce ne-mbată, 
De imortalitatea ce-atât ne-a legănat? 

Voi face bine-n viaţă să merit o răsplată? 
În sufletul meu arde un foc mult mai curat! 

MOARTEA 


Știu unde am a merge, știu ce m-aşteaptă încă, 
Că viaţa e făclie expusă-n aspru vânt 

Pe care o să treacă curând o noapte-adâncă... 
Dar ce e bună viaţa în faţă c-un mormânt? 


În darn al nostru suflet vom îmbăta în viață, 
Cu razele puterii în darn ne-am coperi, 

În darn dorim a soarbe a gloriei dulceaţă 
Când tot ne strigă nouă: „Tot este pentru-o zi!“ 


Acel ce trece viața de lacrimi învelită 

Va zice celui mare: „Eşti tu mai fericit? 

Ce? Moartea doar nu varsă și-n cupa-ţi aurită 
Veninul în plăcerea ce ţie a zâmbit?“ 


Cel tare îi răspunde cu recea sa zâmbire: 

„E. adevăr că moartea ne seceră pe toți. 

Eu mor culcat pe aur și pietre de profire, 

Tu mori pe lutul rece: tu nici să mori nu poţi!“ 


Ferice cel ce spune când cată să coboare 
În negrele morminte, l-ai săi buni cunoscuți, 
Aceste vorbe sfinte: „Ferice cel ce moare 
Cu fruntea cununată de stimă și virtuți!“ 

UN TANAR ROMÂN 
MURIND ÎN STRĂINĂTATE * 


Cum pasărea ce pleacă în locuri depărtate 
Se-ntoarce iar în ţara de unde a plecat, 

D-o suvenire dulce, vai! inima mea bate 

Și zboară spre pământul în care s-a format. 


Căci am văzut adesea pe muma doritoare 
Copilului său dulce, o lacrimă ștergând. 

Eu nu aveam o mumă să-mi șteargă-a mea plânsoare, 
Eu nu aveam pe nimeni, și am trecut plângând. 


Dar hora graţioasă a zilelor junele 

Acum se întrerupe, eu trebuie să mor! 
Frumoasă rondurelă, pe aripile tele 

În ţara mea iubită, de ce nu pot să zbor! 


O! moarte, mai așteaptă, căci eu sunt tânăr încă. 
Pe douăzeci de roze îmi număr anii mei! 

O! moarte, crudă moarte, abia-am ajuns sub stâncă, 
Și tu, din vârfu-i numai, ai dreptul să mă ceil 


Când toamna vieţii vine, o frunte se-ntristează, 
Amorul rupe arcul şi zboară râzător. 
Ghirlanda aurită de vise încetează 

Și imima ce-ngheaţă nu simte nici un dor. 


Așa acel ce trece pe-o vale-ncântătoare 
Și-adună toată floarea ce el a întâlnit, 

Mai caută să vază d-a mai rămas vro floare, 
Și dacă nu mai vede, se duce mulțumit. 


* Goga, mort la Paris (n. a.). 

lar eu a cărui viaţă fu numai poezie, 
Ghirlandă împletită de graţii și d-amor, 
Voiam să gust suava-i și dulce ambrozie 
Și-n aurora zilei eu nu voiam să mor! 


Așteaptă, dragă moarte, ca să mai văz o dată 
Acele văi frumoase în care m-am născut, 
Să simţ, murind, pe sânu-mi o lacrimă-nfocată, 
Să-mbrăţișez părinţii și fraţii ce-am avut! 


Dar, vai! deșartă rugă, căci viața-mi se va stinge 
Cu soarele de astăzi pe-acest străin pământ, 

Și fruntea mea cu roze, ah! nimeni nu va-ncinge, 
Și nimeni nu va plânge pe tristul meu mormânt. 


———.— 


PROSCRISUL 


O, văi încântătoare, dumbravă înverzită, 
Ce-aţi desfătat adesea copilăria mea, 
Cascade murmuroase, și tu, a mea iubită, 

O, dulcea mea frumoasă, nu te voi mai vedea! 


Proscris, în a mea ţară eu nu mă voi re-ntoarce: 
Și ochii mei în lacrimi va-nchide un străin; 

Dar către voi adesea gândirea voi întoarce 
Șoptind al vostru nume în ultimu-mi suspin. 


O frunză dezlipită de ramura sa verde 
Îngălbenește-ndată, nu poate exista: 
Asemenea proscrisul ce patria își pierde, 
Pe aripile morţii înclină fruntea sa. 

Și-aicea stânca neagră ascunde fruntea-n ceaţă, 
Și-aici doi ochi albaștri în lacrimi strălucesc, 
Și-aicea valea are cascade și verdeață; 

Dar ţara e străină, nu pot să le privesc. 


Ah! tânăra ghirlandă ce fruntea mea încinge 
Usuce-se acuma, eu nu simt nici un dor, 
Căci inima-mi zdrobită nimic n-o mai atinge; 
Departe d-a mea ţară, eu voi acum să mor! 


Căci am văzut pe frate dând dulce sărutare, 

Pe frate cu căldură la sânul său strângând; 

Eu nu aveam un frate să-i spun a mea-ntristare, 
Eu nu aveam pe nimeni şi am trecut plângând. 


Așa o păsărică pe calea sa pierdută 

Tot zboară înainte neîncetat cântând, 

Căci pentru dânsa nu e dumbravă cunoscută, 
Nici floare ce-i e dragă să-și puie capul blând. 


Proscris, în a mea ţară eu nu mă voi re-ntoarce, 
Și ochii mei în lacrimi va-nchide un străin; 
Dar către ea adesea gândirea voi întoarce 
Șoptind al său scump nume în ultimu-mi suspin. 


——.— 


ELEGIE 


De lacrimi înfocate, vai! genele-mi sunt pline 
Și mâna-mi acum rece pe harpă a-ngheţat; 
Străină mi-este lumea d-acuma pentru mine, 
Căci ce-am iubit în viață ca visul a-ncetat. 

Aveam un frate tânăr a căruia junie 

Ca râușor de lapte luase cursul lin, 

Ce în a sa ferice, plăcere, bucurie, 

Zicea cu vorbă dulce: „Eu nu voi să suspin!“ 


Aveam și-un tată încă, amic cum şi părinte, 
A cărui gene albe în plâns au fost albit. 
Dar vai! ei dorm acuma în tristele morminte, 
Copilul lângă tată, precum au viețuit. 


lubeam o copiliță, o tânără suflare, 

O floare matinală ce crește surâzând, 
Ce fără să adune în viață-o sărutare 
În dimineaţa vieţii a încetat cântând. 


Tot ce-am iubit în lume a încetat din viaţă, 
Și iarba primăverii sub pașii-mi s-a uscat; 
Al vieţii mele soare s-a stins colo în ceață 
Și anii mei de tineri în dor s-au întristat. 


Eu am trecut ca floarea aici în astă lume, 

Dar inima-mi zdrobită atât a pătimit! 

Ah! d-aș fi fost o floare purtând un dulce nume, 
Aș fi trecut prin viaţă și n-aș fi suferit. 


——.— 


ELEGIE LA O TÂNĂRĂ FATĂ 


Eu trec pe frunza ce-ngălbenește 
Și cade tristă sub arbore jos; 

Eu trec pe valul ce murmuiește; 
Eu trec pe cântul melodios. 

Așa străinul cântând se duce 
Și varsă lacrimi pe calea sa, 
Eho al văii cu șopotă dulce, 
Trecând, ne spune că el ofta. 


Eu sunt ca iarba primăvăroasă 
Ce vântul toamnei o va usca. 
O, tu, fetiță dulce, frumoasă, 
Atunci pe mine nu mă uita! 


Dar, vai! se uită acel ce moare, 
Astfel în gându-ţi voi fi uitat. 
Fecioara pune la sân o floare, 
Dar o aruncă când s-a uscat. 


DEȘERTUL 


Primește-mă în sânu-ţi, natură, bună mumă, 

Auzi cum al meu suflet suspină-n doru-i greu! 

Eu ție îţi voi zice ce dor adânc consumă 
Acum sufletul meu. 


Ăst suflet înflorise în vise de juneţe. 

Așa în primăvară un câmp a înflorat. 

Dar visele căzură sub vântul de tristețe, 
Sub plânsu-mi înfocat. 


Așa un arbor pare în toamna ce sosește: 
E] poate să-nfrunzească în timpul de plăceri; 
Dar inima-mi zdrobită ce viaţa părăsește 

Nu are primăveri. 

Fa nu mai are viaţă, nu are nici iubire. 

S-a stins a sa lumină d-al chinurilor vânt. 

Din valul întristării se-mbată cu răpire 
Ca și un trist mormânt. 


Nu! Focul nu aprinde cenușa ce se stinge 

Pe care el a ars-o c-un suflu furios. 

Tot astfel p-acest suflet d-acum nu-l mai atinge 
Elanul generos. 


A inimii juneţe s-adapă de credinţă: 

Dar inima-mi nu crede d-acum în viitor. 

Din dimineaţa lumii trăim noi cu dorință 
Și tot gemem în dor! 


Frumoase zile, nouă, de soartă n-au fost date! 
O singură dorință măcar nu s-a-mplinit! 

Nici să vedem în lume o oară de dreptate? 
Vai! Răul crud domnește oriunde ai privit. 


Neamicul cel mai mare al omului e omul. 

Voi, stânci pe care iarna își face-al ei locaș, 

Colnice, unghiuri sterpe din care crește pomul, 
Tu, vulture trufaș, 


În sânul vostru aspru primiți a mea ființă 

Ce-a fărâmat-o lumea în tot ce are sfânt, 

Voi nu-mi puteţi întoarce juneţe și credinţă; 
Dar daţi-mi un mormânt! 

MORȚII 


N-o să mai vie ziua când am să las ăst soare 
Ce nu îmi dete viaţa decât să pătimesc? 
Sub o durere crudă, vai! inima mea moare! 

Și eu tot mai trăiesc! 


Nu ești sătulă, soartă, acum d-atâta fiere, 
D-atâta apăsare sub care m-ai zdrobit? 
D-atâta suferință, tu, palidă durere, 

Ce, nu ai obosit? 


Durerea vrea o pradă și prada-i muritorul! 

Dar e născut el oare aici a suferi? 

Aceasta-i este viaţa ce-o risipește dorul? 
Cuvântul lui d-a fi? 


Plăcerile plăpânde și-atâta de dorite 

Ce într-a vieţii umbră pe suflete se-nclin, 

Au fost dar ca să facă mai vii și mai simţite 
Durerile ce vin? 


Așa când cerul nopţii în negură dispare, 

Prin umbra vijeliei s-arată dragi luimini; 

Dar ele fac mai aspre, mai negre, mai amare 
Acele-ntunecimi. 


Căci ce sunteţi voi, oare, o, fericiri frumoase, 

Mai mult ca niște flacări în nopţi de mare dor 

Voi aţi lucit pe viaţă-mi ca raze mângâioase, 
P-abisuri ce-nfior, 

Și când lăsarăţi ochii să vază-aici în viaţă 

Tot ce ne înspăimântă, tot ce e dureros, 

Luarăţi iute zborul, vă stinserăţi în ceață, 
Cântând melodios. 


Văzui-naintea serii pierind de lângă mine 

Fiinţele plăpânde ce-n viaţă mă iubeau! 

O, Doamne! dacă astfel căta ca să decline, 
De ce se mai nășteau? 


Ferice cel ce poate ferice să-mplinească 

Deșertul trist ce moartea alături i-a făcut, 

Prin vise că în ceruri odată-o să-ntâlnească 
Pe cei ce a pierdut! 


Această mângâiere nu este dată mie! 

Pe cei pierduţi odată, noi n-o să-i mai vedem! 

Sunt morți să nu mai nască, sunt duși să nu mai vie, 
Să nu-i mai revedem! 


FECIOARA 


Plângeam pe sânu-i fraged un plâns d-amarăciune 
Și lacrimi înfocate pe frunte-mi se scura, 

Căci tânăra vergină șoptea o rugăciune 

Suavă ca amorul ce-n sânu-i palpita. 


Era un înger dulce ce-n visurile mele 
D-atunci întotdauna plângând am întâlnit; 
Așa ca o fantasmă ce-n noapte fără stele 
Trecând printre morminte, șoptește: am trăit! 


87 


— Dimitrie Bolintineanu — 


Odată, dimineața când vesel se răsfrânge 
Purpura matinală ce omu-i zice zori, 

Când muritorul palid, sub lanţul ce îl strânge, 
Salută aurora în cerul fără nori; 


Mergeam atunci la dânsa cătând la alba lună 
Ce-n unda aurorii cu-ncetul se-neca. 
Frumoasa copiliţă lucra la o cunună 

De rozi ce-n răsfăţare pe sânu-i se juca. 


Cu flori înconjurată ca cerul cu lumină, 
La candela murindă ea tristă căuta; 

lar aurele-i bucle ca spice ce se-nclină 
Și strălucesc sub rouă, în lacrime uda. 


„O, vin, iubite, vino, căci iată vântul bate 
Și floarea dimineţii curând va veștezi. 
Veni-va călătorul din locuri depărtate 

Și ochii săi în lacrimi nu o va mai găsi. 


Dar vino lângă mine şi moartea-mi va fi dulce 
Pe ale tale braţe când capul voi pleca. 

Așa drumașul serii în câmp voind să culce, 
Ferice-i când p-o floare își pune fruntea sa! 


Acel ce-mi dete viața la moarte mi-o expune, 
Unui străin cu aur va mâna s-o dau eu 

Și n-am spre apărare decât a mă supune, 

Și n-am a le răspunde decât suspinul meu.“ 


Acolo unde luna din cale se opreşte 

Și lasă o cătare mai dulce pe pământ, 

Acolo unde mirtul mai vesel înflorește 

Acum eu merg adesea și plâng p-al ei mormânt. 

O CUGETARE 


Vedeţi acele măgure 
Înalte, furtunoase? 
Acolo cugetările 
Sunt libere, frumoase. 


De-acolo căutările 
Cuprind vechea Dacie, 
Colonia romanilor 

Ce piere sub robie. 


Acolo-n vârful stâncilor 
O cugetare dulce 

Ca faţa junei vergine 
În umbră îmi străluce: 


— „Aceste ţări eroice 
Pot să se dezrobească 
Și numele românilor 
De fală să lucească!“ 


Dar coborând din măgură 
Să merg în valea mare, 
Fecioara dulce, candidă, 
Stă, râde şi dispare. 


Revin” bălaie vergină 
Cu coame plăvioare, 
Și-arată calea-n negură 
Acestor dragi popoare. 

O PATIMĂ 


Vai! Un foc mă arde! Ard și tremur eu! 
Ca un crin în vânturi saltă pieptul meu. 
Ochii-mi varsă lacrimi şi totdeodată 
Razele-aurorii în faţă-mi se-arată. 
Cugetele mele sunt ca niște nori 

Și totdeodată ca dulcile zori. 

Blestem muritorii ş-ale lor suspine 

Și totdeodată aflu toate bine, 

Când pe carul morţii eu voiesc să zbor, 
Când găsesc că viaţa e numai amor. 

Și cu toate astea dorul meu cel mare, 
Dulcea mea l-ar stinge cu o sărutare. 


CÂNTEC 


Valuri de aur, mărgăritare, 
Purpură, roze și diamant 
Din carul zilei de amarant 
Revarsă Febus fără-ncetare. 


Soarele dulce și luminos 
Întotdauna o să-ncălzească, 

Și câmpul verde o să-nflorească, 
Și o să fie cerul frumos. 


lar eu ca frunza ce-ngălbenește, 
Din zi într-alta fruntea înclin, 

Și al meu suflet rece, străin, 

Vai! nu mai simte, nu mai iubeşte! 

MUMA TÂNĂRĂ 
l 


Lăutarii cântă hore grațioase; 
Tinerii feciori 
Cată după părul fetelor frumoase 
Să răpească flori. 
Ca dulci fragi de câmpuri albele fetițe 
Dulce rumenesc, 
Apărând cu mâna mândrele cosițe, 
Sărutări pe gură las de le răpesc. 


II 


— „Dar tu, femeie tânără, 
De ce stai gânditoare? 

În gene-ţi văz o lacrimă 
Ca roua pe o floare. 

Vezi! pruncul tău ne farmecă 
Cu chipul său cel dulce; 

Ca fluturul sub auru-i, 

El sub cosiță luce. 

Da' tu-l priveşti și lacrima 
În gene-ţi strălucește... 

O, spune, mumă tânără! 

Ce cuget te răpește“ 

— „Când ochii mei îl caută, 
Eu cerc durere-amară, 
CGândind că-n cursul anilor 
Va fi rob el în ţară 

INVOCAȚIE 


O, Doamne-al bunătăţii, putere creatoare, 
De care niciodată eu nu m-am îndoit, 
Tu, ce ai pus amorul în inimi simţitoare 
Și floarea aurorei cu rouă-ai învelit; 


Tu, ce-ai sădit în inimi speranţa și credinţa, 
Căci una fără alta nu poate exista, 
Ce-aduci după durere surâsul și dorința 

Și după vijelie un soare-a lumina; 


Ce fără încetare dai zilelor lumine, 
Și câmpului verdeață, și paserii cântări. 
Și frunzelor șoptire, și undelor suspine, 
Și pe vergine buze suave sărutări; 


Aruncă o cătare asupra ţării mele; 

Ea este ca o barcă pe un ocean plutind 
Când geme uraganul în noapte fără stele, 
Ce încă o suflare ș-o vom vedea pierind. 


Trimite-ne, o, Doamne, lumina ta cerească, 
Căci lungă fuse noaptea în care suspinăm: 
Ca să vedem furtuna ce va să ne răpească 
Și sub un mal ferice un port sa căutăm! 


——.— 


CÂNTECE ȘI SĂRUTĂRI 


— „la harpa de aur, poetule june, 
Și cântă, căci ochii-mi de lacrimi sunt plini. 
lar pentru aceasta, pe frunte-ţi voi pune 


Ghirlande de crini“ 

—“În darn tu vei pune, suflare curată, 
Pe frunte-mi ghirlande, eu tot voi muri, 
Vai! Roua nu poate p-o floare uscată 
A re-ntineri.“ 
—“la harpa de aur și fă să răsune 
Palatul acesta, d-aure cântări, 
lar pentru răsplată pe frunte-ţi voi pune 
Eu dulci sărutări.“ 


Apoi copilița cu cât săruta, 
Cu atât poetul mai dulce cânta. 


LA O RONDURELĂ 


Păsărică trecătoare 

Ce eterul străbătând, 
Legănată pe-aripioare, 
Vii din patrie cântând, 


Te salut cu bucurie 

Pe acest pământ străin, 
Unde nimene nu știe 
De-s voios sau de suspin! 


Numai ție, drăguoară! 

Îţi voi spune dorul eu: 
Depărtat de ţărioară, 

Nu mai tace plânsul meu! 


D-aurele legănată 
În eterul înflorit, 

Du-te, du-te, încă-o dată 
În pământul fericit. 


Iară noi prin ţări străine 
Plângem ţara ta cu dor, 
Trişti de ale ei suspine, 
Însetaţi d-al ei amor. 


Când în țara-nstrăinată 
Încă te vei înturna, 
Vino, dragă, înc-o dată 
Pe ai tăi a cerceta. 


Însă la a ta privire 
De-ar fi unul mai puţin, 
Nu-ntreba de-a lui lipsire 
Din pământul cel străin. 


Pe mormântu-i de tăcere 
Părăsit de trecători, 
Mergi și cânt-a lui durere, 
Mergi și sparge lăcrimiori! 


ZIUA BUNĂ LA ȚARĂ 


Țară dulce și frumoasă, 
Tu, ce-ai fost gloria mea, 
Eu mă duc, fii sănătoasă! 
Nu ştiu de te-oi revedea. 
Dar ce-mi pasă oare mie 
Dacă pe pământ străin, 

Dacă în călătorie 

Moartea îmi va zice: vin! 
Vail în sânu-ţi dulce, oare 
Sunt eu mai puţin străin 
Când pe toată ziua moare 
Visul sufletului lin? 

lară se ridică norul. 

Vasul tău nu este-n port, 
Vânturi rele ca și dorul 
Către negre stânci te pori. 
Mâine va veni străinul 

Să te prade, ţara mea! 
Mâine îţi vor smulge sânul, 
Mâine te-or îngenuchea. 

Și tu n-ai nici mângâierea 
Apărându-te, să mori. 

Fi ţi-au degradat durerea! 
Și mormântu-ţi n-are flori! 
Ți-au făcut cununi de spine 
Ca iudeii lui Isus, 

Și râzând amar de tine, 
„Ai unirea! ei ţi-au spus! 
Dar ei ţi-au luat din mână 
Armele ce ai avut. 

Dragă patrie română, 

Ce rău oare le-ai făcut? 

La străini te-or da-n prădare, 
Vai! și pe cămașa ta 

Fiii vitregi cu turbare 
Sorţii lor vor arunca. 
Te-au lăsat în slăbiciune, 
Fără legi, să putrezeşti 

Și prin dulce moliciune 
Te-au lăsat să te slăbești! 
Când chiar fiii-ţi te ucide, 
Ce blestemi pe cel străin? 
Țara mea se sinucide! 
Moartea este-n al ei sân! 
Fiii tăi nu vor dreptatea, 
S-a văzut atâţia ani! 

Ei invoacă libertatea 

Ca să fie ei tiranil 
Către-acestea, dragă ţară, 
Tu poţi încă a trăi, 
Numai cei ce te-ncărcară, 
Numai ei vor veștezi. 
Astfel toamna când sosește 
Frunzele în pomi pălesc, 
Vântul aspru le răpește, 
Putrede se risipesc. 

Dar când primăvara vine 
Pomul a reinverzit, 
Paseri cu cântări sublime 
Nouă viaţă i-a vestit. 


TIMPUL 


Pe malul cel verde ce râul stropeşte, 
Un om după cale puţin s-odihnește, 


Visând fericit! 


Iar razele zilei cu umbrele serii 
Sub ochii-i se luptă în sânul tăcerii 


Pe val adormit. 

Pe măgură luna se-nalță-atunci plină 
Și varsă pe fluviu un val de lumină, 
Un brâu lucitor; 


Eterul albastru cu stele aurite 
Se scaldă prin valuri uşor încreţite 
De vântul uşor. 


Pe fluviul luciu o barcă s-arată 
Cu pup-aurită, cu flori cununată, 
Cu văl de satin, 


Cu june fecioare ca visuri frumoase 
Ce-n viața fugindă se-nclin amoroase 
P-al nostru trist sân; 


Un om cu cosiţe şi gene albite, 
Cu braţe secate, cu feţe pălite, 
Cu coasa de fier, 


Apare în barca cu dalbe fecioare: 
E tim pul; iar ele sunt blândele oare 
Ce vin și iar pier. 


Și barca se duce prin valuri purtată; 
lar grupa de fete de visuri se-mbată, 
De viaţă se-ncânt; 


Cosiţa lor saltă sub aurea dulce 
Și flacăra lunii pe brâul lor luce, 
Și iată cum cânt: 


„Vin' cu noi, străine june, 
Să te-mbeţi de răsfățări, 

Vin” pe tinere cunune 

De adună desfătări! 

Vin' cu roze de-mpletește 
Anii tăi ce fugători, 

Pân' ce timpul nu cosește 
Ale vieții tale flori! 

Să n-amâi plăcerea dulce! 
Timpul este-amăgitor: 

Ce răpeşte nu mai duce 
Fragedului muritor. 
Astăzi toate pentru tine 
Jos în lume strălucesc, 

Și plăcerile divine 

Cu-a ta viaţă se-mpletesc. 
Mâine se vor stinge toate 
Ca parfumul serii-n vânt, 
Al tău suflet mâine poate 
S-o preface în mormânt. 
Timpul trece, vin” mai tare! 
Toate câte-n viață plac 
“Trec cum trece-o sărutare; 
Toate lacrime se fac. 
Vin-acum la fericire! 
Mâine fi-va prea târziu, 
Vino până ai simţire, 
Până sufletul ţi-e viul“ 


Spre barca ce fuge pe fluviu la vale 
Străinul îndreaptă cătările sale, 


Ce râură dor; 


Întinde-a sa mână și sufletu-i bate, 
Răpit de dorinţe ce viu îl străbate 


De vise d-amor; 

Dar vasul se duce şi-n umbră dispare. 
Se stinge cu-ncetul cereasca cântare 
Pe râul tăcut. 


În darn călătorul s-o urme se-ncearcă 
Și râuri de lacrimi ai săi ochi îneacă, 
Căci timpu-a trecut. 


——— 


LA ȘTEFAN GOLESCU 


S-a găsit și pentru tine 
Hulitori, cu un cuvânt! 
Pentru ei nimica bine 

Nu mai este pe pământ! 
Fruntea ta cea fără pată 
Turbură pe hulitori. 
Cobea nopţii-i mai turbată 
Când e cerul fără nori! 
Tu surâzi cu bunătate 
Calomniilor ce zbor; 

Nici o ură nu străbate 
Sufletul tău iertător! 


LA CONSTANTIN NEGRI 


O, Negri! inamicii a tot ce dă mărire 

Și viaţă României nu-ţi vor putea ierta 

Că ai luat o parte de lauri la Unire 
Prin insistența ta! 

A face-un singur popol, o singură domnie 
Din două; a restrânge atâţia postulani, 
Crezi tu că o să facă vrodată bucurie 
Acestor sclavi tirani? 
Cuvântul datorie spre ţară e un nume! 
Și patria, o umbră, mărirea, un eres! 
A face să rămâie dispreţuită-n lume, 
Și-n umbră mai ales; 
A pune interesul persoanelor-nainte 
De interesul ţării; a nu simţi vrun dor 
Când jugul rău apasă aceste locuri sfinte, 
Aceasta-i legea lor! 
Fi nu știu că rușinea, că viaţa degradată 
A ţării lor pe dânșii d-odată îi lovesc, 
Că arborul când cade, și frunzele-i d-odată 
Cu el se ofilesc. 
Întrebe pe un vierme ce naște într-o floare 
De-i pasă dacă planta, plăpând locaș al său, 
E verde și frumoasă sau veştezeşte, moare 
Sub dintele lui rău? 
Întrebe-l dacă ştie că floarea ce-el devoară 
Odată veștezită, surpată pe pământ, 
FE] însuși se abate și trebuie să moară? 
Sa intre în mormânt? 
Nu face însă astfel vâslașul cel cu minte: 
E îngrijește vasul a nu cădea pe stânci, 
Căci vasul spart, el însuşi coboară în morminte, 
În undele adânci! 
Unirea are încă mulţi inamici puternici, 
Căci noaptea și cu ziua se-ngână depărtat 
Și păsările nopții, simțindu-se netrebnici, 
S-agită ne-ncetat! 

Nu! Noaptea nu își lasă umbra ce ea apucă 

Decât când e respinsă de soarele ceresc. 

Ne trebuie lumină, ca noaptea să se ducă 
Cu cei ce o doresc! 


MIREASA MORMÂNTULUI 


Fost-a când în noapte aurora luce, 

Când se luptă omul cu adâncu-i chin, 

Pe atunci când somnul, mincinos şi dulce, 
Curmă-al său suspin. 


Ea era tăcută, tristă florioară! 

Fruntea-i visătoare dulce se-nclina, 

'N aurul cosiţei mâna-i albioară 
Distractă juca. 


Vino mai aproape! dulcea mea,„mi vorbeşte, 
Ascunzându-și ochii plini d-amor ceresc, 
Tânăra mea viață cursul își oprește, 

Pentru totdauna eu te părăsesc. 


Și uitarea tristă mâine o să vie 
Cu-ochii plini de lacrimi pe al meu mormânt, 
Dorul ce m-apasă nimenea nu-l știe 

Pe acest pămâni. 


Rara-i frumuseţe arde de splendoare. 

Să rugăm! îmi zise, în genunchi căzând. 
Ochii plini de moarte și de lăcrimioare 
Se-nălțau la ceruri amoros şi blând. 

Când se curmă ruga, dulcea ei cătare 

Se-nturna spre mine plină de amor. 

Peste ochii-i geana cade cu-ntristare 
Consumată-n dor. 


LA UN ORB 


Tu n-ai văzut prin ochii-ţi lumina niciodată. 
O noapte fără fund 

Vederea ta absoarbe și viaţa ţi s-arată 

Un râu ce geme-n umbră și umbrele-l ascund. 


Da, tu ghicești lumina prin ochii minții tele, 
Printr-înşii, tot despici. 

Prin ei tu mergi la bine şi te ferești de rele, 

Prin ei d-amorul țării atât de drag ne zici! 


Sunt însă orbi în lume de inimă, de minte. 
Acestii, c-un cuvânt, 

Merită ca să-i plângem de tine înainte, 

Trăiesc orbi în lumină și morţi în viață sânt! 


Orb este cel ce cată lumina să oprească 
În cursu-i regulat, 

Ce crede-această viaţa ironie cerească, 

Că lumea moștenire la cei vicleni s-a dat! 


Insecte mici de noapte ce luptă cu vulvoarea 
Și arse-n sânu-i, pier. 

Dar tu nu eşti ca dânșii! Speranţa şi amoarea 

Revarsă p-a ta faţă lumini ce vin din cer. 

LA UN AMIC SĂRAC 


Bogaţii în mijlocul plăcerilor nebune 

Tresar de multe ori, 
Crezând că umbra morţii pe fruntea lor se pune, 
Și că se schimbă-n lacrimi ale ursitei flori! 


Tu știi că tot ce are o formă se zdrobeşte, 
Tu ştii, amicul meu, 

Că după om în viaţă nimic nu mai trăieşte 

Decât virtutea dalbă a sufletului său. 


De iţi lipsește ţie o casă strălucită 
Cu marmor răpitor 

Și dacă locuinţa de toţi e părăsită, 

Tu știi ce preţ a pune pe vizitele lor; 


Tu știi că interesul conduce astă lume, 

Și-aceşti trăitori morți 
Speculă simțimântul, virtute, fală, nume, 
Și pe a ţării viață aruncă ai lor sorți. 


La poarta sărăciei, nu, câinii nu s-adună! 
Și tu, ce-ai deșirat 

După a lumii frunte râzânda ei cunună, 

Ce trebuie să cugţi-nainte ai aflat! 


Ferice cel ce poate, de orice lanț-nainte, 

Să spargă jugul său, 
Acela singur poate să meargă în morminte 
De orice lanţuri liber, cum tu faci, dragul meu! 

LA UN MARTIR 


Tu, ce mori cu fericire, 
Pentru ceilalți muritori, 
Cine ești tu, o, martire2 
Cine te trimite ori? 

Ești om? Zi un zeu mai bine, 
Căci adesea ai căzut 

Pe când nu lași după tine 
Nici un nume cunoscut! 
Norul oare se gândeşte 
Când se sparge, ca să dea 
Văii ce îngălbenește, 
Viaţa, frăgezimea sa, 
Dacă lasă dupe sine 
Nume bun p-acest pământ? 
O, martire, porți în tine 
Voia unui nume sfânt! 
N-ai în viaţă nici o oară, 
Tu nu ai nimic al tău. 

În martiri ce ei omoară 

Ei ucid pe Dumnezeul 
Mergi, făramă, risipeşte 

Al tău suflet și-al tău lut! 
Pentru ţară te jertfește! 
Cerului va fi plăcut. 

Cei răi au să calomnie 
Numele și-al tău mormânt. 
Un tâlhar are să fie 
Lângă tine, un om sfânt! 
Căci pe viaţa mai curată 
Calomniile-omeneşti 

Lasă mai adâncă pată, 
Trebuie să te gândești. 
Oameni fără de onoare 
Vor huli onoarea ta, 
Sufletele târâtoare 

Gloria îţi vor lua. 

A eroilor țărână, 

Pe acest pământ de orbi, 
Este ca întotdauna 
Prada turmelor de corbi. 


LA UN SCHELET 


Ce-ai fost tu aici în lume? 
Rege sau un sclav nedemn? 
Căci pe frunte-ţi nici un nume 
Nu ne spune nici un semn. 
Regi sau sclavi, tot se abate. 
Oasele ce le-a rămas 

Au aceeași greutate, 

Pentru cela ce le-a tras. 
Sceptrul, lanţul nu lăsară 
Peste braţe urma lor, 

Pe nici unul nu cruţară 
Oarele în zborul lor. 

Regi şi sclavi ce au să facă? 
Nu sunt tot un trist pământ? 
D-opotrivă nu-i atacă 
Viermele cel de mormânt? 
Unul beat d-a lui trufie, 

Altul de al său lung dor, 


106 


CUPRINS 
— Legende istorice — 


Se deşteaptă cu urgie 
Când se curmă viața lor. 
Vai! Amar acelui care 

Zi ferice n-a avut! 

Și cu-a vieţii chiar perzare 
N-a trăit nici un minut! 
Tu, schelet, ne-aduci aminte 
Că e scurt al vieții pas 
Și-orice cugetă, ce simt, 
Vai! ca tine a rămas! 
Poate că ai fost ferice. 
Tristă urmă, noi nu știme, 
Gura ta parcă ne-ar zice: 
„Timpul trece, să iubim! 


LA FLORI 


Flori frumoase! Sunteţi oare 
Dulci surâsuri de la zori? 
Căci p-a lor încingătoare 
Voi luciţi, o, scumpe flori! 


Sunteţi sufletele blânde 
Fetelor ce nu mai sânt? 
Ah! ca ele de plăpânde, 
Treceţi viața pe pământ! 


Sunteţi vise aurite 

Ce din cer se risipesc? 
Căci ca ele-mbălsămite 
Foile vă strălucesc. 

Sunteţi raze fugătoare 

Ce plutesc prin sărbători? 
Ca lumini de sărbătoare, 
Voi luciţi, suave flori. 


Sunteţi lacrime divine 
Dup-al frumuseţii sân? 
Căci cu voi în zile line 
Graţiile se îngân! 


Vai! Ca voi strălucitoare 
Sufletu-mi avea plăceri 
Și ca voi nestătătoare 
Au pierit în lungi dureri. 


Voi pe sânul primăverii 
Către viaţă aţi venit. 
Numai eu nu iau durerii 
Anii care mi-a răpit. 


LA UITARE 


Tu ești o ferice floare 

Ce în câmpul morţii crești: 
Pururea surâzătoare, 
Dorurile lecuiești. 


Între cei rămași în viață 
Și-ntre cei ce nu mai sânt, 
Tu reverși o dulce ceaţă, 


Tu ascunzi al lor mormânt. 

Ca o mână înflorită 
Lacrimile ştergi plăcut 
Și durerea infinită 

O gonești către trecut. 


Dar cu tine, orice rele, 
Orice bunuri se topesc 
Și pe urma fugii tele, 
Noi dorinţe înfloresc. 


În durerea lui amorul 

Te consultă multe ori; 
Tu îi vindeci dulce dorul 
Cu-ale tele triste flori. 


Și când vinul se revarsă, 
Când ospeţii dănțuiesc, 


Sânul tău pe lume varsă 
Un parfum dumnezeiesc. 


LA ROMÂNI 


Orice popor ar fi 


Ce n-are monumente, aceste mari cunune 
De secoli de mărire, nu are drept a spune 
Că este el un popol! Nici are drept a fi! 


Mormintele se află; dar, turme rătăcite, 


Români! de robi tirani, 


Ce au trecut pe ţară cu inimi înjosite, 

Lăsară să se surpe; erau prea strălucite; 
ȘI ei, prea orbi, să rabde lumina-acelor ani! 


Vai! Secolii din urmă deschiseră intrare 
Străinilor pierduţi, 

În paturi nopţiale, aceste sanctuare 

De unde altădată, spre fală și mirare, 

Năşteau eroii ţării şi dalbele virtuţi. 


Străinii risipiră țărâna strămoșească, 
Și ce n-au risipit, 
Românii dărâmară!.. O, ţară românească! 
Fii demnă prin virtute de fala strămoșească, 
Sau leapădă un nume ce tu ai umilit! 


——— 


LA PIRAMIDE 


Acei ce vă-nălţară pieriră în uitare. 
De cincizeci evi, pe dânşii s-a-nchis al lor mormânt, 
Țărâna lor perit-a l-a vântului suflare, 
P-acest deșert pământ. 
Popoare noi venit-au și au trecut din viață 
Mai multe tronuri mândre d-atunci s-au răsturnat, 
Și lumea fugătoare schimbat-a a sa faţă 
În cursu-i minunat. 
Chiar mintea omenească luat-a o schimbare; 
De zeii săi poetici și cerul a scăpat; 
lar voi, o monumente d-eternă admirare, 
Nestrămutate-aţi stat! 

II 


Colo se arată valea dalbă, verde, 
Unde Nilul vesel, șerpuind, se pierde 
Printre sicomori. 
Cairul înalță albele-i palate, 
Vesele moschee, grațios săpate 
'N marmură cu flori. 


III 


Dar mai colo se zăreşte 
Cel deşert spăimântător, 
Unde viaţa își oprește 
Pasu-i verde, râzător. 
Amblemă de tăcere a tristelor mormânturi 
În care tot adoarme, plăcere, lungul chin; 
În care numai pasul fantasticelor vânturi 
Deșteaptă un suspin. 
Unde vântul ce omoară 
Nalţă munţii de nisip, 
Ce pe fiecare oară 
Schimbă forma, se risip. 
Dar luncile deșarte atât sunt de mărețe, 
Atât de melancolici, cât ochiul privitor, 
Ce cată tinereţe, 
Se-nturnă să ascunză o lacrimă de dor! 


IV 


Dar ziua se abate. — Pe undele pălite 
A mării de nisip, 

Se luptă umbra tristă cu razele ei mute 
Ce-n noapte se risip. 

lar formele lor albe se schimbă cu durere 
Pe fiece minut, 

Și tremurânde-noată în umbră și-n tăcere 
Sub vălul lor tăcut. 


vV 


Dar colo pe hotarul deşertelor tăcute 
Era odinioară acel vestit Memfis. 
Luminile, știința și artele plăcute 
Făcuseră acolo al lumii paradis. 

Aici era cetatea cu magice palate, 
Aici locuitorii trăiau ca-n sărbători: 
Dar una dată moartea aice se abate 

Și mâna lor îngheaţă pe cupe și pe flori 
D-atuncea, în tăcerea anticelor deșerte, 
Șacalul cel sălbatic se plânge întristat 
Și vânturile-ntoană lugubrele concerte 
În vechile ruine ce timpul a-nfruntat. 


VI 


Voi, umbre nevăzute, o, fii de-nchipuire! 
Sculaţi-vă odată din ăst tăcut mormânt! 
Iar tu, lumina vieţii, învie c-o zâmbire 
Al lor trufaș pământ! 
Tăcere! lată noapteal.. O umbră se arată, 
Răsare din pământ! 
Ea face semn cu mâna-i plăpândă și uscată 
Si mii de alte umbre se-nalță din mormânt. 
Trei regi ce ridicară aceste piramide, 
Trei umbre, în tăcere s-așază la benchet. 

Trei cupe aurite, la stelele splendide 
Ridică deodată o mână de schelet. 
O tânără prinţesă s-așază în tăcere 
Și cheamă lângă sine fantastici trecători. 
Și intonând armonii d-amor şi de plăcere, 
Deschide vălu-i d-aur pe sânul ei de flori. 
Dar iată se aude o surdă nechezare 

De ageri cursieri; 
Cambis pășește-n capul popoarelor barbare, 
Mii ţipete se-nalță în sânul desei seri. 
O luptă cruntă-ncepe și armele în vânturi 
Răsună cu tărie pe braţele de os; 
lar cetele-egiptene reintră în mormânturi 
Și aerul răsună d-un zgomot fioros. 
Eroul macedonic în urma lor apare. 
E] trage dupe caru-i popolii cei cuprinși. 
Aceste turme sclave se luptă cu turbare 
Să-nvingă în robie alți popoli neînvinși! 
Oh! nu mai e speranţă d-această omenire! 
Tu, dulce libertate ce lumea-ai amăgit, 
Ori nu ai fost tu oare decât închipuire?.. 
O, popol, încetează d-a cere-o fericire 
Pe care nu ştii însuţi s-o lași la cel robit! 


Dar cine sparge încă nisipurile dalbe? 

Soldaţii lui preurmă al său car aurit. 

Fi sunt fieroși și falnici și pletele lor albe 
Sub arme au albit. 

O mantă de purpură pe umerii-i s-abate, 

lar brâul lui lucește ca cerul înstelat. 

Alături stă amanta“i; divina-i voluptate 
Pe toţi a fermecat. 

EI trece; dar s-arată ordiile păgâne. 
Sub paşii lor pământul în doliu s-a-nvelit. 
Dar ei chiar se strecoară și-n urmă nu rămâne 
Decât o suvenire de dor ce a pierit. 
Dar cine e eroul a cărui strălucire 
Pe toți a întrecut» 
Soldaţii lui sunt palizi de lungă nedormire. 
Fi n-au nimic în faţă și-n vorbe neplăcut. 
Eroul îi conduce în valea glorioasă, 
În purpură, în aur el nu-i învestmântat. 
Un redingot albastru, o șlapă colțuroasă 
Acoperă scheletu-i, de vânturi legănat. 
Dar ochiul lui străluce de-o flacără străină 
La ceilalți muritori! 
Tăcere! Mamelucii s-adună, se dezbină 
Prin umbra nopții deasă pe caii lor uşori. 
E] face semn din mână... Ostașii lui s-adună. 
Scadroanele s-avântă prin câmpul nisipos. 
O luptă crudă-ncepe și armele răsună 
Pe albele schelete ce strălucesc la lună, 
Pe hârcele de os. 


Dar mamelucii zboară prin câmpii cei sălbatici 
Ca pulberea în vânt, 

Și umbrele lor mute, cu caii lor fantastici. 
Reintră în mormânt. 

O, tu, sublimă umbră a unui zeu mărit, 

Tu ai trecut în lume și globu-a tresărit, 

Și tronurile mândre săltară spăimântate, 

Și regii coborâră cu frunţile plecate, 

Pe noul domn al lumii, smeriți întâmpinând, 

Și dreptul vechi cu frică la poale-i aruncând. 

Orice putere, suflet, și viață, şi tărie, 

Voinţă, libertate, adâncă energie, 

O zi într-un om singur, unic s-au concentrat. 
Și jugul lumii veche măreț a sfărâmat. 

EI este, Bonaparte, sau flacăra divină 

De care Creatorul formă a lui ţărână 

Aşa cum form-un fulger și-un vânt vijelios 

Și îi aruncă-n aer și urlă furios, 

Și când se-mplină aste proiecte-adânci, sublime, 
AL vieţii Domn le cheamă în negrele abime. 


LA ȚARĂ 


Pilotul are ochii prin nopţi de vijelie 

Pe al busolei ac, 
Și regii ce plecară să afle pe mesie, 
O stea strălucitoare priveau pe cer cu drag. 
Tu, ţara mea frumoasă, în ţinta de mărire 

La care tu pășești, 
Ce stea împodobită de sfântă strălucire 
Ți-arată a ta cale cu razele-i cerești? 
Ești jună, eşti frumoasă, ai munți şi stânci râpoase, 
Ai râuri argintii, 
Ai văi cu plete d-aur, păduri verzi și umbroase 
Și pulbere de turme, femei cu ochii vii. 
Prosperitate, pace, amorul şi plăcerea 

În sânu-ţi locuiesc. 
Și călătorii care nu îţi cunosc durerea, 
Răpiţi de-atătea daruri, stau și te fericesc. 
Dar astă soartă dulce ce oare-ţi foloseşte, 

O, ţară de amor! 

A spiritului pâine, lumina îţi lipsește, 

Și toate-aceste bunuri pierd farmecele lor! 
Dă toate-aceste daruri p-o zi de luminare, 
O, dulce țara mea! 

Tu ai născut în lume şi liberă și tare, 

Și astăzi ignorința înclină fruntea ta, 
Străinul ce te ştie, plângând l-a ta durere, 
La numele tău bun, 

Își zice: această țară în întuneric piere! 
Cu-oţetul te adapă, cu spini te încunun! 
Acele certe surde ce-n sânul tău răsună, 
O, ţară, te slăbesc! 

Și cauza lor fie în fundu-i cât de bună, 
Tot pe străini servesc. 

Fii, ţara mea, unită, de vei să fii tu mare! 
În cap cu al tău domn, 

Aşteaptă! Ziua vine și fericit e care 

La dulcea ei sosire n-o fi surprins de somn! 


LA ROMÂNIA 


Astfel cum se-nclină crinul 
Fără viaţă şi color, 

Când un vierme-i roade sânul 
Fraged şi desfătător, 

Astfel, dulce Românie, 

Tu începi a te fana, 

Și nimic n-aduce ţie 

Viaţa și mărirea ta! 

Dragă, moartea locuiește 
Chiar în sânul tău frumos. 

Unde mergi ea te-nsoteşte; 
Orice faci e de prisos. 
Când în dorul ce te-abate 
Tu încaleci să combați, 
Un fiastru urcă-n spate 

Și iţi zice să abaţi! 

Când pe râul organizării 
Vasul tău vrei a-l purta, 
Un fiastru, al pierzării, 
Pune mâna-n cârma sa. 
Unde mâna ta plăcută 
Scrie fericire amor! 

Altă mână nevăzută 
Scrie-ndată: ură, dor! 

Când tu faci o faptă bună 
Fiii tăi o veștezesc, 

Rozele p-a ta cunună 
Cum le pui se ofilesc! 

Și speranţa ta se curmă! 
Cu nimica nu te-mpaci! 
Toţi s-arată pentru cârmă; 
Dar eu nu mai văz cârmaci! 


LA PIZMĂ 


Pizmă, tu eşti răsplătirea 
Faptelor celor mai mari! 
Tu stingi pacea și iubirea 
Și faci zilele amari. 


Tu faci ca să nască calomnia rea; 
Ăst cărbun ce arde fruntea ce atinge 

Dar care mânjeşte, după ce se stinge 
Însuși pe acela care îl ţinea. 


Tu-mpletești cununa morţii 
La maptirii renumiţi, 

Tu tragi jos în lume sorții 
Regilor neodihniţi. 


Pizmă, orișiunde naște o virtute, 

Un talent, un merit, un prezent ceresc, 
Ale tele umbre palide și mute 

Nasc deopotrivă și le învelesc! 


În colibă tu născută, 
Fugi de dânsa ne-ncetat, 
Și cu forma ta plăcută 
În palaturi ai intrat. 


Tu faci de păleşte viaţă, tinereţe, 
Dulce bucurie între muritori, 
Fragedă junie schimbi în bătrânețe 
Și prefaci în lacrimi ale vieţii flori! 


Nimănui nu dai cruțare! 
Când se varsă-al tău fior, 
Regii sunt a ta suflare 

Și pălesc pe tronul lor. 


Cei ce-i înconjoară cearcă-a ta putere, 
Inima se umple cu al tău venin, 

Care o îmbată și o schimbă-n fiere, 
Ura-nlocuiește amorul divin. 

Eu te văz pe orice faţă, 
De la domni până la sclavi. 
Fumul tău pe toţi răsfaţă, 
Pe cei slabi și pe cei bravi. 


Tu inspiri adesea pana care scrie, 
Vorba roditoare unui orator, 

Ce combate crâncen oarba tiranie, 
Și reverși mânia până în amor. 


Lauzi cu nerușinare 

Pe acei ce slabi gândești, 
Și pe cel ce merit are 

Îl ascunzi, când nu-l lovești. 


Cum în bătălie vulturul de pradă 

Urmă o armată, șade priveghind, 

Și când se doboară corpuri în grămadă, 
Se aruncă-asupra-i însetat crocnind, 


Astfel tu aștepți în noapte 
Laurii a se-m pleti 

Și cu ne-mpăcate șoapte 
Te repezi a le zdrobi. 


LA UN AVUT 


Da, dintre toţi avuţii din astă țară mică, 
Acela care știe mai bine-a risipi 
Comorile de aur cu arta cea antică, 

Eşti tu, nu te-ndoi! 

Porfirul și ivorul, și aurul îngână 
Locaşul tău ferice în gustul cel mai fin 
În luxul cel mai splendid la care-a artei mână 
Dă sufletu-i divin. 
La masa ta de oaspeţi cu inime voioase 
Cristalul rivaliză cu porţelanul dalb, 
Și rozele, și crinii, cu june graţioase, 
Cu gâtul lor cel alb. 
În cupe râde vinul în spume-mbălsămite 
Și face să recheme pe zeii cei uitaţi, 
Și roabele antice să văd înlocuite 
De servi muiați în aur ca fiii de-mpărațţi! 
Dar poţi a-mi spune mie cum în apropiere 
D-a trece astă vale pe care ai albit, 
Tu mai înalți palaturi la viață şi plăcere, 
Când viaţa s-a finit 
Știi dacă de la tine și până la morminte 
Mai este loc d-o noapte, sărmane pieritor? 
Te-ascunzi fricos, de moarte, bătrân fără de minte, 
Când tu eşti muritor? 
În darn vei da tu aur arhangelului morții, 
Fl nu primește mită, și-atuncea, vai! în plâns, 
Vei înţelege oare că, impotriva sorții, 
În darn averi ai strâns. 
Vei părăsi palatul, femeile frumoase 
Și oaspii tăi, și servii, și toţi te vor lăsa. 
Moștenitorii însă la mesele-ţi luxoase 
Bând, vai! te vor uita! 

LA UNIRE 


„Aşadar nici Unirea, a României soartă 

Nu poate să o schimbe aicea pe pământ? 
În cărțile ursitei ea este scrisă, moartă, 

Cu celelalte neamuri ce astăzi nu mai sânt?“ 
Aşa răsună tristă cântarea desperării 

A celor ce văd umbra plăpândei lor ființi 
Mai mare decât umbra nemărginită-a ţării 
Și a viitorimii! Bărbaţi cu mici credinţi! 

Nu! nu! Unire dragă! tu nu faci ce zic ei! 
Un râu, ieşind din sânul sorgintei ce îl varsă, 
E mic, dar cât se scură, cât trece printre văi, 
Se umflă, se lățește și mare se revarsă. 

Aşa şi tu vei creşte, cu timpul o, Unire! 
Pieri-vor şi tiranii și robii demni de ei, 
Ursita îți păstrează, în viitor, mărire, 

Și viaţă, și putere să dai la fraţii mei. 
Atunci aceste patimi ce nu cunosc cuvânt, 
Ce nu cunosc nimica a fi mai sus de ele, 
Unire! se vor stinge ca niște nori la vânt 
Ce-nconjură de umbră lumina unei stele. 

Al lebedei pui este, când a venit la viaţă, 
Urât; nimic nu spune că va veni o zi 

În care o să fie o pasăre măreaţă. 

Aşa, Unire sfântă, tu ești ursită-a fi. 


——.— 


LA UN POET 


O, poete, muza ta 
A pierdut a sa junie, 
Și suava poezie 

Ce pe toți îi îmbăta 

Cu torente d-armonie? 
Unde rozele-au zâmbit, 
Spinii le luară locul; 
Floarea morții, siminocul, 
Peste crini a răsărit. 
Gheaţa-nlocuiește focul! 
Nu știm noi că-aice jos 
E o vale de suspine? 
Cată să o știm prin tine, 
O, poetul meu frumos, 
Cu cântări dulci şi divine! 
Cerul roza-a născocit. 
Prin parfum să ne răpească, 
Boarea să ne răcorească, 
Și poetul fericit 

Inima să-ntinerească. 
lară tu, poetul meu, 

Poţi să verşi veninul tău 
În cântările senine, 

Dar atât cât să faci bine 
Și să nu îneci în rău 
Zilele cele puţine. 
Păsările negrei seri 

Sunt destule să cobească 
Vijelii, să veștejească 
Florile de primăveri, 

Și tirani ca să lovească. 
Tu încinge lira ta 

Cu a zeilor cunună, 

Și cum varsă dulcea lună 
Pentru toți lumina sa, 
Varsă inima ta jună! 

LA AVERE 


Fericire-adevărată 

Este a se mulţumi 

Cu ursita ne-mpăcată, 
Orişicare ea ar fi. 

Fericit e cel ce ştie 

Pentru ţară a muri! 

Mai curând mort vrând să fie 
Decât rob a viețui. 

Fericit e cel ce-n lume, 
Fără de a fi roșit, 

Poate încă a ne spune 

Cu mândrie: sunt cinstit! 
Muritori, gândiţi la moarte! 
Strigă orele ce zbor 

Și nu uită să ne poarte 
Viaţa pe aripa lor! 

În mormânt ce-ţi foloseşte 
Aurul ce-ai aduna? 

Și în lume cât trăiește 
Cine-i sigur a-l păstra, 
Dacă însuși el se-nturnă 
Către muma lui pământ, 
Dacă toate au la urmă 
Rezultatul un mormânt? 
Fală,-onoare și virtute 
Singure mai dăinuiesc. 
Faptele mari și plăcute 
Urma noastră o vestesc. 

LA CILIA 


Cum palida roză se-ntoarce de ploaie, 
Roşește, surâde la viaţă voios, 

Sub roua ce-o scaldă, sub vântul ce-o-ndoaie, 


Sub soarele zilei, o, suflet frumos! 

O, dulce Cilia, din lânceda stare 
Te-nturni către viață ca roza la ploi. 
Din zi-n zi pe faţă fericea repare, 
Purpură, surâsuri și farmece noil 

A ta mânușiță se-mplină, s-albește, 

Și braţul se umflă sub dragi aluniţi, 

Și sânul tău, dragă, iar se rotun jește, 
Bărbia se-ntinde și face gropiţi. 

În ochii-ţi un soare mai viu acum luce, 
Zăresc sănătatea pe tot corpul tău 
Vărsând crini şi roze cu mâna ei dulce, 
Și hora de graţii urmând pasul tău. 
Amorul în umbră așteaptă, veghează, 
Aruncă asupră-ţi un hor de visări, 
Dorinţa în sânu-ţi roșind, s-aripează, 
Și buza-ţi s-aprinde de dulci sărutări. 
În timpul acesta, amara ta soarte, 
Rugai ca să scape al tău așternut, 
D-această bătrână ce-i zice toţi moarte; 
Opreste-mi dar mie întâiul sărut. 

CLA VECINUL 


Cum sub vise d-aur frageda juneţe 
Pare la vederea minţii omenești, 

A părut în sală, dulcea frumuseţe, 
Sub graţii cerești. 

Adunarea toată repede-ntorcea 
Ochii, cu plăcere, către dulcea mea. 
Între păru-i negru strâns în cosițele 
Albele camelii se pierdeau plăcut 
Cum prin geana nopţii, depărtate stele 
Scântei un minut. 

Fiecare sunet ce-orologiul vărsa, 
Sufletu-mi, lovindu-, crud îl fărăma, 
Astfel sună-n inimi orice lovitură 

De ciocan pe cuiul tristului sicriu 
Unde se întinde dulcea creatură 
Care noi iubim. 

Fa-nţelese dorul ce mă-mpovăra 

Și de rozioare faţa-și scutura. 
M-adora pe mine dulcea mea frumoasă? 
Cine poate spune misteru-i divin! 
Se-ntrista tăcută, se punea sfioasă 
Lâng-un clavecin. 

Mâinile-i p-octavuri se jucau ușor 
Deșteptând lugubre sunete de dor. 
Ochi aprinşi de flacări ce-i îndivinau, 
În născânde lacrimi dulce se scăldau. 
Ca plăpânda rouă peste-o rozioară 
Ce la zori deschide graţiosu-i sin, 
Rătăcea surâsul p-a sa buzioară 

Cu purpur divin. 

Sub orice mișcare, formele-i lumeşti 
Răspândeau tezauri de graţii cereşti. 
Danţul urmă cursu-i.. Muzicile sună; 
L-a plăcerii undă sufletele zbor; 
Numai eu cu râderi, vorbe de minciună, 
Ascundeam crud dor. 

Căci la faptul zilei fost-am preursit, 
Ca să las pământul inimii dorit. 
Vocea-i adorată, dulce-amăgitoare, 
Dar învăluită de profundu-i chin, 
Se-ntruni cu-aceste vorbe-ntristătoare, 
Dureros suspin: 

„Dacă şi cerul încă-a voit 

Ochii-mi d-acuma să nu mai vază 
Chipul tău dulce ce mă-nviază, 
Decretul soartei fie-mplinit! 
Uită-mă-ndată! La ce vei duce 

Cu tine dorul unei simţiri 

Din care nu ştii decât trudiri 

Și niciodată farmecu-i dulce! 

Vai! Pentr-un suflet ce s-a zdrobit, 
Ulitarea-i floarea vindecătoare, 
Floare ce crește surâzătoare 

În câmpul morţii cel veștezit. 

Eu mă voi stinge p-acest pământ 
Ca crinul dulce ce-n lacrimi piere 

Și nimeni știe cruda-i durere 

Ce-i pleacă fruntea către mormânt. 
Când te-i întoarce din întâmplare, 
Afla-vei toate la locul lor, 

Pline de viață, junețe amor, 

Precum fusese l-a ta plecare. 

Ochii tăi poate m-or căuta.. 

Eu voi fi lipsă, vai! dintru toate. 
Atunci la mine gândi-vei poate 

Și ochii-ţi de lacrimi s-or îneca!“ 

Astfel răspândește tânăra-i cântare. 
Dalbe lăcrimioare-nrouă faţa sa. 
Sufletul ei fraged, într-o căutare, 

Se părea că-mi da. 

Au trecut pe viața-mi zile de durere, 
Chipul ei cel dulce de când n-am zărit. 
Dar nimic nu stinge din a mea vedere 
Îngeru-mi dorit. 

lar când văz femeie lângă-un clavecin, 
Inima-mi exală un adânc suspin. 


LA BĂILE CLEOPATREI 
I 


Să stăm p-această stâncă ce se prevede-n valuri! 
Aceste scări tăiate în lespezi de granit 
Recheamă o regină ce-n umbr-acestor maluri 
Venea să răcorească al ei sân înflorit. 


Vedeţi această scară de dalbe mozaice 
Ce duce către băi? 
Picioarele-i plăpânde călcat-au pe aice 
Când trupa graţioasă de vergine finice, 
lerihoene roze puneau sub pașii săi. 

II 


Dar soarele se culcă... 'Tăcerel!.. O femeie 
Apare-n acest loc! 

Cosița-i voluptoasă, în aure, scânteie 

Și brâu-i scump răspândă torente dulci de foc. 


Ca soarele în raze-i ea arde în voluptate. 
O mantă de regină pe umeri râura. 

lar albele ei sclave, de vise imbătate, 
Tapete preţioase aștern în calea sa. 


Pe lespede de marmur cu aur poleite 
Mantila-i purpuroasă se mișcă.. A căzut, 
Și sclavele-i suave, ca vise înflorite, 
Formează îm prejuru-i un cerc nestrăbătut. 


Dar iată steaua dulce din umbră se ridică 
Pe umedele-i scări 

Și razele-i tăcute răsfaţă-a lor cosică 

Și albele lor sânuri cu dalbe sărutări. 


Căci grupa cestor vergini, folatre, tinerele, 

Prin valurile limpezi, prin raze se juca, 

Lucind ca vise dalbe ce-n nopți amari și grele 
Vin a ne înşela. 


Pe albele tunice în flori d-argint cusute, 

Se sparge-al stelei foc, 

Când vesele, uitânde, în undele tăcute, 
Fecioarele se joc. 


Dar alba lor regină cu genele umbroase, 
P-o lespede-aurită, răpită șade-n dor. 

„O, dulce tinereţe! O, zile mult frumoase! 
Nu-i oare cu putinţă s-opriţi al vostru zbor?“ 


Așa vorbi regina. Din harpa-i aurită 

Atrage cântec dulce, curmat de dulci oftări. 
lar vocea-i întristată, cu cântecu-i unită, 
Lăsă să se auză aceste suspinări: 


„În darn cerem să-nturne frumoasa tinereţe, 
Fatalei noastre sorți! 

Căci zilele umane sunt flori de frumuseţe 

Născute în grădina neimpăcatei morţi! 


Oh! cursul vieţii trece cum trece-o sărutare 
Aicea pe pământ! 

Putere, fericire şi nume mândru, mare, 

Nu vor putea să-m puie la viermii din mormânt. 


O floare se usucă de criveţe bătută; 

Dar soarele cel dulce o poate-ntineri. 

lar tu, o, vană umbră! odată abătută, 
Nu vei mai înflori! 


Dar unde-i frumusețea a cărei dulce rază 
Atâta fermeca, 

Cât August niciodată n-a vrut ca să mă vază, 

De frică să nu pice în fermecarea sa! 

Și unde-mi e puterea, averile-mi pom poase 
Și populii-umniliți? 

Și voi, gentile turme de inimi grațioase, 

Frumoşii mei iubiţi? 

Ah! toate-acele bunuri luciră-n dimineață 
D-un farmec strălucit; 

Dar la apusul zilei, a morţii tristă ceață 
Tot a învăluit!“ 

Aşa cântă regina și mâna-i diafană 
Pe marmuru-nflorit 

C-un ac de aur mândru a scris: o lume vanăl.. 
Și-ndată a pierit. 


ODĂ 


O Doamne, cu tron d-aur, cu fulgerul în mână, 
Ce locuiești în cer, 

Aruncă o privire pe patria română, 

P-aceste dulci popoare ce în durere pier! 

Și tu, Marie dulce cu coama aurită, 
Cu ochii lăcrimaţi! 

Oh! faceţi o minune popoarelor iubită! 

Din trista lor cădere românii înălţaţi! 

La voi e cu putință tot ce la oameni pare 
Neputincios și greu, 

Căci niciodată omul prin slaba-i cugetare 

Nu va ghici natura-ţi, putere, Dumnezeul! 

Dar tu, ce-nalţi un munte când trebuinţa cere, 
Al zilei imperatăr! 

Înalţă şi gândirea românului ce piere, 

Lumină al lor suflet în noaptea cea de dor! 


——— 


O UMBRĂ 


Stinsu-s-a timpul desfătător 

Când printre horul de dulci fecioare 
Cu frumusețea strălucitoare 

Treceai în lume, umbră ce-ador! 

D-acum-nainte, vai! niciodată 
Nici o ființă nu va putea, 

Aici în lume, o, dulcea, mea, 
Să-ţi vază faţa ta adorată! 

Ca din dormire azi mă deştept, 
Mi-aduc aminte vorbele tele, 

Cu ochii umezi de lăcrimele, 
Mi-ai zis: „În ceruri eu te aştept! 
În ceruri poate să se unească 
Umbrele noastre, o, dragul meu!“ 
D-atunci în lume, drag aștept eu 
Aceste vorbe să se-mplinească. 
O, timp, repede caru-ţi fugos, 
Răpește-mi viața fără plăcere. 
Sufletu-mi geme plin de durere, 
la-mă pe caru-ți alunecos! 


——.— 


UN REGRES 


Viaţa trece în durere, 
Dorurile nu mai tac. 
Orice vise de plăcere 
Toate lacrime se fac. 
Zile, seri desfătătoare 
Trec p-al lumii dulce sân, 
Nasc și sting orice suspin 
Cu suavele lor oare: 
Pentru mine noapte-amară, 
Noapte ce nu are zori, 
S-a întins cu întristare 
Peste anii-mi trecători. 

LA... 


Ce distanţă infinită! 

Câte râuri, câte mări, 

Te despart, a mea iubită, 
D-ale mele sărutări! 

Însă sufletu-mi se duce 
Către tine ne-ncetat 

Și pe sânul tău cel dulce 
Doarme dulce legănat. 

Eu prin vis te văz tot jună, 
Cu-ochii plini d-amor divin, 
Cu cosița lată, brună, 
Râurând pe albul sân. 
Buzele dulci, parfumate, 
Sufletu-ţi ceresc trădând 
Prin cuvinte înecate 

D-un suspin adânc și blând, 
Și răpită de plăcere, 
Murmurându-mi: „Le iubesc!“ 
Apoi iară în tăcere, 
Recăzând, amor ceresc! 

Și în alba-ţi mânioară 
Ascunzându-ţi faţa lin 

Ca o rază rumeoară 

Ce s-ascunde dup-un crin. 
Astăzi cine îmi va spune 
O, suav și dulce dor! 
Dacă-n sânul tău cel june 
Nu s-a stins ai tău amor? 
Căci se zice c-o iubire 

În al femeilor sân, 

Trece ca o fericire, 
Ca un zefir pe un crin! 


LA... 


Când o floare în durere 
Pierde dulcele-i miros, 
Veştezită, cade, piere! 
Suflet dulce, amoros! 

Ca această dulce floare, 
Tu perduși al tău amor, 
Dar nu pari suferitoare, 
Nu pleci capul tău sub dor, 
Ci mai jună, mai voioasă, 
Tu surâzi la desfătări, 

A ta buză voluptoasă 
Cată alte sărutări! 


FECIOARA DIMINEȚII 


Văzui fecioara, vis răpitor! 
De dimineaţă lângă-al ei mire; 
Plină de viaţă, de fericire 
Dorinţe d-aur, extaz, amor. 


Pe alba-i frunte purta cunune 
Și p-a sa faţă roze și crini 
De tinereţe, de viaţă plini, 
Îngânau dulce inima-i jună. 

Purpura dulce și poleită 

De dulci surâderi se legăna 
Pe mica-i gură precum ar sta 
P-o roză o rază, dulce-aurită. 


Și fiecine zicea răpit: 

lată mireasa lângă-al ei mire! 
Oh! bucurie! O, fericire! 
Natura toată dulce-a zâmbit. 


Dar seara vine, și pe pământ 
Văzui fecioara, cine va spune? 
Făr-alte roze şi-alte cunune 
Decât acelea după mormânt. 


Văzui mormântul făcându-i cale 
Și cum se-nchise pe sânu-i blând, 
Văzui uitarea vesel ştergând 

Din calea vieţii urmele sale. 


LA O NĂLUCIRE IUBITĂ 


Dulce fantasmă, unde eşti oare? 
Luat-ai zborul lin către cer, 

Ca fluturelul, ce în eter, 
Legănat zboară pe aripioare? 
O, înger dulce al vieţii mele! 

Al tinereţii vis fugător! 

Ești pe pământul acest de dor, 
Sau arzi ferice sus între stele? 

Dacă pământul ai părăsit, 
Spune-mi, ferice și dulce nume, 
Să las îndată viaţă şi lume, 

Să zbor la tine, ce am iubit! 


LA ZIUA ANIVERSALĂ 


Zi aniversală! Zi de bucurie, 

Ce aşteptam atâta într-a mea junie! 
Ce-mi aduci tu oare pe acest pământ? 
Dulce fericire sau al meu mormânt? 
Când veneai odată, zi de bucurie, 

Câte dulci dorinţe n-aduceai tu mie! 
Câte mâini iubite mâna-mi nu strângea! 
Cupa unui frate cupa mea lovea. 

Ochii unei mume, plini de lăcrimioare, 
Mă cătau ca floarea pe un dulce soare! 
Astăzi eu sunt singur, în străin pământ! 
Maica mea iubită doarme în mormânt. 
Oaspeţii în juru-mi nu se mai adună; 
Cupele, la masă-mi, vai! nu mai răsună! 
Casa părintească cade la pământ; 
larba verde creşte pe coperământ. 
Pasărea de noapte geme fără seamă; 

Câinele în lanţuri când și când mă cheamă. 


Când se va întoarce tânăru-i stăpân, 
Nu-l va mai cunoaște, căci va fi bătrân, 
Inimii îi place să se amăgească.. 


Tot sperând că viaţa poate să-i zâmbească, 


Dar p-această faţă roze de mai sânt, 
Ele-s flori d-acele triste de mormânt. 

DIVERSE 


MIHAI ȘI CĂLĂUL 


Cu Mihai se vede tânăra domniţă 


Tremurând de spaimă ca o porumbiță; 


Printre geana-i lungă ai ei ochiori 
Ard ca două stele ce lucesc la nori. 


„De ce plângi? întreabă bravul cu mirare, 


Eu mor pentru țară și neatârnare. 
De aceea, dragă, sa te voioșești 

Și cu flori cosiţa să ţi-o împletești. 
Cel ce pentru lege, pentru ţară moare 
Vede a sa moarte ca o sărbătoare!“ 


— „Pleacă capul! strigă palidul călău. 
lar Mihai întoarce spre el capul său. 
Fierul se ridică... Popolul șoptește; 

Vă uitaţi!.. Călăul se împleticeşte; 
Fierul său aruncă... Cade fermecat 
Sub căutătura mândrului bărbat. 


Fetele-ncunună părul lor cu flori, 

Tot românul strigă de mai multe ori: 
„Cel ce pentru lege, pentru ţară moare 
Vede a sa moarte ca o sărbătoare!“ 


137 


CUPRINS 


CUPRINS 
— Dimitrie Bolintineanu — 


CÂNTEC NAȚIONAL 


— „Tu, ce-ai salbă gălbioară, 
Tu, ce ești o garofiţă, 
Frumuşică, bălăioară, 

Cu inele pe cosiţă: 

Cum adun pe floricică 
Flutureii miere nouă, 

Lasă, dulce frumușică, 

Pe guriță-ţi s-adun rouă!“ 
— „De am salbă gălbioară, 
Nu sunt floare garofiţă, 
lar de sunt eu bălăioară, 
Dar n-am rouă pe guriţă. 
lar de vrei să-ţi fiu soţie 

Și de vrei să-ţi fiu iubită, 
Mergi atunci la bătălie 
Căci e ţara, vai! robită/' 


pe CUPRINS 


CÂNTEC 


Noaptea cade-ntunecoasă, 
Oastea trece la bătaie, 

lar pe stânca aburoasă 
Arde luna cea bălaie. 

Ai, băieţi, p-acele maluri 
Unde armia s-adună, 
Unde Oltul geme-n valuri 
Să ne batem împreună. 
Mândra mea cu față albă 
Și cu buze rumenite 

Dete spre această salbă 
Și paftale aurite, 

Dete salbă la domnie 

Și paftale și rochiţă. 

Însă mie, însă mie 

Mi-a dat dulcea ei guriță. 


PLOPUL 


Eu aveam un plop de vale 
Verde ca un smărăndel. 
Trecătorii stând în cale 
Înnopta cătând la el. 


Insă toamna a venit, 
Plopul meu s-a veștezit. 


Dacă prinţul ce domneşte 
Ar fi vrut a mi-l schimba 
Pe coroana ce lucește 

Ca un soare-n fruntea sa, 


Încă nu aș fi schimbat 
Plopul meu ce s-a uscat. 


Vârfu-i peste stânci pletoase 


De departe îl vedeam, 


Și-nnoptând prin văi râpoase 


După el mă îndreptam. 


Insă toamna a venit, 
Plopul meu s-a veștezit. 

Dacă tânăra domniţă 
Plopul meu mi-ar fi cerut, 
Dându-mi dulcea ei guriță 
Șapte ani ca s-o sărut, 


Nici atunci eu n-aș fi dat 
Plopul meu ce s-a uscat. 


LĂUTARUL 


Într-o noapte furtunoasă 
Prinţul cu-ai săi cavaleri 
Într-o sală luminoasă 
Se-mbătau de dulci plăceri. 


Cupele de aur sună, 
Candelele strălucesc; 

A plăcerilor cunună 
Damele drag o-mpletesc. 


Noaptea este foarte rece; 
lar afară-un călător 

Prin furtuna nopții trece, 
Intonând cântări de dor. 


—“Aduceţi îndată-aice 
Pe drumașul lăutar!“ 
Scutierilor le zice 
Domnul casei cel barbar. 


Lăutarul se aduce, 
Coamele-i voios se joc; 

Faţa-i palidă și dulce; 
Ochii-i varsă dulce foc. 


— „Cântă nouă, lăutare, 

Tu, ce-n lume ai născut 
Pentru-a noastră desfătare, 
Pentru-al nostru trai plăcut!“ 


Lăutarul, cu mândrie, 
Sparge harpa de pământ. 
— „Pentru inimi de robie 
Nu voi, doamne, eu să cânt! 


Dacă cânturile mele 

June suflete răpesc, 

Ale voastre inimi rele, 
Inimi moarte, nu-nfloresc. 


Astfel vântul dezveleşte 
Cu-al său fraged sărutat 
Crinul care-mbobocește, 
Dar nu crinul cel uscat! 


Zice și pe loc dispare; 

Dar prin vânturi care gem, 
Oaspeţii, cu-nfiorare, 
Auziră ăst blestem: 


„Voi, ce tartârul v-a revărsat 
În nopţi fatale de voluptate 
Cu nori de crime şi de păcate 
Pe faţa lumii ce-aţi insultat; 

Voi, ce dați moartea chiar în amor 
Ca șerpi ce-n ora lor de-nrodire, 
De voluptate și fericire, 

Turbaţi omoară complicii lor; 


Voi, ce cu hulă la cei mai tari 
Târâţi josita voastră cerbice, 
Și pentru omul cel neferice 
Aveţi dispreţuri crude barbari; 


Fără de cuget, nici Dumnezeu, 
Fii de minciună și în josire, 

Astăzi cu cruda-mi dispreţuire, 
Pe voi să cază blestemul meu! 


S-aveţi repaos într-un mormânt 
Numai când corpul ars de durere 
Răci-va-n lume orice plăcere 

Prin desecatul său osământ! 


S-aveţi vedere; rău să zăriţi! 
Auz, ş-auzul să vă înșale, 
Gură și vorbe fără de cale; 
Inimi, şi numai chin să simţiti. 


Pe cât trăi-veţi p-acest pământ, 
Fapta cea bună ce-ţi face-n lume 
Să se topească fără de nume 
Cum piere-n spațiu urma de vânt!“ 


Astfel cântă cu durere 
Lăutarul rătăcit, 

lar în sala de plăcere 
Candelele au pălit. 


Mâna-ngheață pe pahare, 
Florile se sting pe loc; 

lar în sala lată pare 

O columnă grea de foc. 


Pe columna-nflăcărată 

Aste litere ziceau: 

„Viaţa voastră-i blestemată!“ 
Oaspeţii amar plângeau. 


LA O DAMĂ ROMÂNĂ 


„Tu vrei să-ţi spun, acuma, de ce nu te iubesc? 
Ei bine! mă ascultă și află ce gândesc: 

Ești jună si frumoasă ca roza de câmpie 

Și ochiul tău durerea o schimbă-n bucurie. 

lar fruntea ta se pleacă sub gându-ți amoros 
Ca crinul primăverii în văntul călduros. 

Pe buza-ţi rumeoară, trecând a ta suflare, 
Într-un parfum de roze își ia a sa schimbare; 
Dar când tot spui cât neamul îţi e strălucitor, 
Amoru-ntoarce capul și fuge râzător. 


Să te iubesc, pe tine? Dar inima ta-i veche, 

Și generozitatea nu-ncântă-a ta ureche. 

Văz sufletul tău, dragă, sub vălu-i grațios, 
S-ascunde ca un vierme prin crinul cel frumos. 
Patriotism, virtute, frumoasă cugetare 

Sunt niște simțăminte ce inima-ţi nu are. 
O formă analogă ea, dragă, de-ar avea 
Ar fi cu plete albe şi dinţii i-ar cădea. 
Așa te vede însă al meu tânăr amor 

Și de aceea, dragă, el zboară râzător. 


Arunc-a ta privire pe-o inimă uscată 

Ce egoismu-nchide și micșorarea-mbată, 
Pe-o inimă ce-i mută ca un mormânt fioros 
La tot ce este nobil, plăcut și generos; 


Aceea va-nțelege când tu vorbești în lume 
De aur, de cordele, de titluri și de nume. 

Eu voi o vale verde ca tinereţea mea, 

Ș-o floare graţioasă să plec capul pe ea: 
Ș-acolo l-a mea ţară, visând eu în tăcere, 
S-adorm pe sânu-i dulce, cu fragedă plăcere. 


Dar tu vrei aur, titluri; și tânăru-mi amor 
La sunetul monetei s-avântă râzător. 


De vrei să-mi fii iubită, vin” către țărmul vieții, 
În care tot e dulce ca visul tinereții, 

Acolo, dragă dulce, atât te voi iubi, 

Cât râul de plăcere în calea-i s-ar opri 

Și stelele în spaţiu s-ar sparge voluptoase 

La ale gurii mele şoptiri armonioase. 


Dar vai! a ta gândire, pe când eu iţi vorbesc, 
S-avântă după titluri ce visele-ţi răpesc, 
Ș-amorul meu, o, dragă, tu vezi, s-avântă, zboară, 
Râzând de bătrâneţea ce inima-ţi conjoară.“ 

MOARTEA LUI MIHAI VITEAZUL 


Lui C. Negri 
Pe câmpia Turzii, pe un verde plai, 
Tabără oștirea marelui Mihai. 
Acolo, în cortu-i, domnul se gândește: 
Fericirea ţării inima-i răpește. 
Are-o presimţire ce l-a turburat 
Și pe mâna-i mândră capul a plecat. 
În deşert speranţa inima-i răsfață; 
Lacrimile udă gânditoarea-i față. 
Înaintea celor ce îl ocolea, 
Cu o mantă d-aur el se ascundea. 
Către căpitanii ce îl înconjoară: 
— „Dragii mei! lertaţi-mi astă lăcrimioară! 
E o slăbiciune de care roșesc 
Toţi câţi au un suflet tare, bărbătesc. 
Însă sunt minute când natura cere 
De la cel mai tare partea-i de durere.. 
Astăzi pot să număr mai la nouă ani 
De când noi ne batem cu atâţi dușmani. 
Este-adevărat, am făcut, în lume, 
Neamului acesta cel mai mare nume. 
Însă, ce-i mărirea, fără de folos? 
Ceea ce-i în noapte focul mincinos! 
Singură mărirea nu-i destulătoare, 
Nu voi foc de stele, ci voi foc de soare. 
Câte mii de inimi moartea n-a-ngheţat? 
Și în câte case dorul n-a intrat? 
Țara este-n lacrimi și se pustiește. 

Floarea tinerimii câmpul înveleşte. 

Și în raza slavei unde strălucim, 

Văz, pe nesimţite noi ne mistuim! 

Astăzi lupta noastră orice luptă curmă; 
Ea va fi lovirea cea mai de pe urmă. 
Astăzi este timpul ca să isprăvim. 

Sau români ne pierdem, sau români trăim!“ 


Asfel le vorbește... Dar doi soli sosiră, 
Doi trimiși ai Bastei. Capii toți ieşiră. 


— „Basta vă trimite? Spuneţi ce dorește! 
Basta, iară Bastal.. nu mai isprăvește!“ 

— „Ce dorește? zice unul din călăi, 

Basta poruncește la vasalii săi!“ 

— „Să pornești îndată banda ta în ţară!“ 
Îi răspunse celalt cu o vorb-amară. 

— „Mergeţi, zise domnul, l-al vostru stăpân! 
Spuneţi-i că nu e încă un român 

Care să dea arma pân-a nu se bate! 

De-i bărbăt, aice vie a combate!“ 

— „Este timpl..“ șoptește un ucigător. 
Celalt trage iute paloșul ușor 

Și c-o lovitură repede și tare 

Îl îm plântă-n sânul eroului mare. 
Căpitanii iute sar, mi-l înconjor, 

Dar Mihai le zice: „Fraţilor, eu mor.. 
Spuneţi doamnei mele să nu se mâhnească 
Și-n iubirea ţării fiii mei să-i crească. 
Când vor fi în vârstă, să le spuie ea 

Că nu voi răzbună pentru moartea mea; 
Numai pentru ţară și neatârnare 

Sânul lor să simtă sfânta răzbunare! 

Iară voi, tovarăși, mie îmi Jurați 
Niciodată mâna cu străin să daţi!“ 


La aceste vorbe cade-ntr-al său sânge. 
Toat-a lui oștire cu durere-l plânge. 
Apele pe cale stau şi se opresc; 
Păsările-n aer triste ciripesc. 

Moartea cu-a ei mână faţa lui atinge; 
Inima-i îngheaţă, vorba i se stinge. 

lar viaţa-i mândră zboară către nori, 
Ca mirosul dulce unei stinse flori. 


VISUL LUI ȘTEFAN CEL MARE 


Seara răspândește umbrele-i uşoare. 
Și melancolia trece gânditoare. 


Dar Ștefan cel Mare, rătăcit prin văi, 
Dintr-un corn de aur cheamă bravii săi. 


Inima-i zdrobită ca a lui oștire; 
Țara-i întristată ca a lui gândire! 


Pe un colț de piatră şade el în dor; 
Vântul suflă păru-i lung, fluturător. 


Pentru-ntâia oară inima lui plânge! 
Ochii lui revarsă picături de sânge. 


Acolo dă capul somnului mijind 
Ce-i închide ochii cu-aripa-i d-argint. 


lată că-i apare o fecioară jună, 
Ale cărei plete strălucesc la lună, 

Negre și bogate sub cununi de flori; 
Ochii ei asupră-i cad pătrunzători; 


Cad ca două raze, dulci și călduroase, 
Mâna ei atinge coamele-i undoase. 


— „Ce? Eroul mare, umbra a grăit, 
Însuși el suspină și s-a îndoit? 


Înţeleg fricosul ce ascuns loveşte, 
Robul ce sărută jugul ce-l striveşte; 


Dar un suflet mare, suflet de bărbat, 
Nu-nţeleg, o, Ștefan, cum s-a întristat! 


Mergi pe a ta cale, nu sta niciodată! 
Urmă datoria care ţi-e lăsată! 


Orice-mpiedicare, stavili, vor pieri; 
Cu-orice-mpiedicare ţar-a ta va fil“ 


Pe un nor de aur zboară ea cu fală; 
Un parfum de roze pasul ei exală. 


Ștefan se deşteaptă, șterge faţa sa, 
Unde-o lăcrimioară dulce se scura. 


Luna argintoasă râde printre nori, 
Dulcea filomelă cântă între flori; 


lar la focul lunii, când mi se deşteaptă, 
Vede-a lui oştire care îl aşteaptă. 


Vede căpitanii ce îl înconjor 
În tăcerea nopţii le vorbeşte lor: 


— „Fraţilor de arme, fala romănească! 
Dacă o să piară ţara părintească, 

Dacă-n cartea soartei este însemnat 
A pieri poporul cel mai lăudat, 


Cel puţin atuncea piară vitejește 
Remușcând toiagul care îl lovește, 


Ca un ager șarpe ce lovit și-nvins, 
Caută să muște cel ce l-a atins! 


Astfel e românul, și-n a lui cădere 
Cine îl rănește, după dânsul piere! 


Astfel e românul, astfel să pierim, 
Și-n căderea noastră chiar să ne mărim!“ 


Mii de glasuri strigă.. Luna bucuroasă 
Dintr-un nor de aburi pare mai voioasă; 


Stelele de aur mai cu foc lucesc 
Și-n adâncul nopţii văile mugesc: 


— „Astfel e românul, astfel să pierim, 
Și-n căderea noastră chiar să ne mărim!“ 


——.— 


ȚEPEȘ ȘI SOLII 


Temerea domnește peste București; 
Popolul îneacă curțile domnești; 

Căci doi soli veniră de la-mpărăţie 

Și aduc lui "Țepes ștreang și mazilie. 
Toţi boierii ţării veseli însoțesc 

Și cu pompă mare spre palat pornesc. 
Tepeș îi primește într-a sa mândrie. 
Solii-naintează.. — „Doamne, pace ţie! 
Însă încetează de a mai domni. 

Sau te pregătește astăzi a muri!“ 

La aceste vorbe toţi sunt în unire 

Și toţi trage pala spre a lui lovire. 

— „Ce2 Și voi, răspunde domnul turburat, 
Cu dușmanii ţării moarte mi-aţi jurat? 
Ascultaţi, voi, care mai aveți simţire 

De români și lacrimi în nenorocire! 
Viaţă și domnie le nesocotesc: 

Ale mele lupte vouă-o dovedesc; 

Însă ţiu la țară, ţiu la neatârnare; 

Țiu ca să-mi fac neamul lăudat și mare! 
Am fost foarte aspru, şi-ale mele mâini 
Au vărsat atâta sânge de români! 

Dar al vostru sânge ce mi se tânjește, 
Îl plătea cu lacrimi cel ce vă vorbește. 


În mijlocul celor ce mă-nconjurau. 

Și pe o coroană ţara lor trădau, 

Nu puteam într-altfel face eu unire, 

Ca să scap românii de a lor robire. 
Dară, braţu-acesta este sângerat, 
Însă-al țării dușmani nu l-au cum părat!“ 


La aceste vorbe, ceata ostăşească 
Strigă cu poporul: „Tepeş să trăiască! 
Speriaţi, boierii prin ferestre scap; 

lar pe soli îi bate cu piroane-n cap. 


——— 


LUI V. ALECSANDRI 


Tu, din a cărui liră s-exală-etern și lin 

Un cânt suav şi dulce ca fumul după crin; 
Tu, ce când laşi pe harpă-ţi o mână fugătoare, 
Tragi graţiile-n horă și joacă râzătoare; 

Tu, ce încânţi cu farmec prin cântul tău plăcut, 
Vei spune mie oare, de ce tu ai tăcut? 


Am auzit că lira lăsând-o la o parte, 

În cârmuirea ţării ai fi luând tu parte; 

Că părăsind eterul cu stele semănat, 

În pulberea arhivei tu capul ai plecat, 
Urmând mulțimii lumii ce crede din vechime 
Că fără post nu este în viaţă nici un bine! 
N-ar fi mai bine însă, înalte arhivar, 

Decât să pui pe cale al patriei greu car, 
La tine la moşie, prin văi desfătătoare, 
S-arăţi a ta putere pe cerbi și căprioare? 
Și dacă nu ești meșter la arma de vânat, 
Să prinzi cu undișoara puicuțele din sat? 


Dar nu, iubite frate!.. Tu ai o datorie 
Frumoasă, sfântă, sacră, spre dulcea poezie... 
De-aceea către țelu-ţi nainte să te-avânți. 
Decât să fii ministru, mai bine e să cânți. 
Un cântec ce exprimă o-naltă cugetare 
Plătește-o lege nouă ce trece în uitare. 

Ce-ţi pasă dacă unii într-altfel se gândesc 
În cercul de-ntuneric în care se găsesc! 


la zborul tău în secoli cu muzele ușoare 

Și de țărân-arhivei te șterge pe picioare. 

Ia lira ta de aur de roze semănată, 

la-ţi fluierul d-ivoriu și cântă înc-o dată; 
Îmbată-ne de fumul suavei poezii, 

Pe când ambiţioșii visează la domnii! 

Nu este nici un bine a fi în lume mare: 

Înaltul arbor cade l-a vântului suflare; 

În vârful naltei stânce ce-și pierde fruntea-n nori 
Nu nasc mai niciodată suave, mândre flori. 

MELODII ROMÂNE 

FOST-AI TU FRUMOASĂ, TU, 
PATRIA MEA! 


Ca frumoasă, dulce şi plăcută roză, 
Ce voios surâde rumenelor zori, 

Ca fluture d-aur ce, venind din flori 
C-un torent de raze, dulce se repoză 
Pe ghirlanda verde printre sărbători: 


Ca vergina jună care, la festine, 

În antice tim puri candidă părea, 
Semănând pe cale florile divine 
Viselor poetici-graţioase, line; 
Fost-ai tu frumoasă, tu, patria mea! 


Ca torente turburi ce prin nopţi fatale 
Râură gemânde, spumă furios 

Și prin stânci sălbatici se doboară jos, 
Fiii tăi din munte coborau spre vale, 
Cu paloșe mândre, cu suflet voios. 


Ale tele fiice ca vise ce luce 

Și prin nopţi de chinuri amăgesc ușor, 
Neputând la luptă calul a conduce, 
Revărsau prin inimi inima lor dulce 
Plină de virtute şi de sfânt amor! 


Astăzi tot slăbește, se preface, piere! 
Cel ce cunoscuse strălucirea ta, 

Astăzi să te vază, tristă decădere, 
Inima-i ar geme ruptă de durere, 
Ochii săi în lacrimi i s-ar îneca! 


Aţi văzut voi roza care se-mlădie 
Conservând ferice frumusețea sa; 
Dar pe care viaţa nu mai revifie, 
Nu-i mai dă coloare, frăgezime vie, 
Farmecele sale cu care-ncânta! 


Astfel strălucește rara-i frumuseţe 
Ce pe toţi încântă, farmec înzeit! 

Dar pierit-a viaţa care dă juneţe, 

Inima, voinţa, dalba tinerețe, 

Tot e veștezit! 


Nu chemați acele suflete sublime 

Ce păştea cu fală, vechiul, dalb pământ! 
Nu pot a răspunde decât prin suspine; 
Inima-mi se rupe cugetând în mine 

Și plângând dulci zile care nu mai sânt! 


ÎN TIMPURI DE CĂDERE 


În timpuri de cădere, de lacrimi și de dor, 

În splendide festine, 
Mai mulţi, uitând al ţării preadulce, sfânt amor, 
Cătau prin dezmierdare să-mbete viaţa lor, 
Să-nece-a lor rușine. 


În muzică și danţuri se scură timpul lin 
Și viaţa lor zâmbește; 

La mesele molateci cu fericire-nchin 
În dalba sănătate tiranului străin 
Ce ţara le robeşte! 


Dar când se stinge focul nebunei desfătări, 
Și pacea lor se stinse! 

Mesenii varsă lacrimi, eterne suspinări, 

Căci lanţul ce trecuse pe sânul dulcei ţări 
Pe braţul lor se-ntinse. 


Oh! cine poate spune cât ei au suferit 
Robiţi aici în lume?! 

Pierit-au sub lovirea chiar celor ce-au dorit, 

Și nimeni niciodată d-atunci n-a mai șoptit 
Al lor odios nume! 


FECIOARA DACIEI 
I 


Plângeţi crinul tânăr ce, mutăt de vânt, 
Naște lângă piatra tristului mormânt! 


II 


Abia se formă foile, 

A morţii mână rece 

Pe fruntea sa cea tânără 
Cu răsfăţare trece. 


Își pierde frăgezimile 
Și splendida coloare; 

Îngheaţă, piere repede 
Surâsu-i, dulcea floare. 


În darn înturnă fețele 
Cătând la raza vieţii, 
La sărutarea soarelui, 
La roua dimineţii; 


La graţioase aure 
Ce-l lasă-n întristare 
Și nu-i rejună zilele 
Cu dulcea lor suflare. 


În line horuri fluturii 
Plutesc pe lângă sine, 
Dar nu-i culege lacrima 
Cu sărutări divine. 


lar viermele mormântului 
Al său crud mire pare; 
Îi soarbe restul zilelor 
Cu rece sărutare. 


III 


Astfel este soarta verginei Daciei! 
Vine cununată de farmec ceresc, 
Dar abia cu roze grațiile pletesc, 


Florile juniei, 


Și plăpânda-i frunte se pleacă pe dor. 
Sufletul ei pierde cerescul tezaur 
Cum pierd flutureii graţiosul aur 


Din aripa lor. 

Omul cu frumoasă, nobilă gândire, 
Nu culege dulce sărutarea sa; 
Sufletele sclave, fără de mărire, 
Viaţă, poezie, crud îi vor seca. 


——— 


ȘI FLORILE PLĂPÂNDE 
DIN CÂMPURILE NOASTRE 


Și florile plăpânde din câmpurile noastre, 

Născute pe mormântul vitejilor străbuni, 

Sunt mult mai râzătoare ca sufletele voastre, 
O, fraţii mei cei buni! 


Oh! sufletele voastre sunt întristate foarte 

La vechea strălucire sunteţi nepăsători; 

La cântece fatale de doliu și de moarte, 
Cătaţi ascultători! 


Eu vă respect durerea ce viaţa vă-nconjoară, 
Cu voi, întotdauna vărs lacrime chiar eu. 
Dar lacrimile-alină durerea voastră oară, 

O, mare Dumnezeu! 


Adeseori un popol ce cade sub durere, 
Durerile-i amare lui însuşi e dator! 

Să plângă cel ce pierde speranţă și putere, 
Ce merită-al său dor! 


Dar inima ce-i plină de viață, de mărire, 

La moarte și la doruri privește cu dispreţ! 

Așa făcea pe timpul de fală, fericire, 
Românul cel măreț. 

În inimile voastre de ce nu pot eu oare 

Să vărs căldura sacră ce-ncinge sânul meu? 
Atunci aţi trece viața cum trece-o sărbătoare 
Înalte Dumnezeul! 


O, fraţi d-o suferință, d-o ţară, d-o durere, 
Se cade ca proscrisul ce voi aţi blestemat 
S-atingă sânul vostru cu flori de mângâiere, 
E], cel nemângâiatl.. 


BUCIUMUL ȘI FLUIERUL 
BUCIUMUL 


În darn moduli, o, fluiere, 
Cântări de fală pline, 

Căci moartea naște-n suflete 
Ca viermi în flori divine. 


A fost un timp de glorie; 
Azi piere sub durere; 

O suvenire tulbure 

Prin noapte luce, piere 


Ca visele plăcerilor, 

A căror umbre line 
Plutesc în sânul dorului, 
În ziua care vine. 


S-a stins în umbra timpului! 
Fatală moliciune 

Prepară luptătorilor 
Molatice cunune. 

FLUIERUL 


Cugetări amare! duceţi negrul zbor 
Sufletelor slabe ce s-abat de dor; 
Însă voi, speranţe dulci și tinerele, 
Împletiți cu roze cântecele mele! 

Inima română 
N-a perdut juneţea cea vieţuitoare, 

Nici viteaza-i mână, 
De plăceri molatici, n-a slăbit sub soare. 


BUCIUMUL 


Nu-mi mai vorbiţi de patrie, 
Căci plânsul mă supune: 

În mijlocul plăcerilor 
Întristă tristu-i nume. 


Plăpânda, blândă pasăre 
Când cade sub prinsoare 
Își mușcă fierul lanţului 
Și bate-n aripioare. 


Și fiicele Carpaţilor, 
Gingașele căprițe, 

Când cad în prada lupilor, 
Se apăr din corniţe, 


Dar fraţii-mi n-au virtuțile 
Nici ăstor dulci ființe: 
Plecaţi, se pleacă timpului 
Și lungii suferinţe. 

Totdauna-n lacrimi nu s-or risipi 
Inimile june, 
Mâine cavalerul pe fugar în spume 
Pe câmpul de lupte mândru va porni; 
Paloşul cel splendid va luci cu fală 
Pe coifuri de fier; 
Știrea triumfală 
Gloria română va purta la cer. 
Dincolo de noapte, zorile lumină; 
Dincolo de doruri, viața luce lină; 
Numai ochii celor ce de moarte-s plini 
Nu pot să pătrunză dulcile-i lumini. 


BUCIUMUL 


Văzut-am iarna luncile 
Uscate, tristătoare, 

Dar azi cu flori dulci, masice, 
Se coper râzătoare. 


Văzut-am fruntea verginei 
Pălită, durerată, 

Dar azi cu dulce purpură 
l-e faţa semănată. 


Dar zilele, dar secolii, 
Sub care totul piere, 

Nu schimbă, dulce fluiere, 
A ţării grea durere! 

Pământ al suferințelor! 
Te pleacă și suspină, 
Căci pentru tine soarele 
În negură declină! 


lar tu, gingaşe fluiere, 
'Mpletit cu flori divine, 
Precurmă melodiile 

De tinereţe pline! 


În darn mai cânţi; accentele-ți 
D-amor şi libertate, 

În inimile morților, 

Cum crezi că pot străbate? 


Așa cerească pasăre 
Modulă pe morminte, 

Dar nu mai mișcă sufletul 
Acelui ce nu simte. 


Azi sufletul românului 

E rece ca pământul 

Când iarna-ngheaţă fluviul: 
Mai mut e ca mormântul! 


Pământu-n timpii rozelor 
Cu dulci flori se-ncunună 
Și, sub lovirea fierului, 
Mormintele răsună; 


lar tu, frumoasă patrie, 
Rămâi în amorțire 
Când tinerele cântece 
Te cheamă la mărire! 

Țară! şterge-acele triste lăcrimiori 
De pe faţa jună! 

Îm pleteşte părul cu fragile flori, 
Vechea ta cunună. 

Căci soseşte ziua cea de sărbătoare, 

Ziua nunţii tele cu mărirea ta! 

Să nu te găsească stând îndoitoare, 
Stând a lăcrima, 

Mirele tău dulce ca cerescul soare! 


BUCIUMUL 


În nici un timp plăcerile 

Din sărbători voioase, 

Pe frunţile fecioarelor 

N-au pus flori mai frumoase! 


Răsună, sună cupele 
Și hora saltă lină, 
Copiii țării bravilor! 


Ascunde-ţi capul, pasăre, 
Plângând sub aripele! 
Veliţi-vă-n nori frunţile, 
Voi, minunate stele! 


Voi, râuri dulci, secaţi-vă 
Torentele suave! 
Să nu mai ude buzele. 


CUPRINS 

În patria vitejilor 


M-apasă viaţa ș-aerul 
Și sufletu-mi slăbeste! 


Îţi las, frumoasă patrie, 
Eternă salutare. 

Nu voi 

S-am tot o mormântare! 


FLUIERUL 


Când să fii o stană rece mărmurată, 
Dulce ţara mea! 

Din a noastră viaţă jună şi-nfocată 
Te vom re-nvial! 


Viaţa ta-i a noastră, viață, sânge, nume.. 
lar amoru-ţi tânăr ne reţine-n lume; 
Pentru tine moartea drag vom înfrunta! 
Până ce m-or sparge, dulce voi cânta! 


AVUȘI TU ZILE MÂNDRE 
I 


Avuși tu zile mândre când fruntea ta curată 
De laurii măriei lucit-a-ncununată. 

A bucuriei rază pe faţa ta năştea 

Și spada de batelii în mână-ţi strălucea, 

lar harpele poetici, prin sărbători voioase, 

Spuneau a ta mărire şi fapte glorioase. 
Copiii tăi, o, ţară, cu drag te dezmierdau. 

De dulcea-ţi amicie străinii s-onorau. 

Atunci şi fiii nobili erau stimaţi în lume, 

lar fiicele-ți frumoase purtau mai dulce nume, 
Căci într-acele timpuri, o, țara mea, la noi 
Femeile române nășteau, creșteau eroi! 


II 


Dar brațul tău azi cade şi corpul tău slăbește. 
Azi... inima supusă, de tine se-ndoiește, 

lar zilele-ţi voioase d-acuma s-au umbrit. 

E moartă bucuria pe sânul tău zdrobit! 
Plângi, patrie română, cu lacrime de sânge, 
Cu sufletul în moarte, suspină și te plânge, 
Căci floarea vieţii tele de doruri s-a fănat, 
Sub umbra cea de lacrimi ce-n lume-ai revărsat! 
Tăcerea de morminte zdrobitul sân cuprinde. 
Pe numele tău splendid uitarea se întinde. 
Copiii tăi cei vitregi se-mbată toţi d-amor, 
Când lacrimile tele ca râuri se strecor, 

Când sub loviri cumplite tot corpul tău tresare 
Când... te fărâmă sub cruda-i apăsare, 

Când umilinţa crudă coboară capul tău, 
Când visele frumoase se schimbă toate-n răul 
Pe faţa ta cea verde mulţi oameni rătăcesc, 
Dar inimile-s moarte: nimica nu doresc, 
Nimica decât umbra sub care se strecoară, 
Ca păsările nopţii ce-n noapte vor să moară... 
Plângi, patrie de doruri, cu lacrime de sânge! 
Cu sufletul în moarte, suspină și te plânge! 

III 


Dar, prin aceste lacrimi durerile îmbuni! 

Nui! lacrimile-s date plăpândei slăbiciuni. 
Aceste mândre lacrimi, o, patrie dorită, 

Sunt viața ta ce fuge, sunt inima zdrobită! 
Complângerile tele răsun ca la mormânt 

Și fruntea ta se-ndoaie ca crinul dulce-n vânt. 
Speranţa nu mai luce prin lacrimile tele. 
Durerea te hrănește din crudele-ndoiele. 

Dar floarea de speranţă ce stinge crudu-ţi dor 
Răsare poate dulce departe-n viitor? 

Ce muritor cunoaște misterele divine 

Și fericiri ce soarta păstrează pentru tine! 
Toţi fiii României nu sunt ai vieţii sclavi. 
Pământul bărbăției mai poate naște bravi. 
Deci cugetele-ţi toate ce te-narmară, foarte, 
Nu s-ar cădea să fie de doliu și de moarte. 
Oh! nimeni n-are dreptul nicicum a-ţi disputa 
Pe viitor cea parte din fericirea ta! 


LA DANUBIU 
I 


O, râu de tim puri mândre, Danubiu maiestos! 
Tu ne rechemi cu fală trecutul glorios 

Cum un bătrân ce timpul îl uită să răpească 
Recheamă celor tineri mărirea strămoșească! 
Dar rechemând virtutea străbunilor eroi, 

În timpuri de cădere, cât dor deştepţi în noi! 


166 


— Legende istorice — 
II 


În aurora timpului, 
În zile mai senine, 
Nu cunoscuseși fiarele 
Popoarelor străine. 


Pe malurile fragede 
Creșteau flori parfumate, 
Eroi și blânde vergine, 
De graţii cununate. 


lar undele cu vasele 
Se-ncununau voioase 
Ca valurile câmpului 
Cu flori primăvăroase. 


Când armele străinilor 
Tunau p-a ta câmpie, 
În vijelia luptelor 

"Tu tresăreai c-urgie. 


Sub undele sălbatice 
Sorbeai tu hoarde rele; 
Cu sânge, cu cadavere 
Curau undele tele. 


Atunci și fiii patriei 

Strigau cu flăcărare: 

„A noastră-i vechea Dunăre 
Și dalba-i apărare!“ 

III 


P-ale tele valuri azi ca altădată, 

Cresc flăcăi, fecioare, flori frumoase cresc, 
Dar flăcăii pleacă fruntea durerată, 
Verginele varsă lacrimă-nfocată, 

Florile născute se şi veștejesc. 


Vasele se leagăn peste valuri, line. 
Dar cu fericire nu le pot vedea, 
Căci aceste vase toate sunt străine 
Și tot pare-n lacrimi la vederea mea! 


Astăzi ca-n vechime, când p-aceste maluri 
Armele străine tună când şi când, 

Tu tresări pe patu-ți, volvori spumegând, 
Sânge şi cadaveri râuri printre valuri. 


Dar prin toate-aceste feluri de popoare 
Ce pe lata-ţi faţă când și când combat, 
Fiii României în deşert îi cat, 

În deşert îi cheamă vocea cea d-onoare. 


LA UN NOR 


Nor ce treci făr' de țintire! 
Eu ca tine sunt străin; 
Tu verşi ploaie şi mugire, 
Eu vărs lacrimi şi suspin. 


Tu doreşti întinsa mare 
Dintru care te-ai născut; 

Eu suspin cu nerăbdare 
După ţara ce-am pierdut. 


Prin eterul cu flori d-aur 
Tu ferice rătăcești, 

Poţi să verși al tău tezaur 
Pe tărâmul ce dorești. 


Eu în locuri tot străine 
Număr anii ce grăbesc; 
Nu pot face nici un bine, 
Țării mele ce doresc. 


De vei merge colo-n ţară, 
Spune celor ce-i vedea 
Că-n durere crud,-amară 
Se consumă viaţa mea. 


lar nu spune trista știre 
Dragei mele, fraged crin, 
Ei să-i spui că-n fericire 
Viaţa-mi fuge, dulce, lin! 


ÎN ȚĂRI STRĂINE 
ȘI-AU SCUTURAT 


În ţări străine şi-au scuturat 
Anii mei tineri florile june; 
Ochii cu lacrimi d-amărăciune 
Zilele toate le-au salutat! 

În darn speranța viselor line 
Mi-arată cupa cu dezmierdări, 
Aceste roze de desfătări 
Pălesc în umbra ţării străine. 


Sufletu-mi cade zdrobit de dor, 
Și-a rănii plantă vindecătoare 
Nu se va naște l-al vieţii soare 
Nici chiar în noaptea din viitor. 


Viermele rupt-a la rădăcină 
Floarea ce cade către pământ, 
Și s-o renască pe-al ei mormânt 
Nu mai e-n viaţă nici o lumină. 

ȘIR'TE MĂRGĂRITE 


(Înșiră-te mărgăritare) 


Mii de candele lucesc 

La palatu-mpărătesc, 
Căci să face clacă mare 
Spre-a-nșira mărgăritare. 
Dintre cei ce sunt veniţi, 
Alţii nu-s mai străluciți, 
Mai frumoși, mai răpitori 
Ca doi tineri frăţiori: 
Părul lor în undă lină 
'Noată dulce sub lumină 
Ca pârâul fugător 

Sub un soare lucitor. 


Fiecine istorisește 

Istoria ce dorește, 

lar când toţi au savârșit, 
Copilașii au vorbit: 

— „Două june surioare, 
Dulci ca razele de soare, 
Pe sub lesele-nflorite 
“Torc mătăsuri aurite, 
Șir'te mărgărite!“ 


lar pe drumul lăturat 
Trece fiul de-m părat. 

— „Doamne, fă-mă-a ta mireasă, 
Fă-mă-a ta femeie-aleasă 

Și-oi aduce ţie-n dar 

Vase cu mărgăritar!“ 


Asfel zice sora mare, 
Cu trufie şi-ngâmfare. 


— „Fă-mă, doamne, nevestică, 
Zice sora cea mai mică, 

Și-ţi voi face doi feciori, 

C-ale părului meu flori!“ 


— „Tu să fii a mea mireasă... 
Dulce, mândră-mpărăteasă!“ 
Nouă luni, de nouă ori 
Străluciră printre nori, 

lar când fuse-a noua ori, 
Doamna naște doi feciori 


Cu cosițele-aurite.. 
Șir-te-mărgărite! 

Și cu-atâta cât vorbea, 
Mărgărelul se-nşirea. 


lară soră-sa cea mare 
Cugetând spre răzbunare, 
Aducând doi arăpei, 

l-au ascuns în patul ei. 


lar pe-acei frumoși feciori, 
Drăgălași ca două flori, 

Îi îngroapă prin grădină, 
Ling-o veștedă tulpină. 


Din copiii bălăiori 
Răsărit-au brădiori: 

Dar când stelele voioase, 
Flori din aer auroase, 


Incunună coama serii, 


Când sunt dulci și lim pezi cerii. 


Cei doi brădiori ce cresc 
Între dânșii-așa vorbesc: 


— „Dormi, tu, dulce frățior? 
Căci eu cerc un aspru dor 
De maicuţa mult iubită 

Ce se plânge părăsită.“ 


— „Nu dorm, căci am auzit 
Viersul maicăi mult dorit, 
Ea ne cheamă plângătoare 
Colea-n umeda-nchisoare:“ 


VIERSUL MUMEI 


„Lanţurile greu mă-ncing, 
Ochii lăcrimând se sting: 
Dar să văz pe copilași 
Bălăiori şi drăgălași, 
Stinge-s-ar a mea-ntristare 
Într-o dulce sărutare! 

Unde sunteţi, dragii mei, 
Plăpânziori și mititei 
Spuneţi, mândre florioare, 
Cin'vă scaldă-n lăcrimioare? 
Cin'vă leagănă-n cântări? 
Cin'v-adoarme-n sărutăria“ 


COPILAȘII 


„Seara primaverii caldă 

Cu dulci lacrime ne scaldă; 
Austrul ne-adoarme lin 

În duiosul lui suspin, 

lar a nopții stea tăcută 

Cu dulci raze ne sărută. 


Dar noi nu mai adormim 

De când plânsul ţi-auzim, 
Maica noastră, nu mai plânge, 
Plânsu-ţi inima ne frânge!“ 


Sora mare-era mireasă 
Dalbă, mândră-mpărăteasă. 


Sora mare tot aude 

Și cu-aceste gânduri crude: 

— „Îm părate, zise ea, 

Dacă mâine n-ăi tăia 

Cei doi brazi ce fruntea-nclină 
Pe fereastra din grădină, 
Casa ta voi părăsi 

Și-n deșerturi voi fugi.“ 

Doamna zice şi pe loc 
Brădiorii cad în foc; 

Dar prin iarba cea-nflorită 
Și de rouă poleită, 

P-un tapet de ghiocei, 

lată c-au sărit scântei, 

Și scânteile rouate 

Și de soare sărutate 

Se schimbară-n doi feciori 
Drăgălași ca două flori. 

— „Noi suntem cei doi feciori 
Cu cosițele-aurite.. 

Șir'te mărgărite!“ 


Mărgărelul, cât vorbea, 
Singur iute se-nșirea. 


lară când a fost numit 

Cu măicuţa ce-au vorbit, 
Cele mărgăritărele 

S-au schimbat în lăcrimele. 


Îm păratu-a cunoscut 
Copilaşii ce-au pierdut, 
P-a lor maică doritoare 
El o scoate din prinsoare. 
Însă soața-i vinovată, 
Între doi fugari lăsată, 

În deșerturi a plecat. 
Soarele s-a-mbucurat. 

CĂPRIȚA DE AUR 


În nori cinși cu roze și cu-aur curat 

Se culcă ferice al vieţii-mpărat. 

Dar fiul de rege pe calu-i ce zboară 

Goneşte-o căpriţă, plăpândă și uşoară, 
Cu cornii auriți. 


Ea fuge-n pădure și cel ce-o preurmă, 
Lăsându-și fugarul, pe jos o mai urmă 
Sub arbori frunziți. 


lar fiicele nopţii pe lume cobor 
Și-nvăluie toate cu pletele lor. 


O slabă femeie cu seci oseminte, 
Cu feţe zbârcite, păru lui nainte 
Și-așa i-a vorbit: 


— „Te-nturnă,-m părate, căci mândra căpriță 
A fost mai nainte frumoasă domniţă 
Cu păr aurit. 


Un zmeu se răpise de chipu-i dorit, 
Dar juna fecioară l-a disprețuit. 


Atunci el îi schimbă popoarele sale 
În arbori ce formă dumbrava din vale, 
Dumbrava de chin. 


Domnița frumoasă cu plete leite 
Se schimbă-n căpriţă cu coarne-aurite, 
Frumoase străin! 

Acum e căpriță cât ziua luceşte 
Și dulce fecioară cât noaptea domnește. 


Acolo-i castelul în care petrece. 
Dar câți o preurmă, sub paloșu-i rece 
Ca spicul s-abat. 


Streine, te-nturnă spre locuri mai bune! 
Să mori când ești mândru, puternic și june 
E. mare păcat!“ 


— „Fii bună şi-mi spune, ce pot ca să fac, 
Turbatele-i gânduri în flori să prefac?“ 


— „Te du de găseşte, sub plopul ce plânge, 
Fugaru-i ce-adapă cu tânărul sânge 
De fii de-mpăraţi! 


E] poate să-ţi spuie misterele sale... 
Dar tot e mai bine să pleci p-a ta cale, 
Spre junii tăi frați!“ 


Fa zice. Streinul voios mulțumi. 
Spre plopul ce plânge, prin noapte porni. 


— „Tu, care-ntreci vântul prin marea-ţi iuteţe 
Și-ntuneci lumina cu-a ta frumuseţe, 
Al soarelui fiu! 
O, cal dalb, mă-nvaţă ce pot face doare 
Să capăt amorul căpriței-fecioare, 
Îmi spune, să ştiul“ 
Dar calul nechează. Săpatele stânci 
Revarsă prin noapte răsunete-adânci. 

— „Ascultă, străine cu față mult albă! 
Ea doarme cu mâna pe sabia-i dalbă 
Și cu-ochii deschiși. 


Acel ce-ar ajunge să-i dea sărutare 
Când este-adormită, va face schimbare 
În sorții închiși. 


Dar ochii fecioarei lucesc înfocați 

Și cei ce s-apropiu, se-ntorc spăimântați. 

Tu du-te, sarută, şi nu te-ndoiește, 

Căci ochiu-i nu vede, deși strălucește, 
Frumos călător. 


Odată ce buza-ţi de frunte-i v-atinge, 
Magia fatală pe loc se va stinge 


Ca visul de dor“ 


Străinul pătrunde prin vechiul castel. 

A morţii tăcere domneşte prin el. 

lar steaua durerii, tăcută şi plină, 

leșind de sub neguri, revarsă lumină 
Pe tristul palat. 


Ici-colo prin curte zac oase-aruncate, 
Zac oase de tineri ce-n nopți furtunate 
Azil au cătat. 


Pe patu-i molatic domniţa dormea, 

Cu sabia-n mână şi cu ochii privea 

Ca valuri de raze ce splendidul soare 

Răsfrânge voioase p-a zilei ninsoare, 
Ce parcă-o pătrund. 

Cosiţele-i late cădeau despletite 
În valuri dulci d-aur, voios risipite 
Pe sânu-i rotund. 


Pe rozele buzei, ce pier şi-nfloresc, 
Cuvinte-ntrerupte, ca fluturi plutesc, 
Pe feţele-i albe, cu sânge picate, 
O rouă de lacrimi tăcută s-abate 

În cursul umbrit. 


Ca valul sub focul cerescului soare, 
Sub mantia-i d-aur al său sân tresare 
De vise răpit. 


— „O, rară minune“, străinu-a strigat, 
Văzând-o dormindă pe fragedu-i pat. 


El pasă spre patu-i și cât naintează 
Ai fetei ochi seamăn mai mult că veghează, 
Mai mult vii se par. 


Guriţa-i se mișcă şi va să vorbească: 
— „Oh! nimeni în lume n-o să mai ghicească 
Misterul amar!“ 


Străinul cu frică se pleacă pe pat 
Și pune pe buze-i un lung sărutat. 


Fecioara se scoală şi zice-ntristat: 
— „D-acuma magia va fi fărâmată, 
Tu scapi viaţa mea, 
Dar cine-mi va spune să fie mai bine?.“ 

— Legende istorice — 


Îi zice fecioara necată-n suspine — 
Și dulce plângea. 


— „D-ai fi tu ferice cu sufletul meu, 
Trăieşte, fecioară, căci el este-al tău.“ 


ZIORINA 


Armia de țară de trei zile bate, 

Arde și fărâmă străinii-n cetate. 

Prin pulberea deasă vine-un cal uşor. 
Astfel trece-un vultur învelit în nor. 
Către domn se-ndreaptă... Cavalerul sare.. 
E Ziorina, fiica-, dulce la cătare. 


Ea ridică coifu-i; păru-i grațios, 

Ca lung fluviu d-aur se revarsă-n jos, 
Pe sub gene-i scântei două lăcrimele 
Cum sub nori lumină două dalbe stele, 
Și râuritoare, p-al ei chip senin, 

Cad din roză-n roză și din crin în crin. 
Bunul domn o mustră pentru ce să vie 
Să-și expuie viaţa... Să se-nturne-o-nvie. 
Rara-i frumuseţe reunea, răpiți, 

Îm prejuru-i bravii cei mai străluciți. 

Ea pricepe lesne cât era dorită. 
Despre-a lor simţire grațios profită. 
Smulge de la sânu-i o plăpândă floare 
Umedă d-a sale line lăcrimioare 

Și cu niște termeni dulci și răpitori 

Ea vorbeşte-ntr-astfel către-adoratori: 

— „Cine va purcede dup-această floare, 
Udă de suspine şi de lăcrimioare, 

Îi voi da, pe viaţă și pe Dumnezeu, 
Mâna şi juneţea sufletului meu!“ 

Zice, — aruncă floarea dincolo-n cetate, 
Dincolo de şanţuri unde tunul bate. 
Zece bravi s-aruncă după floarea sa 
Și-ncă-o mie d-alţii primilor urma. 


Astfel ei intrară prin cetatea tare, 
Astfel se-ncepuse falnica-i luare. 


După multe zile, domnul generos 

Șade cu Ziorina sub un cort luxos. 

El întreabă bravii care din ei doare 

Au cules pe șanțuri o frumoasă floare, 
Ca să vie-ndată, fiica lui să-i dea. 
Nimeni nu răspunde; nimeni nu venea. 
Un bătrân acolo la vederi apare. 

Merge spre domniţă, zice cu-ntristare: 
— „lată-această floare — ce viteaz frumos 
Dete pentru tine și-a murit voios! 
Dup-aceste vorbe, fata, gânditoare, 
Cu-ale sale lacrimi scaldă-această floare. 


—.— 


STEFAN CEL TÂNĂR ȘI DOAMNĂ-SA 


Ștefan stă la masă, zi de sărbătoare. 
Doamna lângă dânsul șade gânditoare. 
Genele-i noroase caută pe jos, 

lar pe mână-i pleacă capul ei frumos. 

— Legende istorice — 


Umbrele durerii coper-a sa față, 
Cum pe cerul splendid trece-un nor de ceaţă. 


— „Astăzi, zice domnul, zece mii ucig. 
Ordinele-s date... Furcile se-nfig! 

Doamna se-nfioară, fruntea-i se-numbrește. 
În profunde gânduri mintea-i rătăcește. 

— „Cât de dulce vinul râde-n cupa mea! 
Doamne, pentru tine, tu cu mine bea! 


Domnul ia paharul și cu doamna-nchină. 

Cu pele răsună; fruntea lor lumină. 

— „Doamne, multe rele faci p-acest pământ, 
Multe prăzi și-ucideri fără de cuvânt..“ 
Zice. Domnu-aruncă cupa p-a sa față. 
Sângele pe frunte-i râură şi-ngheaţă. 
Doamna-și şterge roua şi cătând la cer: 

— „Astăzi orice crime printr-o crimă pier! 
Doamne! roagă cerul.. Eşti înveninat!“ 
Domnul sub durere-i cade săgetat. 
Tremură, păleşte... Viaţa-i mai apune 

Și zdrobit de doru-i aste vorbe spune: 

— Chiar pe soţu-ţi tânăr ai înveninat!“ 

— „Zece mii, de moarte, moartea-ţi a scăpat!“ 


DROMICHETE 


Lisimac închină toată-oştirea sa 

Ce-n tărâmul dacic soarta delăsa. 

Și, bând apă, zice-necat de suspine: 

— „Zei prea buni! Ce rele revărsaţi pe mine! 

Dintr-un mare rege pe pământul meu, 
În străine locuri astăzi rob sunt eu!“ 


Dacii, după datini, cer să-omoare prinșii; 
Însă Dromichete vine printre dânșii 
Și-astfel le vorbește: — „Dacii mei stimaţi, 
De vom da noi morţii p-ăști străini bărbaţi, 
Fraţii lor veni-vor c-oaste mult mai mare 
În pământul nostru pentru răzbunare. 
Dacă, dimpotrivă, viața le-am cruța, 
Amicie lungă ne vor conserva.“ 

Regele vorbeşte. Popolul consimte. 

Regii se sărută, cu mândre cuvinte. 

Dacii cheamă prinșii la splendide mese 
Unde vase d-aur și bucate-alese, 

Vinuri generoase pe meseni răpesc 
Printr-un lux ce farmecă-ochiul omenesc. 
Însă l-alte mese dacii-atunci s-așază 

Și din vase simple, simplu ospătează. 
Lisimac nu știe pentru ce cuvânt 
Cu-ndoite moduri, două mese sânt. 

Crede că barbarii vor să-i învenine. 
Dromichet pricepe și cu vorbe line: 

— „Nu luaţi aminte chipul cum mâncăm. 
Noi cunoaștem luxul, dar nu-l practicăm. 
E] dă nevoinţe cari-aduc în viață 

Griji ce schimbă-n lacrimi orișice dulceaţă. 
Cu simplicitatea, prin străine ţări 

Nu cătăm prin arme prăzi şi răzbunări. 
Însă de ne-alungă Dumnezei și țară, 
Moartea pentru-aceste nu ne pare-amară. 
Ne-a părăm cu suflet, devenim eroi, 

Căci nevrând rău altor, nu-l vrem pentru noi!“ 

BĂTĂLIILE ROMÂNILOR 
(Fapte istorice) 
1859 

—— Dimitrie Bolintineanu — 


ANA-DOAMNA 


I 


Sufletul lui Carol, regele maghiar, 

De dorinţi trufașe se îmbată-amar, 

Dar cea mai fatală ce-a putut să fie 

E ca să supuie dalba Românie. 

Exaltat de dorul care l-a răpit, 
Cheamă cavalerii și-astfel le-a vorbit: 
— „Vieţuieşte-un popol dincolo-n Carpaţi, 
Popol de mari fapte şi de rari bărbaţi. 
Astfel cum un arbor lângă casă creşte 
Și, crescând, lumina soarelui oprește, 
Astfel astă-dată, pe al nostru sân, 
Creşte şi va crește popolul român. 

Să surpăm stejarul într-a lui junie 

Și să spargem cuibul cel de bărbăţie. 
Să-njugăm la carul cel triumfător 
Căpitanii ageri şi pe domnul lor! 

Să stingem, prin lanţuri și prin împilare, 
Focul său de viață, de neatârnare, 
Până să roşească d-a se mai gândi 
Fericit și liber pe pământ a fil.“ 

Astfel zice Carol, iar maghiarii-a prinși 
Jură să zdrobească șoimii cei ne-nvinși. 

II 


Carol intră-n țară, asuprește foarte; 
Unde calcă, lasă lacrimi, doliu, moarte! 
Astfel se preface cel mai mândru loc. 
Unde trece, arde un torent de foc. 


III 


Domnul și boierii șed în lata sală — 
Toţi bătrâni ce poartă părul alb cu fală. 
În acele timpuri un boier român 

Se stima pe atâta cât era bătrân, 
Căci pe cât în vârstă el înaintase 

În mai multe lupte încă se-nsemnase. 
Solii de la Carol dau regala carte. 
Despre cele scrise domnului fac parte: 
„Dacă Severinul încă nu predai 

Și vasal de astăzi mie nu te dai, 

Cu oştire mare voi veni la tine 

Să te pui în lanțuri pentru-a ta rușine! 
lată cum răspunde domnul generos: 
— „Ce dureri apasă sufletul frumos, 
Cât, uitând cu totul regală mărire, 

Se coboară astfel prin a lui gândire? 
Inimile zboară către bucurie, 

Dar mai iute încă zboară spre mânie; 
lar cel ce domnește popoli pe pământ, 
Își lumină calea numai de cuvânt. 

Un domn se mărește prin înţelepciune. 
Patimile-n sânu-i vin din slăbiciune! 
Orice domn se află patimii robit, 

L-al măririi templu nu va fi primit. 

Voi lua-n vedere toate câte-mi scrie; 
Pân-atunci, voi mergeţi, fiţi-mi oaspeţi mie, 
În repaos fraged inimile daţi 

Și cât viaţa-i tristă, de puteţi, uitaţi!“ 


IV 


Cum se face noapte, domnul în tăcere 
Cheamă cavalerii şi consiliu cere: 

— „Voi, boieri de ţară! Ce vom face oare 
Să nu pierdem pacea binefăcătoare? 
Carol, sub pretexte, fără de cuvânt, 

Cată să robească ăst frumos pământ! 
Unul dintre dânșii și acel mai june 

Cu mărinimie aste vorbe spune: 

— „Doamne! Două chipuri, două drumuri sânt... 
Amândouă rele pentru-acest pământ... 
Unul este lupta, pierdere făloasă; 

Celalt este pacea, viaţă rușinoasă! 

Însă pentru mine, d-ar fi să doresc, 

Aș alege chipul cel mai vitejesc, 

Căci mai dulce-mi pare moartea cu mărire 
Decât cu rușine trista viețuire!“ 


— „Ale tale vorbe, Basarab a zis, 

Îmi îmbată dulce sufletul închis. 

Fle mă răsfaţă ca visări plăcute 

De co pilărie, de mulți ani pierdute, 

Pe atunci când viaţa luce fără nor, 
Ochiul fără lacrimi, gândul fără dor! 
Zici că să ne batem, să pierim cu fală? 
Oh! Vedeţi ce dulce sufletul se-nșală! 

Celor slabi în lume dat-a Dumnezeu 

Mintea să se lupte cu tiranul rău. 

Oastea ne lipsește și ne vor supune... 

Să batem tiranii prin înţelepciune! 

Să le dam ce cere, dar p-al lor cuvânt 

C-or ieși îndată din acest pământ. 

Mai târziu, cu timpul, oști mai mari vom strânge 
Și-al lor jug cu fală și folos vom frângel“ 
Astfel le vorbeşte domnul cel mintos. 

Cei mai mulţi suscris-au actul rușinos. 


vV 


Ana, jună doamnă, printre dânșii vine, 
Ca dorinţa dulce printre vise line. 

Ea desface vălu-i: raze de mândrețe, 
Prin flori de junie, îi lucesc pe feţe. 
Căutatu-i dulce, dar umbrit de dor 

Ca un foc de soare o vedem prin nor. 
Zeul ce inspiră frageda junie 

Cu frumoase gânduri de mărinimie, 
Varsă-n fața-i dulce foc dumnezeiesc, 
lar în vorbă-i grații ce pe toți răpesc. 


lată cum vorbește: — „Mâna voastră scrie 
Pentru țara voastră moarte și robie. 

Însă mâna voastră nu s-a veștejit, 
Inimile-n lacrimi nu vi s-au topit! 

Nu! Căci peste toate mintea omenească 
În faptele noastre trebui să domnească! 
Dar sub vorba mintei, mândre domnitor, 
Oamenii îmbracă slăbiciuinea lor! 

Doamne! Voi, mai-marii capi ai ţării noastre! 
Căutaţi în fundul inimilor voastre 

Cugetări și lacrimi pentru-acest pământ 

Ca flori rătăcite pe un vechi mormânt! 
Rupeţi legătura care ne supune 

Și prepară ţării ani d-amărăciune.“ 

Zice. Două lacrimi genele-i stropesc 

Și ca roua lină p-al ei chip lucesc. 


Sub aceste vorbe cu care-i răspunde, 
Bucuria-i dulce domnul îi ascunde: 

— „Tu, ce jos în lume fraged am iubit, 
Suflete prea gingaș, mie prea dorit, 

O, femeie rară! Dulcea ursitoare 

Nu ţi-a dat în parte griji apăsătoare, 
Ci prin frumuseţe şi-ani desfătători, 
Lacrimile noastre să le schimbi în flori. 
Lasă-ne dar nouă grijile străine 

Și petrece-n casă zile dulci și line!“ 


Timpuri de virtute și de fapte mari! 
Suflete străbune, nobile și rari! 

Aţi trecut ca frunza ce de vânt răpită, 
Lângă tristul arbor cade veștejită. 

Dar stejarul mândru încă se-nvelește 
Cu cununa-i verde care ne răpește. 

lar tu, Românie, totul ce dorești, 

Tot ce perzi odată, nu mai dobândești! 
Să cătăm în noaptea timpurilor stinse 
Faptele sublime, numele ne-nvinse! 
Căci tot ce mai poate, sub al nostru dor, 
Să ne mai consoale, e lumina lor. 

Astfel sub povara vârstei ce-l zdrobește, 
Cu trecutu-i dulce, cel bătrân trăieşte, 

Și încins în lanţuri, robul cel străin 

Anii libertăţii cântă dulce, lin. 


VI 


Într-o sală mare, cu lumini puţine, 
Intră căpitanii, nobilă junime. 

Nu sunt de părerea sfatului domnesc: 
Actul de-nchinare îl disprețuiesc. 

Vor ca să lovească armia maghiară 
Și să spele pata ce-ar pica pe ţară. 
La lumini de candeli ce se-ngân Ușor, 
Ana-doamna vine în mijlocul lor. 
Ochii săi se lasă peste adunare, 
Străbătuţi de dalbă, nobilă-nfocare. 
Păru-i spice d-aur din togă scăpând, 
Sânu-i alb ca crinul îi sărută blând. 
Generoasa doamnă astfel le vorbește: 
— „Ştiţi că totd-auna, cela ce domnește 
Are mari răspunderi, mari îm piedicări, 
Și-n înţelepciune cată cugetări. 
Domnu-nchină ţara ca s-o mântuiască 
D-armia străină ce va s-o robească. 
Aşteptând să vie timpul priicios. 
Astfel, prin furtună un pilot mintos 
Strânge pretutindeni vălurile sale 

Și cu vijelia merge p-a lui cale. 

Însă numai domnul e răspunzător 

La străini de faptă-i; nu al său popor. 

Să spălăm noi hula ce ne-apasă foarte, 
Printr-o generoasă și frumoasă moarte! 
Să lovim străinii, prin strâmtori adâncil.. 
Să-mbătăm de sânge vulturii din stânci!“ 


Astfel zice doamna. Căpitanii vor 
Și toţi jur să moară pentru ţara lor. 


VII 


Oștile maghiare țara părăsesc. 

Dar ieșind, pe cale pradă și robesc. 
Prada și robia nu sunt rănitoare 

Ca aceste vorbe crude, râzătoare: 

„O, români, ascundeţi armele-ostășeșşti 
Și-mbrăcaţi d-acuma rochii femeiești! 
Ca acel ce vine să vă războiască, 

A vă cere-n luptă, să nu se joseascăl“ 


VIII 


Dar a lor trufie repede-a pierit. 

Printre stânci românii, iată-, au sositl.. 
Săgeţile pleacă, aerul străbate, 
P-armia străină râură turbate.. 

Soarele păleşte... Gemete adânci, 
Surde, ne-nțelese trec din stânci în stânci. 
Coiful se despică; inima slăbeşte; 

Pe hârcile goale, sabia lovește; 
Sângele se varsă pe sânge-nchegat... 
Sufletele zboară... Cerul s-a-nnorat. 
Caii nechezează şi turbează foarte; 
Oamenii se-mbată de sânge și moarte. 

Mulţi s-apuc la luptă şi-n turbarea lor, 
C-unghii şi cu gura se fărâm, s-omor. 


Astfel cum s-arată după vijelie 

Arbori, flori și ierburi rupte pe câmpie, 
Arme și cadaveri d-oameni și de cai, 

În grămezi ici-colo stau zăcând pe plai. 
Carol schimbă portu-i.. Scapă cu ruşine; 
Dar puţini îl urmă, puţini fug cu sine. 


Multe zile râul sânge-a revărsat 

Și-ale lor cadavre le-au împrăștiat. 

Multe nopți vulturul ce pe stâncă plânge, 
S-a hrănit cu carne, s-a-mbătat de sânge! 
Până-n timpii noștri, coifuri ostășeşti, 
Paloşe și pinteni, prin stânci mai găsești. 


IX 


P-o măgură verde muzicile sună, 
Căpitanii tineri cu respect s-adună 

Lângă căpitanul june, înfocat, 
Ce-ntr-această luptă mândru-a comandat. 
Căpitanu-aruncă coifu-a păsător: 

Părul p-al său umăr cade râzător. 


——.— 


CETATEA ALBĂ (AKERMAN) 


Știţi voi câte valuri se ridic pe mare 
Când o vijelie suflă cu turbare? 

Astfel sunt la număr mândrii musulmani 
Ce-apără cetatea sclavă de mulţi ani! 

Într-un fluviu d-aur, soarele lucește 

Și pe coifuri, arme, focu-i străluceşte. 
Ștefan stă sub cortu-i împletit cu fir; 
Cetele Moldovei lângă el deșir. 

Pasă dorobanii cei cu coapse late, 

Cu sclipoase coifuri în argint lucrate. 

Îi urmez panţirii ce pe cai în spume, 
Ca uşoare vânturi, lunecă prin lume. 
Călărașii țării pe vânoși fugari, 
Îmbrăcaţi în zale ca bătrâni stejari. 
Între toţi curtenii pasă cu mândrețe, 

În veşminte d-aur, cu frumoase feţe. 
Apoi toporanii de securi armaţi 

Și codrenii ageri şi de toţi stimaţi, 

Ziși și pieptul ţării, căci aveau chemare 
S-apere Moldova de oştiri tătare. 

După dânşii pasă sprinteni vânători 
Renumiţi în lupte ca săgetători. 

Și tunarii ţării toţi în negre poarte, 
Pestriţate-n roșu, crud simbol de moarte. 
Mai veneau în urmă oști de mercenari, 
Cei cu fruntea mică, ce se zic tătari. 
Unguri laţi în spete, cu mustăţi stufoase, 
Leși cu părul galben, cu cerbice groase, 
Apoi tighinenii şi-alţi republicani 

Pasă mai de laturi cu-ai lor căpitani. 

Ei erau vasalii lui Ștefan cel Mare 

Si veneau la luptă dup-a lui chemare. 
Cetele române râur în câmpii 

Ca râuri de ploaie după vijelii. 


Cu Ștefan sub cortu-i capii toţi s-adună 
Ca să rânduiască lupta împreună. 

Unul d-intre dânșii vorba a luat: 

— „Armia turcească crește ne-ncetat. 
Dunărea tresare, geme sub povară 

Și cu ne-ncetare varsă oști în ţară. 
Nu ar fi mai bine, mare domnitor, 
Să-aşteptăm să vie noul ajutor?“ 
Ștefan îi răspunde cu vorbire lină: 

— „Oastea noastră-i bravă, chiar de-ar fi puţină. 
Lupul singur numai, știți aceasta voi, 
E d-ajuns să spargă turme mari de oi. 
Focul după fumu-i nu poţi socoti; 
Sufletul cu trupul nu poţi potrivi; 
Bărbăţia sfântă care ne mărește 
Numărului mare locul împlinește. 
Mulţimile-neacă numărul cel mic; 
Sufletele însă mai mult le ridic. 

Astfel vijelia fumul sparge-ndată, 

Dar mai mult aprinde flacăra-i turbată!“ 
Dorobanii pleacă. Soarele din nor 

Se răsfrânge splendid pe pieptarul lor. 
Viile răsfrângeri ce-n metal se-ngână, 
Turbură, orbeşte armia păgână. 
Lăncile pe piepturi lunecă ușor 

Sau răstoarnă bravii după caii lor. 
Sabia în coifuri intră sau se frânge; 
Armele lucioase se roșesc de sânge. 


Sângele se varsă... Paloșul de fier 

Se înfige-n carne până la mâner. 
Caii calcă leșuri, se incruntă foarte, 
Oamenii se-mbată de turbata moarte. 
Turcii iau de fugă... pasă spre cetate. 

Poarta se deschide oştii fărâmate. 
Însă fugătorii, cu cei ce-i alung, 
Cu spedele-n spate, totd-odată-ajung. 


Cum pe fața mării, după o furtună, 
Valuri lângă valuri luptă împreună, 
Astfel în cetate prin adânci strâmtori, 
Mestecaţi se luptă vinși şi vingători. 
Strigăte de-nvingeri, de plângeri durere 
Se înalţă în aer... Soarele repiere. 


Pe o lată piaţă, printre fum și sânge, 
Armia lui Ștefan mai ales se strânge. 
Acolo-i seraiul. Pașa, cu puţini, 

Apără haremul necat de creștini. 

Ștefan își repede calul alb de spume, 
Dintr-o gură-n alta trece mândru-i nume. 
S-a luat seraiul. Sabie și foc, 

Pradă şi urgie fulger acest loc. 


Cum prin vijelie sună felurite 
Vânturile nopţii, printre stânci trăsnite, 
Ploile muginde, tunetele-adânci, 
Râurile turburi ce cobor din stânci, 
Astfel se înalță sunetele d-arme, 
Strigătele d-oameni, crâncenele-alarme. 
Locul de cadavre este semănat, 
Sângele torente gâlgâie turbat. 

Calul, la vederea leşurilor moarte, 
Sforăie, răsaltă, se-nspăimântă foarte; 
A derăpănării umbră l-a lovit.. 

Omul singur vede, pare fericit! 

În derăpănare sufletu-i se-mbată. 
În oroarea morţii gloria sa cată. 


O femeie turcă printre cete pasă... 
Merge către Ștefan; în genunchi se lasă, 
Își ridica vălul: ochii lăcrimaţi 

D-o durere mare par împovărați. 

Pe bălaia-i coamă flori apar voios 
Cum luceşte p-aur smalţul grațios 

Și cum crinii tineri printre raze-albesc, 
Prin buzele-i rumeni dinţii strălucesc. 
Astfel cum lumina soarelui văratic 
Aurește faţa lacului molatic, 

Căutarea vie noată voluptos 

În azuru-i dulce, candid, languros, 
Sub albeaţa dulce după juna-i față 
Râur delicate valuri de roșață, 

Ca dorinţi frumoase prin vis virginal, 
Ca buchet de roze prin vas de cristal. 


Ștefan, cu mirare, calul său oprește, 
Crede-un vis ferice, care-l amăgește. 
— „Cum în dalbe lupte tu eşti curajos, 
Doamne! după luptă, fii mărinimos!“ 
Ștefan se gândește. C-o mișcare face 
Omul de s-alină, armele de tace. 


ROVINA 


Cu degetele d-aur, fragedele zori 
lar deschid spre lacrimi ochii muritori. 
Dar sub cort cu cerge, tot cu fir mândrite, 

Mircea stă cu capii armiei dorite. 
Părul lui străluce ca fuiorul alb, 
Scapă valuri late de sub coiful dalb. 
Faţa lui lumină de trăsuri frumoase, 
Sub trăite zile grele, furtunoase, 

El ridică fruntea făr-a suferi. 

Vocea lui răsună fără-a osteni. 


Domnul le vorbeşte. Soarele s-arată. 
Dulcele repaos pe străini îmbată. 

Fi sunt mulţi la număr, dar înfemeiaţi. 
Au venit la luptă de răpiri chemaţi 

Și dorința pradei e căzută foarte, 

Rar înalță omul pân'să-o cate-n moarte. 
— „Pentru ţara noastră însă noi murim! 
În amoru-i tânăr inima mărim! 

Cât n-or fi românii un popor de sclavi, 
Demni de tot disprețul popolilor bravi, 
Cât roși-vor încă jugul crud să poarte, 
Cât a lor mărire or căta prin moarte, 
N-o călca străinul într-acest pământ 
Fără să găsească chiar al său mormânt. 
Cel ce nu se luptă pentru-al ţării bine 
Nu merită viața decât spre ruşine! 

Dar va fi, din contra, martor Dumnezeul 
Inima îmi spune și român sunt eu!“ 

Zice, sună-n bucium. Sub alt cort el pasă. 
Vede pe-a lui doamnă si-ntristată-o lasă. 


Acolo se vede doamna şi-a lui fiie 
Dulce și frumoasă ca o bucurie, 

Albă, purpurată, cu peri aurori 

Semănaţi cu lacrimi, ale morţii flori. 

Pe guriţa-i mică, fraged zmeurită, 
Sărutarea pare încă adormită! 

lar pe fruntea-i trece umbra unui chin 

Și pe braţ i-o pleacă ca pe-un moale crin. 
— „Fiica mea cea dulce! doamna-mumă spune, 
Să-nălţăm la ceruri sfânta rugăciune! 

De va pierde domnul lupta, viaţa sa, 

În robie crudă noi ne vom pleca. 

Dar robia noastră fi-va dezonoare, 
Moartea cea mai aspră, mai degrădătoare... 
Între două rele, moartea nu-i mai rea. 
Pentru-al nostru suflet, roagă fiica mea! 
Strigăte de-nvingeri s-aud depărtat... 
Paloşul pe fiică muma a-nălțat! 

În amoru-i straniu doamna e sublimă. 
Fiica, tremurândă, capul ei înclină... 
Palidă, pierdută, lacrimi strălucesc 

P-ale sale fețe. farmec îngeresc! 

Altă ştire vine... Paloșul coboară 

Și sărută dulce juna-i feţioară. 


Mircea cu românii pe străini a stins. 
Moartea lor e crudă... Baiazid învins. 


CAHUL 


Stelele de aur prin eter luceau. 

Turcii şi moldavii printre flori dormeau. 
lonaşcu trece noaptea în veghere; 

Își adapă dulce sufletu-n durere, 

Apoi zice-n sine: „Slabe muritor! 

Nu-i destul că soarta te-a supus la dor, 
Pentru ce chiar însuţi îţi urzești în lume 
Altă suferinţă care te supune? 

Viaţa şi mărirea, fericiri lumești, 

Vine-o zi în care tu le părăseşti, 

lar a ta ţărână viermilor e dată 

Cât de dalbă fie fala ce te-mbată 


Cheamă capii oștii și-astfel le-a vorbit: 
— „Voi, cozaci ce-n lupte dalbe m-aţi servit! 
Voi, feciori din țară ce, venind în lume, 
V-au scăldat cu lacrimi ale voastre mume, 
A sosit momentul jugul să zdrobim.. 
Sau prin mândra moarte să ne nemurim! 
Puțin timp în lume un erou trăiește, 

Dar în scurta viață secoli viețuieşte! 
Căci de dulce fală trece cununat 

Și, murind, în urmă-i nu va fi uitat. 

Cel dintâi muri-voi pentru-al țării bine! 
Cel dintâi lovi-voi cu-a mea călărimel 
Zice. Dar sub cortu-i iată a părut 
Doamna lui maghiară, ca un vis plăcut. 
Coama-i poleită de raze de soare, 
P-albu-i sân revarsă valuri râzătoare. 
Chipul ei cel palid prevestește-un rău. 
Ce,-necat, se luptă cu sufletul său. 

Însă cu mărire ea atunci vorbeşte, 
Vorba-n dulci suspine i se răspândește: 
— „Doamne, cu călării tu să nu te duci! 
Capul lor pe aur te-a vândut la turci. 

l-a lăsat să intre fără-mpotrivire 

Și ţi-a scris că-i numai o prea mică-oștire, 
Când p-această ţară se vărsau mereu. 
Ești trădat de moarte, o, stăpânul meu!“ 
Astfel zice doamna. Lacrimi, dulci roșeţe 
Înecau atuncea palidele-i feţe. 

Domnul către hatman caută mirat. 

lar acest din urmă pare turburat, 
Tremură, păleşte, temerea-şi ascunde, 
Apoi nalţă glasul şi-astfel îi răspunde: 

— „Ale mele fapte par bănuitoare; 

Dar, o, mândre doamne, nu sunt trădătoare. 
Timpul vă va spune într-al meu favor. 
Cel dintâi în luptă merge-voi să mor! 
Zice şi se-nchnă. Domnul aprobează. 
Acuzatul iese. Ochii îl urmează. 

Cu-a lui călărime pleacă într-un zbor 
Către turcii falnici... și se-nchină lor. 


Domnul dă semnalul, buciumele sun. 

În treizeci pătrate, bravii lui se pun. 
Turcii pun în frunte cetele-nchinate, 
Dar cu focuri crude le trăsnesc în spate. 
Domnul dă un ordin către vânători 

Ca să-ndrepte focul peste trădători. 
Între două focuri, cu-a lui călărime, 
Trădătorul hatman piere cu rușine. 

Cu virtute rară moldovenii mor! 

Turcii se-nspăimântă de nepăsul lor. 
Cu-ai lor cai s-aruncă repezi pe pătrate 
Ce ca stânci de piatră stau nestrămutate. 
Desperaţi descalic, se târăsc pe mâini, 
Mușcă de picioare pedeștrii români. 

De trei ori moldavii turcii îmbrânciră, 

Dar tătarii ageri ajutor sosiră. 

Cum spumoase valuri ce pe mări pornesc, 
Află vânt contrariu, stau, se zguduiesc, 
Apoi iar se-nturnă repezi, spumegate, 
Astfel se-nturnară cetele turbate. 

Toţi restrânși, p-ai noștri, repede cobor, 

Îi strivesc prin număr și prin focul lor. 
Calul și piciorul nu mai pot să calce 
Decât pe cadaveri.. Câmpu-n sânge zace. 
Braţele-amorţite spedele scăpau. 

Cei armaţi nu cată, nu ştiu unde dau. 

O furtună crudă repede-a-nceputl.. 
Pulberea-i udată, tunurile-amut. 

Domnul, cu durere, către-ai săi vorbeşte: 
— „Omul şi natura, tot ne părăseşte. 

Nu mai e scăpare, noi am fost tradațil.. 
Cel puţin muri-vom ca niște bărbaţi! 

Și prin moartea noastră dalbă, vitejească, 
S-arătăm ca neamul demn e să trăiască! 
Lupta ce se pierde cu-acest chip sublim 
Este-o biruinţă! Fraţii mei, murim!“ 

Zice și s-aruncă cu stindardu-n mână 
Într-o mare ceată d-armie păgână. 

Cei mai bravi îi urmă, iar pe calea lor 
Turcii rânduri, rânduri cad zdrobiţi și mor. 


Noaptea pune termen într-a lor zdrobire. 
Domnul se retrage cu puţină-oștire. 
După niște șanțuri toţi se grămădesc 

Și se bat trei zile până flămânzesc. 

Pașa lor propune lupta să încete, 


202 


— Legende istorice — 


Cu cuvânt ca viața, ţara să respecte. 
Pe coranul sacru jură şapte ori. 
lonașcu merge la apăsători. 

Dar abia creştinii locul lor prădară 
Și-ntre cai pe domnul, turcii îl legară. 
Caii fără frâne zboară pe câmpii, 
Fug ca două păsări printre vijelii. 

O turbare crudă pe creştini conjoară. 
După cum jurară, caută să moară: 
Intru prin turcime, moartea căutând. 
Pân'la cel din urmă s-abat omorând. 


Stinsu-s-a lumina gloriei moldave! 
Plângi, o, tristă ţară, sufletele brave 
Ce-au picat în luptă pentru-al tău amor! 
Plângi cu plâns de moarte pe mormântul lor! 
Râul peste vale cură sângerat; 

Câm pul de torente de sânge-i scăldat, 
Nu mai poate-nghite valul cel de sânge 
Ce pe valuri negre necurmat se frânge. 
Valea-i despoiată d-ale sale flori; 
Păsările-oprit-au imnii răpitori, 

Numai corbu-ntună cânturi întristate. 
Vânturile nopţii, printre tufe-uscate, 
Prin mugiri duioase răsunau cu dor 

Ca suspinul dulce sufletelor lor. 

Sabia străină trece peste ţară; 

Pentru fiii ţării viaţa-i o povară! 

Cei bătrâni cu lacrimi roagă pe cei juni 
Să le curme viaţa; și demnele mumi 

Pe feciori îndeamnă la rezbel să sară, 
Își fărâmă pieptul, arătând să moară. 

O, străini ce-n ţară dulce v-aţi umbrit, 
Nu-i destul că soarbeți sângele-i dorit, 
Dar purtaţi în ţară alţi străini c-urgie. 
Oh! blestemul nostru peste voi sa fie! 
Să n-aveţi în viaţă ţară să doriţi! 
Peste faţa lumii să vă răspândiţi! 

Să cădeţi sub lanţuri barbare, străine, 
Și de soarta voastră să n-aveţi rușine! 
lar voi, fii de ţară, voi, ce vă lasaţi 

Ca să v-amăgească străinii-nsetaţi, 
Ce vă soarbe hrana, traiul și junie, 

De trei ori blestemul peste voi să fie! 


SOLII LUI ȚEPEȘ LA MOHAMET 


Mohamet ascultă, iar trimisu-i spune: 

— „Tu dorești, prin arme, ţara a supune, 
Robi a ne reduce? Sufletu-ţi fugos 
Numai prin batalii poate fi voios. 


Sunetul de arme, gemetele-amare 
Popolilor lumii ce-i încarci de heare, 
Singure împacă sufletu-ți turbat. 

Astfel fiul stâncii seamăna-n păcat, 
Numai când prin noapte, printre vijelie, 
Apa, vântul, norii urlă cu urgie! 

Dar gândit-ai oare dacă poţi să ţii 

Sub a ta putere ţările ce-mbi 

Căci aceste locuri de când sunt sub soare 
Au sorbit torente d-armii și popoare. 
Îm părate mândre! pe cât te mărești, 

Tot p-atât te fărâmi, tot p-atât slăbeşti. 
Pe cel mai nalt arbor crivățul abate! 
Un stejar a crește cearcă greutate. 

În mulţi ani se face, dar într-un minut 
Vijelia bate, arboru-a căzut. 

Vei putea tu ţine sub a ta putere 
Toate aste locuri fără-ngreuiere? 
Pasărea protege puii mititei 

Câţi pot să-nvelească aripile ei; 


Dar pe câţi aripa-i mică nu-nvelește 

Sunt lăsaţi furtunii, uliu-i răpește. 

Candela răvarsă razele-i de foc 

Ce pătrund în umbră până la un loc; 

Dar trecând de cercu-i noaptea deasă-ascunde 
Negrele-i mistere; raza-i n-o pătrunde. 

Aste ţări stropite de sânge de bravi, 

Rugin lesne lanțul popolilor sclavi! 


Vrei a trece râul ce te ține-n cale, 
Făr'să cerci nainte valurile sale? 
Dar aceste valuri, de mai multe ori, 
Au plecat trufia multor călători! 


Astăzi poţi învinge, căci ai mare-armie; 
Dar ce-ţi sigurează stabilă domnie? 

Poţi să ţii în ţară câte cete sânt? 

Poţi să șezi chiar însuţi într-acest pământ? 
Nu! Tu treieri lumea fără încetare. 

Țara noastră-i mică, sufletul tău mare. 
Mâine te vei duce cu oștirea ta: 

Mâine din robie ne vom deștepta. 

Vrând să pleci sub jugu-ţi aste ţări creştine, 
Tu ne-arunci în sânul limbilor vecine! 

Mare împărate! Trage-te d-aici 

Și ne recunoaște drepturile-antici! 


Numai prin aceasta poate ca să fie, 
Între turci şi țară, pace, omenie. 

Pace, omenie nu vor fi, nu sânt 

Între robi şi tirani, jos p-acest pământ 


Și-m păratul zice: — „Noi, cu arma-n mână 
Nu putem învinge naţia română. 
Drepturile țării să le respectăm, 

Ca-n străine braţe să n-o aruncăm!“ 


FECIOARA DE LA PRUT 


Bogdan întâlneşte în dumbrava lată, 
Rătăcind sub arbori, un bătrân c-o fată. 
Cel bătrân pe capu-i poartă păr d-argint. 
Sub trei răni deschise umblă suferind. 
Fata pare-n doru-i ca o sărbătoare 

Ce străluce-n umbra grijii trecătoare. 
Valuri dulci de purpur neacă-ai feţei crini, 
Ochii-i de durere şi de plâns sunt plini. 
Părul ei cel galben albu-i sân sărută 
Și-astfel sărutându-l, faţa-i împrumută. 


— „Doamne! "Ţara piere... Bine ai venit!“ 
Zice... Dar sub doru-i cade... a murit. 
Fiie-sa-l susţine... Doru-i nu vorbește, 
În torent de lacrimi nu se răspândește, 

Dar cu suflet mare astfel a vorbit: 

— „Mi-au ucis tătarii mândrul meu iubit! 
Astăzi, iată, piere chiar al meu părinte! 
Peste toată ţara seamănă morminte! 

Dar voi nu combateţi, nu sunteți români! 
Aruncaţi mai bine armele din mâini!“ 


Zice. Dar tătarii p-acolo-nnorară. 
Domnul va să fugă prin păduri de țară. 
Fata smulge arcul unui luptător 

Și-n tătari s-aruncă cu sufletu-n dor. 


La această faptă ei se ruşinară 
Și-nturnând toţi caii, spre tătari plecară. 
lar tătarul fuge. Domnul stă mirat: 
Nu-nţelege fuga cum s-a întâmplat. 


O fecioară blondă către dânsul pare 
Și-i aruncă capul hanului cel mare. 


BĂTĂLIA DE LA VARNA 


Generalii pasă sub un cort creştin 
Unde-n cursul nopţii lung consiliu țin. 
Acolo se vede regele Lehiei, 

Huniad, eroul ţării Unguriei, 

Mari prelați ai papii, tineri cavaleri, 
Vlad al României cu mai mulţi boieri, 
Căci creştinii popoli din vecinătate, 
Îndemnaţi de papa, turcii vor a bate. 

Ladislav acolo cel întâi vorbește: 

— „Reușita dalbă mie îmi zâmbește, 
Dar doresc să-mi spuneţi dacă-mpărtășiți 
Dulcile-mi speranţe, consilieri iubiţi! 
Căci credinţa vie trebui” să domnească 
În orice-ntreprinde mintea omenească. 
Cele mai deşarte lucruri care sânt 

Fa le-nvieţuieşte jos p-acest pământ. 
Fa ne poartă-n viaţă, cum lumina dulce 
Printre căi ascunse pașii ne conduce. 
Fa bucură viaţa, cum dulcile flori 

Îm pletesc cununa cea de sărbători!“ 


Huniad ia vorba: — „Preamăreţe sire! 
Capul meu răspunde despre reușire! 
Sufletele noastre nu s-au îndoit 

Și credinţa dulce le-a dumnezeit. 
Nimene nu poate dimpotrivă-a zice 
Dintre generalii ce se află aice!“ 

Astfel zice bravul. Toţi se bucurau. 
Domnul şi boierii singuri ascultau. 
Regele întreabă: — „Doamne, ce durere 
Inima-ţi înclină astfel spre tăcere?“ 
Vlad atunci răspunde celor adunaţi: 
— „Eu sunt de părere luptă să nu daţi! 
După multe păsuri şi cercare vană, 
Mi-este cunoscută spada musulmană. 
Voi duceţi în luptă prea puțini ostași; 
La vânat sultanul duce-atâţi arcași. 
Dar s-aveți oștire mult mai numeroasă, 
larna ce sosește nu e priincioasă. 

Sire, preoţi, nobili! Astăzi, m-ascultaţi! 
Ar fi mult mai bine să vă înturnaţi 

Și la primăvară, cu mari oști creștine, 
Să-ncepeţi răzbelul pentru-al lumii bine.“ 


Regele răspunde: — „Noi vom fi puţini, 
Dar avem speranța pusă în creștini. 
Grecii, oști alese nouă ne-mprumută. 
Flota genoveză credem că ne-ajută“ 


Vlad răspunde încă regelui așa: 

— „Între greci credința nu puteţi lăsa. 
Grecii sunt slabi foarte ca să nu vă-nșale! 
Robi ai fericirii cei materiale, 
Genovezii încă nu se cumpănesc 
Între fala dalbă şi-aurul turcesc. 

Să nu cereţi fapte nobile, mărite, 
Limbilor ce-s date speculei josite! 
Inimile voastre cată generos; 

Dar tot ce-i din inimi poate fi frumos? 
Inima ce simte fără-nţelepciune, 

Simte dim potriva lucrurilor bune! 


Huniad se scoală, strigă contra sa. 

Cu focoasă vorbă ce vorbeşte-așa: 

— „Ungurul nu fuge dinaintea morţii! 
Tu, române doamne, ţii pe dreptul Porții. 
Tu trădezi creştinii, cuvântând așa!“ 

Cu virtute-antică domnul asculta. 


Lupta se decide. Vlad, l-a lui plecare, 
Regelui Lehiei zice cu-ntristare: 

— „Dacă soarta, sire, mintea ţi-a-nvelit, 
Ca să te zdrobească, fie ce-ai voit! 

Plec; dar las cu tine ceata românească, 
Fiul meu să-ţi serve şi să te dorească. 
Îţi mai las, o, sire, doi pagi credincioși 
Și doi cai ca vântul ageri și fugoși!“ 
Și-arătându-i caii, îi mai zice: „Sire! 
lată-a ta scăpare la nefericire!“ 


Turcii dau năvală, sparg, ucid amar. 
Furia lor n-are pace, nici hotar. 

Astfel într-o turmă lupii când coboară, 
Fără de repaos, sparg, fărâm, omoară. 


Huniad cu mândra ceată de români 
Cade printre dânșii... vin la piepturi, mâini, 
Intră pân'la corturi unde-n pace lină 
Amurat răsfață fruntea lui senină. 
Se spăimântă... fuge... însă, ruşinat, 
Se înturnă; cade pe creştini, turbat. 
Intră-n niște cete... De departe vede 
Regele cel tânăr... Calul său repede.. 
Îl rănește-n frunte... Regele-a căzut. 
Un spabhiu retează capul său plăcut. 
Armia creștină fuge spăimântată. 
Huniad el însuși, viaţa-n fugă cată. 
Preoţii ce-l urmă, rechem dureros 
Vorbele-nţelepte domnului mintos: 
— „Inima ce simte fără-nţelepciune, 
Simte dim potriva lucrurilor bune! 

DOUĂ LUPTE 
l 


Luna se înalţă palidă şi plină, 

Varsă peste taberi râuri de lumină. 
Somnul dulce plană pe combătători. 
Miriade păsări ciripesc prin flori. 
Apele le-ngână; caii-n nerăbdare 
Varsă-n sânul nopţii lungă nechezare. 
lonaşcu singur e neliniștit. 

Ochii săi se-nturnă către răsărit, 

Apoi dă semnalul. Bravii săi s-adună.. 
Pleacă să combată duși de blonda lună. 
Se duceau moldavii bărbătaţi de dor, 
Ca setoase păsări ce la râuri zbor. 


II 


Zorile se varsă. Paşa se trezește; 

Cheamă capii oştii şi-astfel le vorbește: 

— „Voi, credinţa noastră, voi, preanobili fii; 
leniceri de frunte, voi, siimeni, spahii! 

Vă puneţi sub arme! Trâmbiţele sune! 
Vulturii şi corbii turme să s-adune! 

Soarele pălească pe umbrosul cer! 

Armia intre-n cărnuri până la mâner! 
Calul să turbeze în frâul ce-l strânge! 

Din dușmani să muște și să-noate-n sânge! 
Cum o vijelie risipeşte-un nor, 

Spulberaţi îndată rândurile lor! 

Sabia să cază peste ei c-urgie! 

Viaţa lor şi-averea ale voastre fie!“ 

Astfel zice pașa. Toţi se pun la rând. 
Semiluna-n aer plană fluturând. 

Dar pe altă parte lonaşcu vine, 

Pune spre bătaie cetele creştine. 

Intră printre rânduri pe un cal nebun 
Ce varsă pe nasuri flacără și fum. 
Aurele leagăn coama-i jucătoare; 
Coiful său lucește, coperit de soare; 
Maiestatea luce p-al său chip umbrit 
ȘI, privind ostașii, astfel le-a vorbit: 
— „Turcii calcă ţara, cată s-o robească... 
Dar nu-i încă ruptă spada vitejească! 
Inima Moldovei încă n-a slăbit: 
Sângele prin brațe-i nu a putrezit. 
Cei străini nu calcă țara vitejească 
Sabie și moarte fără să-ntâlnească. 
Aste multe cete ce ne înconjor, 

Pot să scalde țara cu sângele lor! 
Încă-o datorie! incă-o luptă nouă! 
Biruinţa dalbă ne surâde nouă, 

Căci această ţară nu e scrisă-n cer 
Printre ţări robite ce prin secoli pier! 
Astfel zise domnul. Toţi se-nverşunesc. 
Ambele-avangarde iute se lovesc. 


Armele-otomane cad și se făramă 

P-ale noastre coifuri, zale, piepți d-aramă. 
Astfel cum s-arată p-o hârtie-aprinsă 
Ce-n cenuşe trece pân-a nu fi stinsă, 
Scânteioase raze ce lucesc și mor, 
Ne-ncetat pier turcii sub armele lor. 

Hatmanul Sfircioschi sparge totd-odată, 
La Tighina, altă numeroasă-armată... 
Treizeci de stindarde domnul saluta 

Și, privind trimisul sângerat, zicea: 

— „Fii iertat, o sânge! de vei naște-odată, 
Patrie română, mare, lăudată.“ 


MIHAI ÎN TRANSILVANIA 


Batori Andrea, domnul de Ardeal, 
Lui Mihai îi scrie: „Credincios vasal, 
Să te scoli cu fiii-ţi și să vii la mine 
Ca să capeţi pace, grație și bine!“ 


lar Mihai răspunde: “Fac precum tu vrei. 
Voi veni la tine cu toţi fiii mei!“ 

Zice şi purcede cu oştiri de ţară, 
Hotărât să-nvingă sau măreț să piară. 


Ca născânzii fluturi ce rup vălul lor 
Și p-aripiori d-aur ies, se cerc în zbor, 
Zorile făramă valurile-umbroase 

Și se vărs în aer dulci și auroase. 


Dar Mihai vorbeşte: — „Jugul cel de dor 
Spartu-s-a sub brațul cel triumfător; 
Dar creştinii popoli din această țară 
Mai amare lanțuri astăzi ne prepară. 
Astăzi vingătorii din Călugăreni 

Au ajuns să fie sclavi la ungureni. 

Eu urăsc în viață orice tiranie, 

Ori de ce natură, ori de unde vie! 

Vie de la cela ce se zice rău, 

Ce ne pleacă fruntea sub paloșul său; 
Vie de la cela ce din amăgire 

Ne vorbește nouă despre fericire! 

Ea degrabă astfel sufletu-omenesc, 
Cât să fie liberi oamenii roşesc. 

Azi o zi frumoasă pentru noi lucește. 
Sub aceste arme lumea vă privește! 
Umbrele străbune din mormântul lor 
Vă surâde dulce într-un sfânt amor. 
Zilele ascunse în viitorime 
Vă-mpletesc cunune, fragede, sublime; 
Țara vă admiră... Juni, bătrâni, femei, 
Pentru voi se roagă, o, vitejii mei. 
Junele fecioare, inimi delicate, 

Pentru voi răvarsă lacrime curate. 
Printr-o dalbă luptă, azi vă străluciți! 
Meritaţi amorul ţării ce doriţi. 

Nu luaţi aminte vorbele de fală 

Și cu care înșiși ungurii se-nșală! 

Sub aceste vorbe de deșertăciune 

Ăst popor ascunde trista-i slăbiciune. 
Astfel cum pe faţa celor care mor 
Mincinoase roze râură ușor.“ 

Zice, dă semnalul. 'Trumbetele sun; 
Tabăra se mișcă... Cetele s-adun. 
Avangarda noastră spre vrăjmași porneşte. 
Cum pe căi pierdute cel ce rătăcește 
Află-un râu, s-opreşte şi cu gândul său 
Măsură puterea-i cu fatalul rău, 

Apoi cu tărie se aruncă-n valuri, 
Îndreptându-și mersul dincolo, la maluri, 

Astfel și românii pe unguri văzând, 
Stau, a lor putere măsură în gând, 

Apoi cu virtute către ei coboară, 
Hotărâți să-nvingă sau, de nu, să moară. 


Rândul se rărește. Fâlfâiesc stindarde, 
Strălucesc la soare săbii, alebarde; 

Dar stindarde, arme s-amestec, s-unesc; 
Armele se nalță, fulgeră, lovesc. 

Aerul răsună de strigări turbate, 
Deturnări de arme, vaiete cruntate. 
Duruiri de care, tropote de cai 

Ce cu vierșunare se cobor pe plai. 
Pedestrimea noastră un minut se frânge. 
Dar Mihai soseşte... Pe fugari restrânge. 


— „O, viteji! Ce faceţi? Unde mergeţi voi? 
Nu-i p-acolo drumul dalbilor eroi! 

Calea ce luat-aţi la fricoși convine, 
Merge la robie, merge la rușine! 

lată calea voastră, printre neamici. 

Câţi sunt bravi, să vie, să-i vedem aici! 
Cei fricoși să fugă, precum se dezbină 
Rușinea d-onoare, umbra de lumină 


Vorbele lui cheamă pe ostași la loc 

Și le-aprinde sânul de eroic foc. 

Domnul ţării însuși merge-n fruntea lor, 
Cu sabia-n mână, mai zicând cu dor: 

— „Mergeţi, daţi de ştire la părinţii voştri, 
Că pe când din luptă au fugit ai noștri, 
Mihai prin mulțime moartea căuta! 

Aste mândre vorbe mai mult îi mișca, 
Cum un fulger splendid ne-ncetat loveşte 
Pe bizara-i cale lucruri ce-ntâlnește, 

Fără să s-oprească după ce-a lovit, 
Astfel domnul nostru trece neprivit, 
Sparge tot ce poate pe fatala-i cale, 

Fără să-și oprească pasurile sale. 


Ungurii pierdură semeţia lor; 
Cel fugar atacă pe cel vingător. 


Pe sinistra cale ce Mihai își face, 

Șire de cadaveri-n lac de sânge zace. 
Au turbat românii! Ungurii slăbesc.. 
Ale nopţii umbre lupta învelesc. 
Valea-i co perită d-arme fărâmate, 

De cadavre d-oameni rupte, dezmembrate. 
Colo mortul zace peste cel rănit 

Și învingătorul peste biruit. 

Caii ce-nainte, ca vânturi turbate 
Străbăteau vârtejul furiei turbate, 
Abătuţi de moarte zac înțărânaţi, 
Lângă cavalerii morți sau fărâmați. 


Șoapta se mărește, apoi scade, piere. 
Fremet de turbare, plângeri de durere, 
Gemete profunde, crude văitări 

Ce se schimbă, leșin, prin lungi suspinări. 
Peste tot se-nalță, cresc și scad de tot 
Și tăcerea tristă cade peste tot. 

Armele de luptă ce la mândru soare 
Fermecau vederea prin a lor splendoare, 


217 


— Dimitrie Bolintineanu — 


Pline sunt de sânge cu colb închegat; 
Ochiul nu le vede decât întristat. 


Cardinalul fuge cu puţini flăcăi; 
lar în fugă piere, junghiat de-ai săi. 


DOMNUL IONAȘCU 


lonașcu-adună capii la senat. 

Cu durere-n suflet el a cuvântat: 

— „Poarta cere darea d-astăzi îndoită; 
Dar Moldova noastră cade mai zdrobită; 
Însă nu-i acesta lucrul cel mai rău; 
Dar cu asta țara pierde dreptul său. 
Drepturile sale sunt tot ce-i rămâne, 
Sunt tot viitorul ţărilor române. 

Toată faţa ţării fiilor moldavi 

E stropită nobil cu sânge de bravi. 
Cum au fost părinţii, fiii n-au să fie? 
Și-au uscat ei oare sufletu-n sclavie? 
Voi, fruntașii țării, ce sub arme-albiţi, 
Din trecuta fală, dulce vă hrăniţi. 
Preoţi, sfinţi apostoli de creştinătate, 
Nobilaţi durerea ţării ce s-abate! 

Misia cerească cum o să-mpliniţi, 
Când creştinii popoli vor cădea robiţi? 
Tu, junime vie și mărinimoasă, 

Tu, ce-n orice locuri inima-ţi frumoasă 
Râură mari gânduri printre muritori, 
Cum o primăvară varsă dalbe flori, 

Vei vedea tu oare cetele străine 
Fărâmând cu moarte ţările creştine, 
Fără sa se rupă sufletu-ți de dor, 
Fără să se-nalţe braţu-ţi vingător?“ 
Astfel zice domnul mândru-aplaudat. 
Sufletul lui Ștefan pe toţi s-a vărsat. 
Domnul cu poporul jură ca să piară, 
Pe tărâmul luptei, pentru sfânta țară. 


COPĂCENII 
I 


Plângi, frumoasă ţară, lacrime de sânge! 
Plângi, precum durerea ne-ncetat se plânge, 
Căci amărăciunea ce te-a-nconjurat 
Sufletul tău fraged crud a fărâmat! 

Fiii tăi cei vitregi fost-au pentru tine 

Mai amari ca vârful sabiei străine! 

Ei te dară sclavă la tiranii tăi — 

Tu bătuși trei secoli pe nemicii răi; 

Dar putuşi învinge dalba tinerețe 

Ce simțeau spre fiii-i plini de frumuseţe? 
Le lăsași tu capul cel încununat. 

Ei ţi-au smuls cununa, la străini a dat. 

Îi lăsași să joace cu-armele sublime 

Ș-ai tăi fii le dară hordelor străine. 

Plângi, ș-ascunde plânsul, să nu dezvelești 
Rușinoasa faptă celor ce iubeşti. 

II 


Intră prin Moldova mii de turci, tătari, 
Domnul cu muntenii și făloși maghiari. 
Domnul României scrie lui Dumbravă: 
„Nu venim a bate ţara noastră bravă, 
Ci să scoatem domnul cel nelegiuit 
Ce-naintea Porții s-a disprețuit. 

Vin'de te închină domnului ce vine, 
Cărui toată țara să-i dorească bine.“ 


III 


Falnicul Dumbravă pe boieri chema 

Și citind scrisoarea le vorbește-așa: 

— „lată-acum cu totul ţara sub sclavie! 
Dar ce-mi face viaţa şi mai crudă mie 
E să văz românul astăzi trădător 
Aducând străinii contra ţării lor! 

Câţi din voi au încă sufletele pline 

De mărirea veche, vie după mine 


IV 


Soarele se-nalță sub un cer senin. 
Peste patru taberi varsă raze lin. 
Dar sub cort, la masă, cei mai mari s-adună... 
Muzicile joacă, cupele răsună. 

Acolo se vede pentru prima ori 

Domni români să-nchine pentru-a păsători, 
Căci din timpu-acela suflete-n josite 
Apăreau pe tronul țării strălucite. 

Oastea lui Dumbravă peste câmp senin 
Vine către corturi... Ambii domni închin! 
Vine, dar lovește pe convivi la masă. 
Domnii, cu teroare, mese, corturi lasă. 
Ionașcu vine. Din trei părți de loc 

FE] loveşte turcii şi-i trăsneşte-n foc. 

Apoi cade p-unguri, fărâmă c-urgie, 

Cei mai mulți, de moarte, scapă prin robie. 


LUAREA HOTINULUI 
l 


Serascherul vede cetele moldave, 

Oştile muntene, tinere și brave. 

Dar a lor splendoare turbură mai rău 

Fala musulmană și sufletul său. 

E] tânjeste domnii pentru ce să vie 

În cuprinsul luptei cu puţină-armie. 

Petricei răspunde pentru-ai lui moldavi: 

— „Sunt puţini la număr, însă toţi sunt bravi.“ 
Pașa se mânie, c-un hanger lovește 

Domnul peste față - fruntea lui roșește. 


II 


Pe dorminda frunte vechiului Hotin 

Luna plină varsă valuri d-aur lin. 

Dar sub cortu-i mândru serascherul cheamă 
Capii ordii sale și le cere seamă. 

Pe lucioase stofe pașii s-aşezau; 

Numai domnii noștri pe picioare stau. 

Serascheru-arată planurile sale. 

Pașii toţi se-nchină și găsesc cu cale. 
Apoi cere vorba domnilor români 

Și-astfel le vorbește: — „Ce tăceţi, voi, câini?“ 
Domnul României astfel îi răspunde: 

— „Umbrele științei până-a nu pătrunde 
Este nevoinţă garde să-nșirați, 

Căci în somn molatic turcii toţi sunt daţi“ 
Paşa se mânie și mânia-i crește, 

Cu măciuca d-aur el pe domn loveşte. 
Ambii domni atuncea cortu-au părăsit; 
Dorul ce-i pătruride gândul le-a mărit. 


Petricei vorbește mândrelor armate: 

= „Ţările române sunt azi înherate. 
Cela care-aude hulă şi-ntristare 

Și mai pleacă fruntea, suflet nobil n-are. 
Sufletu-i merită să fie-umilit 

Și decât rușinea mult mai înjosit.“ 

Zice. Căpitanii jură răzbunare. 

La poloni, românii trec cu mic, cu mare. 


III 


Leșii se coboară, turcii se trezesc. 
Armele răsună, văile mugesc. 

Petricei deschide porţile pe dată. 

Leșii intră atacă, lupta-i verşunată. 
Zorile revarsă peste luptători, 

Peste morţi, pe sânge, luminoase flori. 
Petricei, în frunte, p-al său cal răzbește. 
Vede serascherul.. capul îi răpește. 

VORNICUL DUMITRU 


Pașa din Silistra cu Hatif unit 

Vor s-apuce ţara cu oștiri d-elit. 
Vornicul Dumitru înainte iese 

Cu treizeci de turnuri și cu oști alese. 
Pune-n care tunuri învelite-n lemn 

Și le duce-n taberi sub al păcii semn. 
Scrie că le duce birul de la ţară. 
Pașii le primiră şi se bucurară. 

Dar când aste care printre turci intrau, 
Oştile române mai pe jos veneau. 
Lăzile se farâm. Tunurile pline 
Fulgeră d-odată cetele străine. 
Turcii se-nspăimântă și se risipesc, 
lar românii ageri, ager îi cosesc. 


MIHAI LA VIDIN 


Domnul merge-n frunte luminat mereu 
De lumina dalbă sufletului său. 
Nimeni nu mai poate domnului să urme. 
Căpitanii roagă pasul să-și înturne. 
Câţiva turci văzându-l repede-l atacă. 
Mândrele lui arme furia-i împacă. 
Unul dintre dânşii care mai trăiește 
Își ridică lancea. Domnul se sfiește. 

El apucă lancea cu-ambele lui mâini 
Aşteptând s-ajungă bravii lui români. 
Amândoi cu mâna cruda lance țin. 
Turcii către dânșii cu turbare vin. 

Dar ca două valuri pe mări furtunoase 
lată vin Buzeştii cu săbiile scoase. 
Ei ucig străinul și pe domn îl scap 
Și toţi trei s-aruncă în al oștii cap. 


COROBA 


Într-a nopţii pace ei sărbătoresc 

Până când în aer stelele albesc. 

Dar atunci în sala cea de sărbătoare 
Coperit de rane un ostaş apare: 

— „Hanul cu tătarii vin p-acest pământ 
Și îl schimbă-n doliu și în trist mormânt!“ 


Astfel zice bravul și sub răni s-abate. 
Domnul îl sarută și cu bunătate 

Zice: — „Mergi d-alină nobilul tău chin 
P-al meu pat molatic în repaos lin!“ 


Danţul urmă cursu-i: muzicile sună. 
Ștefănică-vodă dănţuie c-o jună. 

— „Dulce copiliță! Ștefan îi zicea, 

Vrei să-ți dau coroana și cu viața mea“ 

— „De voiești, o, doamne, dulce să-mi fii mie, 
Lasă desfătarea, mergi la bătălie!“ 


Domnul stă pe gânduri, pare rușinat. 
Cheamă căpitanii... Toţi a-ncălecat. 
Zboară la Coroba, pe tătari lovește, 
Îi fărâmă crâncen și pe mulți robeşte. 
D-acolo se-nturnă către mândra sa 
Și cu-a lui coroană îi dă mâna sa. 

LUPTA ÎNTRE ROMÂNI 


Ștefănică-vodă intră-n Românie. 

Radul, domnul ţării, cum aude-i scrie: 
„Fiul meu cel tânăr, ce păs furtunos 
Turburat-a oare sufletu-ți frumos, 

Cât să tacă glasul sângelui frăţiei 

Și să calci cu moarte fiii României? 
Șerpii între dânșii încă nu s-omor, 
Nu-nvenin cu moarte cei din neamul lor. 
Pentru ce românii, fii ai ceeași mume, 
Mult mai rău ca șerpii face-vor în lume? 
Bărbăţia-i mândră când un crud străin 
Poartă în sânul țarii moarte, pradă, chin, 
Căci atunci pe popol dalba-i rază luce 
Ș-ale sale bunuri le revarsă dulce! 
Astăzi șase popoli ţara ne-mpresor, 
Către noi cu moarte şi robie vor... 
Numai prin unire vom scăpa de soartă, 
lar prin dezbinare țara noastră-i moartă. 
Dar tu vrei prin arme ca să ne fărami 
Și, zdrobindu-ţi fraţii, servi ai tăi tirani.“ 
Astfel Radul scrie vorbe dulci și line. 
P-a lui faţă cură lacrime divine. 

Apoi merge-n cortul domnului bătrân 
Care îi deschide sânul de român. 

SIRETUL 
l 


„Viaţa, orice bunuri într-această lume 
Dăm cu fericire pentru-al ţării nume. 
Toate sunt plăpânde pe acest pământ; 
Numai bărbăţia trece de mormânt. 
Bărbăţia noastră pe străin încântă... 
Limbile vecine bine ne cuvântă. 

La numele nostru toţi se-nturnă blând 
Și privesc românul de mărire-arzând. 
Din vrăjmașul sânge, cu-armele sublime 
Scris-am dreptul ţării în viitorime. 

lată ce ne face voioși să luptăm, 
Pentru țara noastră zilele să dăm.“ 
Astfel este cântul celor care mor 

Și vestește fala sufletelor lor. 


II 


Leahul strică pacea și prin țări robește. 
Rareş cheamă capii şi-astfel le vorbește: 
— „Seris-am prin solie răilor străini 

Să nu calce pacea, dulce la creștini. 
lată cum soliră: Pacea nu-i călcată, 
Numai mintea voastră este turburată. 
Aste vorbe-s bune pentru staturi mari, 
Între două naţii libere și tari. 

Nu pot să le zică o vasală ţară 

Ce de-atâtea oare am supus la heară.“ 
La aceste vorbe toţi se inimau; 

Toţi spre răzbunare brațul îşi armau. 

III 


Pe Siret la vale Petru Rareș pasă. 

Capii leși cu toții stau fălos la masă. 
Siguri de izbândă, împletesc cu flori 
Cupele de aur printre sărbători. 

Aţi văzut lăcuste ce-n noroase droaie 
Se strecor în aer ca un nor de ploaie, 
Ce-și precurmă zborul şi cobor din nori 
Unde văd o vale cu frumoase flori, 
Apoi fără veste, crude și flămânde, 
Mistuiesc îndată plantele plăpânde, 
lerburile-amare care le displac, 

Coadele tăioase ce căzute zac? 

Astfel și moldavii trec, s-opresc d-odată, 
Sparge a Lebhiei tabără armată. 


GLUBAVII 
I 


Ce îți foloseşte, scumpă Românie, 
Dulcea-ţi frumuseţe, rara-ţi bogăţie, 
Anii tinereţii ce te înconjor, 

Când tu eşti robită, sfântul meu amor! 
Vai! aceste bunuri, țara mea creștină... 
Servă să răpească inima străină 

Și să facă doru-ți mai nesuferit, 
Cugetând la fiii-ţi ce s-au risipit! 
Fruntea ta se-nclină ca o dulce floare 
Ce se veştejește fără foc de soare, 

Dar nu ești ursită ca să veștejești, 
Țara mea cea dulce, fără să trăiești.. 
Vin-intâi la viaţă... Fiii tăi s-adună... 
Armăsarul strigă... Armele răsună.. 
Spulberă cu moarte pe apăsători.. 
Cinge-ţi înc-o dată fruntea ta cu flori! 


II 


Țara n-are capăt.. Mulţi ambiţioși 

Se certau pe tronul vechilor strămoși. 
Dar sultanul face pașalâc din ţară 

Și trimite-oștire turcă și tătară. 

Câţi aveau în inimi sânge românesc, 
La pierirea ţării uită ce doresc. 

Cei mai mari ai ţării strig în adunare: 
— „Astăzi se fărâmă sfânta neatârnare 
Ce părinţii noştri, printre timpi de dor, 
Le-au păstrat prin lupte, cu sângele lor. 
D-astăzi tot românul va trăi-n sclavie 
Și va trece viaţa fără bucurie. 
Plânge-va sub lanţuri palid ș-abătut 

Și străin în locul unde s-a născut. 
Peste tronul ţării suflete mârșave 

Vor domni spre hula naţiunii sclave. 
Dar decât o viaţă veștedă d-amar, 
Plină de-njosire fără de hotar, 

Pentru nobili inimi moartea-i mai dorită, 
Moartea cu mărire celor bravi iubită. 
S-apărăm prin arme ţara ce dorim 

Și cu-a noastră viață noi s-o-nviețuim!“ 

Astfel strig d-odată fiii cei de ţară 
Și domnind pe Radu toţi făloși s-armară. 


La Glubavi devale turcii sunt trăsniţi 
Și s-abat ca frunza câmpilor cosiți. 


CLEJANII 


Cinci columni de flăcări co perite-n fum, 
Din cinci părți de lume peste țări detun. 
Turcii și tătarii cad amar pe ţară 

Ca turbate râuri după ploi de vară. 
Sunetele d-arme, tropote de cai, 

Uruiri de care trec în jos pe plai. 
Strigăte de fală, plângeri de durere, 

De la cel ce-nvinge, de la cel ce piere, 
Peste faţa ţării repede cobor, 

Dintr-un munte într-altul leșină şi mor. 
Unde calcă turcii tot s-atristă foarte, 
Totul ia culoarea de mormânt, de moarte. 
Pe bărbaţi înţeapă.. Junele fecioare 
Cu-anii lor cei fragezi pierd a lor onoare. 
Mumele cu corpul coper pruncii lor 

Și-n această luptă cu durere mor. 


Radu cheamă capii ș-astfel le vorbește: 
— „Mehmet-bei c-oştire ţara ne robește, 
Dar cât al meu sânge nu va putrezi, 
Fruntea-mi în sclavie nu voi umili. 
Lanţu-ncinge corpul când inima cade, 
Când nu mai roșește ca să se degrade! 

Cel ce poartă jugul e de lanţuri demn: 
Al oricărei crime lanţul e un semn. 

Dar a noastră ţară pe viitorime 

N-are să roşească d-a noastră rușine. 
Cel ce geme-n lanţuri, martor Dumnezeul! 
Nu-i din fiii ţării, nu-i din neamul meu!“ 
Căpitanii jură cu solemnitate 

Viaţa lor să deie pentru libertate. 

Cetele române se re-mbărbătesc, 
Cu-arme și tărie pe străini trăsnesc. 
Sângele se varsă... C-orice lovitură 
Naște-un val de sânge ce pe sânge cură, 
Albele turbane pică, se desfac.. 

Pe pământ, în rânduri, musulmanii zac. 
Sunetul trompetei nu le dă mișcare. 

Caii fără frâne-i calcă sub picioare; 

Câţi se pun să fugă nu scap de mormânt, 
Fug ca nori de ploaie fulgeraţi de vânt, 
Strălucitul soare scutură de ceață 
Pletele-i lungi d-aur, luminoasa-i faţă, 
Cum flăcăul tânăr scutură uşor 

Părul lui cel galben şi râurător. 


ȚUȚORA 


Către domnul Petru tânăra sa fată 
Într-o zi purcede tristă, dolorată. 

Își ridică vălul cu aur ţesut. 

Ca o auroră chipu-i a părut. 
Ochii-umbriţi de gene râur lacrimi line, 
Râură tezauri de graţii divine. 

Vorba-i ca murmura aurei uşori 
Printre rozioare, delicate flori. 

Părul ei ce noaptea fața-i împrumută 
În ridente bucle sânul ei sărută. 


— „O, măreţe doamne, fii ascultător. 
Au venit cazacii, prad, robesc, omor. 
Fii cu bunăvoie pentru-această ţară! 
Scoală-te şi sparge ceata lor barbară! 
— „Fiică, nu deschide sânu-ţi frăgior 
Grijilor ce farâm omul pieritor. 

Inima fecioarei sub dureri s-abate 

Ca sfioasa floare prin furtuni turbate. 
Cel ce-ţi dete viaţa ţie ţi-a lăsat 
Lumea cu dulci raze, unde necurmat 
Crijile-ncunună cugetele line 

Cu florile d-aur viselor senine. 

Te îmbată dulce de cerești visări 

Și ne lasă nou negrele vegheri!“ 

— „Dar când omul uită drepturile-i sfinte, 
Nu-i iertat femeii să-i aducă-aminte?“ 


Zice: ochii pleacă dulci şi lăcrimaţi, 
Domnul îi sărută perii săi curaţi 

Și cu dalbe lacrimi: — „O, preadulce fiie! 
Îi vorbește domnul; Voia ta să fie!“ 


De trei ori din ceruri rumenele zori 
Au deschis spre lacrimi ochii muritori. 
Dar a treia dată lupta se precumă. 
Inamicul fuge și moldavii-i urmă. 

Taie și fărâmă pe cazaci cu dor, 
Prinde în robie pe hatmanul lor. 

CORNUL LUI SAS 
l 


Încetează, țară dulce și iubită, 

A spera mai bună, mai frumoasă-ursită, 
Pe cât timp în viaţă nu vei căuta, 

În trufașe lupte, fericirea ta! 
Lanţu-ncinge numai braţe nearmate, 
Slabe de robie și de lașitate. 

Dar a ta ursită, o, patria mea, 

A pieri-n uitare, scrisă nu era! 

Misia-ţi în lume fuse glorioasă... 

Pentru ce pleci capul, țara mea frumoasă? 
Este încă tim pul; moartea n-a cuprins 
Tot sufletu-ți nobil de durere stins. 

În a vieţii carte, zile de putere 

Poţi să afli încă, ţară de durere! 

Scaldă al tău suflet în al vieţii foc, 
Între popoli liberi ia-ţi măreţul loc! 


II 


Oştile polone pe Cornul lui Sas, 

Cu trufie mare tăbărând, au mas, 
D-acolo Potoski domnului dă ştire: 
„Noi avem pe ţară drept de moștenire, 
Câştigat prin moartea vechilor eroi. 

În pământu-acesta noi suntem la noi!“ 
Astfel scrie leahul îngâmfat de fală 
Și-n plăceri molatici inima-și înșeală. 
Astfel scrie leahul; dar acest popor 
Nu plecase încă inima sub dor. 

Domnul se ridică cu a lui oştime 
ȘI, lovind, zdrobeşte oștile străine. 


Armia polonă laurii-a pierdut. 

Unii leși s-aruncă și se-neacă-n Prut; 
Alţii scap prin fugă ş-alţii prin robie. 
lar moldavii taie... strig cu ironie: 

„Ce luaţi d-a fuga, strănepoţi d-eroi, 
În pământu-acesta nu sunteţi la voi!“ 


Șase mii, în luptă, din poloni picară; 
Pe Potoski-l duce coperit de fiare. 


——.— 


PETRU ȘCHIOPUL 


Petre strânge capii cei mai renumiţi 
Și cu dor le zice: — „Fraţii mei doriţi! 
Alte dări străine Poarta-mi cere mie; 
Calcă dreptul ţării şi ne dă-n robie. 
Noi n-avem putere să ne-mpotrivim, 
Înarmaţi cu chipul după cum dorim, 
Căci e stinsă țara, cetele-s pierite 
Prin atâtea lupte lungi și strălucite. 
Dar eu nu voi încă țara-mi să robesc 
Și d-acum nainte tronul părăsesc!“ 


CUPRINS 


Au răspuns boierii: — „Domnul ce-a să vie. 


Asculta-va turcii, măcar cine fie. 
Noi vom pune banii pentru ţara ta, 
Numai de la tronu-ţi nu te depărta!“ 


Petre le răspunde: ES „Mulţi au ca să fie, 


Cu-njosite datini, demni fii de sclavie, 

Pentru care fala și-al țării amor 

Nu le mai înalță sufletele lor, 

Care-nclină capul numai să trăiască, 

Care-şi vând chiar ţara numai să domnească. 
Însă pe domnie țara nu-mi vând eu, 

Nu ucid eu pacea sufletului meu!“ 

Astfel zice domnul. Toţi se întristară. 

Petru lasă tronul, avuţie, ţară. 


GHERGHIȚA 


Pe o vale-ntinsă, luna de prin nori 
Varsă valuri d-aur peste luptători. 
Unii-n somnul dulce sufletele lasă, 
Alţii-nșeală timpul bând voioși la masă, 
Alţii-nfrână caii, spăl armele lor 

Sau revarsă-n noapte doine dulci de dor. 


Dar Vlăduţă-vodă stă sub cort şi spune 
Vorbe de mirare doamnei sale june: 

— „Fiecine cată tronul domnitor 

Și străinu-i face mână d-ajutor. 

Poate că să-nvingem armia maghiară, 
Însă vom aduce pacea dulce-n ţară? 
Noi neavând putere, turcii-ntărâtăm 

Și cu chipu-acesta tara o trădăm!“ 


Zice... Cum un șarpe ce, călcat, se-nalță, 
Doamna, turburoasă, capul său realță. 
Arde-n frumusețe, viață și mânie, 

Ca un arc în ceruri printre vijeliel.. 

Ochii-i plini de lacrimi şi langor ceresc, 
Într-un râu de patimi se re-nvieţuiesc: 

— „Când al nostru suflet înrobit se-nchină, 
Orice cuget nobil ni se pare crimă. 

Forța sufletească, foc dumnezeiesc, 

Să nu se măsoare pe lut omenesc! 

Vulturii ce-atacă tauri cu turbare 

Măsură curajul cu-a lor turmă mare? 

Tu-ţi ascunzi cu-aceasta slăbiciunea ta; 
Moartea nu se cade spaima ţie a-ţi da! 
Cela ce de moarte se codeşte foarte, 
Poartă-n al său suflet semn amar de moarte. 
Astfel muritorul ce-anii grei insult, 

La numirea morţii tremură mai mult. 

Să dorească viaţa robul ce roşește, 

Când să fie liber inima-i gândeşte! 

Cei bravi nu vor viaţa când pe muritori 
Fa nu varsă dulce drăgălaşe zori! 

Fenixul, se zice, când îmbătrânește, 
Se-nconjoară-n flăcări și se-ntinereşte. 
Astfel nasc românii chiar prin moartea lor, 
Căci ei sunt din neamul celor ce nu mor.“ 


Zice. Cerul nopţii luce sub lumină. 

De discursul doamnei, domnul se-ndivină. 
Dă semnal de luptă.. bate pe maghiar 

Și cu moarte-l sparge până la hotar. 

CONSILIUL SECRET 


La senat s-adună capii cei mai bravi, 

Soli germani, soli unguri, deputaţi moldavi, 
Preoţi venerabili cu păstorul mare, 

Nobilă junime plină de-nfocare. 

Dar Mihai cu faţa nobilată-n dor, 

Cel întâi se scoală şi le zice lor: 

— „Astăzi turcii calcă drepturile sfinte, 
Schimbă viaţa-n moarte, ţările-n morminte. 
D-astăzi peste faţa dalbelor câmpii 

Pe ruine-nalță splendide geamii. 

Câmpul schimbă fața şi se-mbracă-n doliu; 
După dânșii urmă flăcări, moarte, spoliu. 
Prin altare sfinte vasele zdrobesc; 

Intră prin familii, pe copii turcesc; 

Mume și fecioare Tușinos insultă; 

De nici o putere barbarii n-ascultă. 
Suflete-n josite ce-n lume trăiesc 

Ca să rușineze neamul omenesc, 

În această ţară calea lor arată 

Și de dorul ţării fierbântat se-mbată. 
Neamul nostru piere; dar ce e mai rău, 
Cade cu ruşine pe mormântul său! 
D-astăzi înainte numai cu arma-n mână 
Va scăpa de moarte patria română. 

Între viața sclavă ş-un mormânt fălos 
Nu-întârzie-un suflet nobil, generos. 

Astfel totdauna țara liberară 

Vechi eroi ce-n fală se glorificară. 

Inima lor mare să vieze-n noi! 

Să pierim sub arme ca străbunii-eroi!“ 

Astfel zice domnul. Un boier răspunde: 
— „Dorul ţării noastre sufletu-mi pătrunde. 
Vorbele-ţi sunt mândre, dulce mă răpesc 
Din amare gânduri unde rătăcesc! 

Dar, înalte doamne! mult ar fi mai bine 
Să-mblânzim pe heară prin cuvinte line. 
Țara-i obosită ca un trist mormânt, 
Aur, arme, brațe, doamne, nu mai sânt. 
Apărarea noastră, cât de dalbă fie, 

Ar scorni pe ţară zile lungi d-urgie. 
Inimile noastre zboară călduros 

Peste-al bărbăţiei zid alunecos, 

Dar înțelepciunea caută-a ne duce 

Prin furtuni turbate către țelul dulce.“ 
Zice. Dar eroul astfel a vorbit: 

— „Înţeleaptă-mi pare vorba ce-ai grăit, 
Dar de-nţelepciunea robului ce-n fiare 
Tremură să piarză zilele-i amare. 
Poate-al ţării tale nobil, sfânt amor 

A putut să-ţi facă gând îndoitor? 
Este-nchisă calea pacea dulce-a cere. 
Turcii pleacă fruntea numai la putere; 
În lumina minţii orbi sunt ochii lor; 
Singuri își prepară negru venitor. 

Frica d-a ne pierde pare slab prepus. 
Nimeni cu-arma-n mână ţara n-a supus. 
Ne-nvoirea noastră, setea de domnie 
Inimilor sclave datu-ne-a-n sclavie. 
Fraţii de Moldova, dalbi, leali eroi, 
Gintele vecine vor veni cu noi. 

Dar de-am fi chiar singuri, încă-ar fi mai bine 
Să murim cu fală decât cu rușine!“ 

Capul legii noastre cere-a cuvânta. 
Flacără divină luce-n fața sa: 

— „Legea ni se calcă, ţara se robește 
Ș-armia română tot mai viețuiește.“ 

Zice și realță braţu său în sus, 

Arătând pe cruce chipul lui Isus: 

— „Crist muri pe cruce pentru-umanitate 
Și prin moarte dete lumii libertate. 

Nu-i creștin acela ce nu ştie-a da, 
Pentru-al țării bine, pacea, viața sa! 
Dincolo de moarte radios străluce 
Soarele măririi eroilor, dulce. 
Ochii-nțelepciunii, cei de moarte plini, 
Nu pot să pătrunză dulcile-i lumini. 
Astfel este omul ce-njosirea-abate: 
Tremură să moară pentru libertate. 

Dar poporul nostru, nobil, generos, 

Rupe cu-a lui viață lanțul rușinos.“ 
Astfel le vorbește. Domnul oaste strânge, 
Luptă mare-ncepe, pe barbari înfrânge. 


ȘERBĂNEȘTI 
i 


Când vedea-vom încă un erou românl. 
Secolii se scură... fiarele rămân... 

Nici o zi n-aduce a ţării mărire; 

Viaţa noastră trece fără strălucire. 

La gândiri de fală, sufletul, căzut, 
Tremură ca sclavul ce s-a abătut. 

Jugul pentru dânsul s-a făcut un bine. 
Viaţa în robie nu mai e rușine! 

Și cu toate astea, o, pământ iubit, 

La mai mândre zile tu ai fost ursit. 
Dacă poţi tu încă să mai simți, o, țară, 
Cânturi de mari fapte ce te-ncununară 
Și să verși tu încă lacrimi de mândrie, 
lată-un cântec încă, tristă Românie. 


II 


P-un gonaci în spume, Manta cel bătrân 
Trece sub vedere corpul său român. 
Peste barba-i albă, pletele-argintoase, 
Razele de soare scânteiesc voioase. 
Apoi generalul, mândru d-ai lui ani, 
Zice-aceste vorbe către căpitani: 

— „Sabia străină pleacă frunți plecate; 
Când inima-i slabă, braţele-s legate. 
Mulţi roşeau în viaţă mândru-a mai gândi 
În străbuna țară fericiţi a fi; 

Căci robia lungă sufletu-njosește 

Tot atât cât corpul dureros zdrobește! 
Cât sub arme dalbe popolul a stat, 
Chiar la zile rele fost-a respectat. 

Numai cu-arma-n mână d-azi românu-n lume 
Va putea fi liber şi fălos în nume. 
Vulturul cel mândru căruia s-a smuls 
Aripile, zace de dureri pătruns, 

Dar când crește aripa“i, își apucă zborul, 
Sparge cu mândrie vânturile, norul. 
Astfel și românul astăzi rearmat, 

Locul său în lume liber și-a luat.“ 

Cum în vijelie frunza cea stricată 
Zace pe sub arbori tristă, răsturnată, 
Se dobor străinii peste câmpul lat. 
Mustafa dă fuga de puţini urmat. 


MUSTAFA-PAȘA 


Soarele-a pusese. Lupta tot urma; 

Dar im pinși, românii, spatele-nturna. 

lar Mihai Viteazul la ai săi cuvântă: 

— „Un român de moarte nu se înspăimântă. 
Ce vor face oare slabele femei, 

Dacă voi daţi dosul, o, vitejii mei“ 

Zice şi soldaţii, ruşinaţi, se-nturnă... 

Domnul pasă-n frunte; toți cu fală-l urmă. 
Vede comandantul Mustafa-pașa, 

Prin bravură cată lupt-a precurma. 

Chiar ca semizeii din antichitate, 

E] îl cheamă-n luptă şi fălos combate. 
Oştile-n mirare privesc şi s-adun. 

Caii lor resaltă, armele răsun. 

Se fărâm pe zale far' să verse sânge. 
Domnul schimbă-ndată spada-i ce se frânge. 
Pașa trage-atuncea paloșul tăios. 

Fierul sparge zaua domnului frumos. 

Pașa se doboară sub o lovitură 

Și cu viaţa pierde sângele pe gură. 

Turcii cu dezordin repede s-avânt. 

Cei mai mulţi dintr-înșii aflu-al lor mormânt. 

CĂLUGĂRENII 
l 


În umbrosul spațiu se revarsă zori. 
Turcii dorm p-o coastă însmălţată-n flori. 
Dar oștenii noştri și cu domnul june 
Către cer înălţă sfântă rugăciune. 
Domnul cheamă capii și-astfel le-a vorbit: 
— „Voi, cu care-n viaţă crud am suferit, 
V-aduceţi aminte vechea vitejie! 

Umbrele străbune, astăzi cu mândrie 

Vă privesc sub arme p-ăst fălos pământ. 
Azi mărirea veche iese din mormânt. 

Nu vă fie teamă despre-a lor mulţime, 

Ce de vitejie fuge cu rușine! 

Astfel cum un arbor creşte mai frumos 
Când abaţi din ramuri cele de prisos, 
Astfel și poporul pentru-a fi ferice 
Trebuie să facă dalbe sacrifice. 

Astăzi toată lumea către cer se-nchină 
Să triumfe mândru cauza creștină. 

Dacă vom învinge pe apăsători, 

Dorurile ţării s-or preface-n flori, 

Soarele măriei va luci d-aice 

Peste venitorul patriei ferice. 

Dacă ne vor bate, d-astăzi pe pământ 
N-om avea scăpare nici chiar în mormânt. 
Limbile străine, cu dispreţuire 

Pe români numi-vor în nefericire. 
Următorii noștri, abătuţi de dor, 

Vor roși de viața părinţilor lor. 

Însă vom învinge... Cu săbiile-n mână 
N-a supus străinul patria română. 

Ceea ce nu speră, nu-i demn să merite 
Fructele speranţei cele dobândite.“ 

Zice. Toţi de fală seamănă-mbătaţi. 
Domnul trece podul cu puțini armați. 
Patru pași de frunte cearcă să-i poprească, 
Dar românii treier armia turcească. 
Astfel mândrii vulturi către vânturi zboară, 
Despicând curentul care-i împresoară. 
Precum două râuri peste câmpul lat 
Se-ntâlnesc adesea pe comunul pat, 
Astfel se-mpreună, râură, se frânge 

Al ambelor armii spumegosul sânge. 

Ei pătrund la corturi. Într-a lor iuţime 
Se înturnă. Tunul bate cu asprime. 

Pe tot frontul oștii lupta s-a întins; 
Peste tot turbarea sufletele-a-ncins. 
Inima română însă nu răcește: 

Dorul biruinţei o însufleţeste. 

Turci mai mulţi s-adună... prin români fac cale. 
Oastea noastră pierde tunurile sale. 

Ca torent ce cură după vijelii. 

Află bariere peste lungi câm pii, 

Își opreşte cursul, geme, se lățește, 

Apoi cum abate lanţul ce-l oprește. 
Fuge peste luncă, gros spumând, turbat, 
Urlă, greu îneacă câmpul depărtat. 
Astfel otomanii se revărs nainte, 
Oripeunde calcă, seamănă morminte, 

De creștine corpuri luncile-s velite; 
Brăţele sunt rupte ş-armele zdrobite. 

Însă pretutindeni bravii ce s-abat, 

Sprijină cu pieptul vântul cel turbat. 

Dar Mihai așteaptă corpu-ajutător.. 

Va veni-nainte de pierirea lor? 

Soarele-i aproape sceptrul a-și depune. 
Domnul îngenunche, face rugăciune: 

— „Doamne, ce-ești în ceruri, blând, ascultător, 
Fii cu bunătate pentru-al tău popor. 

lar de cere soarta prada sa cu-asprime, 

Cruţă astă țară și lovește-n mine!“ 


II 


Ajutorul vine!.. Domnu-a-ncălecat.. 
Smulge o secure de la un soldat. 

Cum un vultur cade peste păsărele, 

Le fărâmă-n gheare şi-aripile-i grele, 
Astfel cade domnul peste-un corp osman. 
Vede de departe pașa Caraiman, 

Ce cu cel mai tare cere a combate. 
Sabia-i lucește... mulţi creștini abate. 
Între alte prade vede trei copii, 

Fraţi d-același sânge, juni frumoși și vii. 
Fiecare-n luptă pe păgân îl cheamă 

Și combat cu dânsul fără nici o teamă. 
Însă tineri încă, junii frăţiori 

Sub a lui secure cad ca trei dulci flori. 
Caraiman cu calul peste dânșii pasă, 
Dar Mihai soseşte, vede crudul paşă: 

— „Nu-i curaj cu pruncii a te măsura. 
D-ești voinic, cu mine vin-a te lupta!“ 
Astfel zice domnul şi spre pașa zboară. 

Pașa ţine-n dreapta sabia-i ușoară, 

lar în mâna stângă ţine steagul sfânt 
Ce se desfășoară legănat de vânt. 

Caii lor în salturi zboară şi s-opresc. 
Armele, lovite, scântei şi lucesc. 

Lupta este scurtă. Sub o lovitură 

Pașa cade, varsă sângele pe gură. 

Dar Mihai răpește steagul cel vestit 

Și l-ai săi se-nturnă fără-a fi rănit. 

Când se-nalţă-un suflet mai presus de lut, 
Temerile morţii rușinos amut. 

Sabia română scânteie p-aramă. 

Kirali din tunuri pe nemici sfăramă. 
Avangarda turcă fuge rușinos, 

Calcă p-ienicerii ce combat fălos. 

Cei mai mulţi dintr-inşii către pod s-adună, 
Se strivesc, pierd şartul; arma noastră-i tună. 
lar în amețeală singuri se-ntr-omor, 

Se strivesc sub arme şi sub caii lor. 
Mulţi, de crudă spaimă, se aruncă-n apă, 
Însă nici acolo zilele nu-și scapă; 

Apa mocirloasă îi reţine-n fund; 

Câţi silesc să scape, încă se cufund. 
Agonia-i crudă; moartea-i rușinoasă. 
Plini de tină-noată-n unda mocirloasă... 
Trei mari pași s-aruncă și prin apă mor. 
Chiar Sinan vizirul cearcă soarta lor. 

Un spahiu îl scapă, dar pe coasta lată 
Armia turcească fuge sfărâmată. 

Astfel se zăreşte peste-un moșoroi, 
Alergând furnice după repezi ploi. 

O, Sinan! trufia-ţi ce se face oare? 
S-a topit cu roua sub al zilei soare! 
Oștile-ţi făloase repede-au pierit 
Ca florile d-aur dintr-un vis dorit! 


Cum în capul turmei taurul purcede, 
Domnul înaintea cetelor se vede. 

Calul din ardoare-i pare-nflăcărat, 
Sângele din spada-i cură ne-ncetat. 
Hasan-pașa ţine încă-n apărare. 

Astfel prin furtună vechiul trunchi apare 
Înfruntând cu pieptul vântul furios, 
Dintre pomișorii care cad pe jos. 
Domnu-nvită pașa piept la piept să vie, 
Dar Hasan dă dosul prins d-a lui urgie. 
Sângele desfundă lutul cel uscat. 

De turbane, d-arme câmpul e-ncărcat. 
Leșurile rânduri zac în lac de sânge... 
Corbu-n nerăbdare de plăcere plânge. 
Noaptea scapă restul turcilor învinși. 

Ei s-ascund prin tufe de spaimă cuprinși. 


BĂTĂLIA PE GHEAȚĂ 


Mihai, domnul ţării, de soldaţi urmat, 
Trece prin Turcia Danubiu-ngheţat. 
Turcii mulţi pe gheaţă repede s-adună; 
Lupta-ncepe crudă ş-armele răsună; 
Nechezarea-ngână strigătu-omenesc; 
Înghețate vânturi suflă și mugesc; 
Crivăţul cu neaua bate turcii-n față; 

Mâinile lor p-arme se lipesc, îngheață; 
Caii fără cârmă fug oriunde vor, 

Poartă cu dezordin cavalerii lor... 

Arma nu mai poate să reverse sânge; 

Fi se mușc cu dinţii, unul p-altul strânge. 
Valuri de ninsoare râură din cer; 

Gheaţa se cufundă; luptătorii pier 

Și-n urgia crudă toţi dispută foarte 
Locul de bătaie, patul lor de moarte. 
Către-aceasta turcii se răresc amar. 

Cei mai mulţi sub gheaţă repede dispar, 
lar Mihai cu bravii trece mai nainte 

Și Rusciucul schimbă-n doliu și morminte. 


MOVILA LUI RĂZVAN 


Fiii de Moldova într-o zi s-adun 

Ș-ale ţării rele astfel le expun: 

— „Ungurii cu leşii se dispută iară 
Cine-a pune domnii în această ţară. 
Fiii ţării noastre încă n-au murit 

Ș-a lor ţară, drepturi d-astăzi s-au robit. 
Leahul cere țara ca o moștenire; 
Ungurul trimite pe Răzvan c-oştire; 
Numai noi, moldavii, încă n-am vorbit! 
Dar când moldoveanul va fi înjosit 
Cât să nu roșască de a sa ruşine, 
Îcă-o să-mi aleagă pe tirani mai bine! 
Însuși noi acuma domnul să numim 

Și cu arma-n mână ca bravi să murim! 
Astfel strigă ţara suspinând sub silă 

Și alege-ndată domnu-i pre Movilă. 
Apoi către unguri domnul a solit: 
„Drepturile ţării ce le-aţi nimicit 

Sunt a ei avere, viață, onoare, nume 

Și cu-al nostru sânge le-am păstrat în lume. 
Vă duceţi din ţară sau vă aruncaţi 
Masca creștinească ce pe frunţi purtaţi, 
Căci creştini în vorbe, faptele vi-s rele... 
Hearele păgâne nu-s atât de grele! 

Ne siliți cu turcii armele s-unim 

Și poloni, și unguri să vă nimicim!“ 

Cu oştiri de ţară domnul a plecat 
Ș-a-ntâlnit pe unguri la Areni la sat. 
Domnul îngenuche, face rugăciune, 
Apoi dă semnalul muzicii să sune. 
Lupta este aspră; fieru-n cărni se frânge, 
Câmpul se îneacă într-un lac de sânge. 
Ungurii se pleacă, seamănă învinși. 
Moldovenii-i urmă de turbare-a prinși. 
Ungurii iau fuga, moldavii-i gonesc, 

Îi omoară, îi prinde sau îi risipesc. 


BRAHA CĂPITANUL 


Noi te lăsăm, o, patrie, 

O, ţară de suspine! 

Vom trece viața-n lacrime, 
Înstrăinați de tine! 


Sub greutatea lanţului 
Al nostru braţ s-abate; 

Prin mărăcini picioarele 
Se-mlădiu sângerate. 


Și când ne las puterile, 
Când inima slăbeşte, 
Sub lovitura biciului 
Virtutea noastră crește. 


Dar dorurile corpului 
Uităm cu toții-ndată 

Când umbra dulce-a patriei 
Prin lacrimi ni s-arată. 


Astfel cânt moldavii de tătari robiţi, 
Astfel cânt pe cale abătuţi, zdrobiţi. 
Întâlniră cete ruse și române 

Ce-au scăpat din spada hoardelor păgâne. 
Dar moldavii cată robii-a libera.. 
Capu-oştirii ruse le vorbeşte-așa: 

— „De-ţi lovi tătarii după cum vă place, 
Are să se strice noua noastră pace.“ 

— „Cum nu ne vom bate, doamne, când zărim 
În robie soaţe, fiice ce dorim?“ 

Astfel strig românii şi pe lângă dânșii 
Ordele turbate văd trecând cu prinșii. 
Braha stă, priveşte... O femeie trece 

Cu picioare goale, noată-n huma rece, 

Cu vesminte rupte, perii revărsaţi, 

Braţele sub lanţuri, ochii-i lăcrimaţi. 
Tinerica prinsă către dânsul cată. 

Strigă cu durere, cade leşinată. 

Braha recunoaște pe soția sa. 

Își cheamă vitejii, p-al sau cal zbura. 
Sare peste rânduri, fărâmă ș-ucide. 
Ruşii nu cutează calea-i a închide. 

Apoi dă năvală şi fărâmă amar, 

Pân! la cea din urmă viață de tătar. 
Liberă toţi prinşii și p-a lui consoartă 

O primeşte-n braţe; însă, vai! e moartă!.. 


MĂRIREA LUI MIHAI 
I 


Din trei ţări române, cei mai mari s-adună 
Și cu trei coroane pe Mihai cunună. 
La prea mândre mese căpitanii-nchin 
Pentru sănătatea regelui creștin. 
Dulcile speranţe ce pe toți conjoară 
Îm pletesc cu roze timpul care zboară. 
Mâna verginală, fragedă ca crin, 
Atrăgea din harpe sunetul divin, 
lar accentul vocii cei armonioase 
Se-ntuna cu-aceste vorbe grațioase: 

„Tu, reunire splendidă, 

De minte, de tărie, 

D-amor; cerească glorie! 

Sublimă armonie! 

Ce-n coama dalbă-a zorilor 

Verşi valuri auroase 

Și pe guriţa verginei 

Pui roze grațioase, 

Unește d-astăzi ţările 

C-o singură cunună! 

Protege-a noastră patrie 

Și domnul ce-o rejună! 

Ascultă rugăciunile-i, 

Vezi lacrimile-i line 

Ce zbor cu fumul florilor, 

Prin spaţiu, către tine!“ 
Astfel cântă hora junelor vergine. 
Dar Mihai revarsă lacrime divine. 


II 


Domnul trece noaptea singur în veghere. 
Inima-i răpită fuge spre durere, 

Până somnul dulce cu-aripa-i d-eben 
Vine de-i îmbată sufletul său demn. 
Printre vise vede o fantasmă dulce. 
Faţa-i ca lumina florilor străluce, 

Ca torent sub soare râură-ai săi peri; 
Ochii-i plini de lacrimi seamăn rupţi din ceri. 
Vălu-i alb ca crinul grațios se-ndoaie, 
Brâu-i străluceşte c-arcul cel de ploaie. 
Fa vorbeşte... — „Cerul binevoitor 
Preurseşte ţării splendid viitor; 

Însă tu pieri-vei fără bucurie, 

Cei străini preda-vor ţările c-urgie, 

Ce prin ani de chinuri să vă curăţiţi: 
Suferința-nalţă popolii robiţi: 

Fierul vechi prin flăcări astfel tinerește.“ 
Zice şi dispare... Domnul se trezeşte. 

PETRU ȘI ASAN 


Împăratul Anghel şade în palat, 
De mai-marii ţării mândru-ncon jurat. 
Printre capii oștii intră doi străini, 


CUPRINS 


Doi români din Mezii, mândri ca doi crini! 


— „Im părate-doamne! la-ne în oştire, 
Dar ne lasă-a noastră veche moștenire!“ 


— „Nu voi pune-n oaste doi români barbari. 


De vă place lupta, mergeţi la bulgari! 
— „Împărate doamne! Nu se cade ţie 
Astfel de mustrare cu-astfel de mânie! 
Anghel trage-o palmă fratelui primar. 
EI înclină capul, însă geme-amar. 


P-o măgură neagră cei doi fraţi s-adună; 
Jură să nu moară fără de răzbună... 


După-a lor chemare, mezii și bulgarii 


Se cobor din munte sub cei fraţi primari. 


Sate şi ţinuturi celor doi se-nchină. 
Tremură, pălește fala bizantină. 
Anghel pasă însă spre răsculători. 

Cei doi fraţi vorbiră către luptători: 

— „Până când românul capul o să plece 
Umilit sub jugul tiraniei grece? 

Cela ce dă viaţa, printr-un magic vis 
Îngerul său dulce nouă a trimis 

Și ne-a zis: purcedeţi cu îndemânare 

Și vă bateţi mândru pentru neatârnare! 
Domnul tuturora astfel a voit. 

Nu sunteți poporul Domnului iubit? 

Grecii, prin mândrie şi prin necredință, 
A pierdut amorul de la providinţă. 
Domnul ne trimite în acest război. 
Credeţi întru Dânsul şi va fi cu voi.“ 


Astfel ei vorbiră către luptători. 

Și atacă p-Anghel prin adânci strâmtori. 
Cum din munţi se varsă, urlă cu urgie, 
Undele de ploaie după vijelie, 

Se cobor românii spre vrăjmași în văi. 
Anghel pierde lupta şi soldaţii săi 

Și abia c-o sută de viteji, prin apă 

Roşie de sânge, împăratul scapă. 

MÂNIA LUI ȘTEFAN 


Ștefan al Moldovei la Vaslui sosește. 
Cheamă pe miniștri, astfel le vorbește: 
— „Morți eraţi în viaţă și v-am înviat! 
Cu a ţării cârmă cinste vi s-a dat. 

Să vă fac plăcerea fără mărginire, 
Am lipsit pe rude de a mea iubire, 
Am jertfit prieteni și ostașii mei 
Ce-au lucrat cu ţara la mărirea ei; 


Numai să domnească pacea p-ăst pământ 
Și să pot a zice: pentru toţi domn sânt! 


La mărinimia care am avut 

Pentru toţi, răspundeţi, ce fel aţi făcut? 
Voi primirăţi cârma ca să o slăbiţi! 
Apăraţi coroana ca s-o umiliţi! 

Ca să cază domnul, aţi voit să piară 
Cu neatârnarea-i sfânta noastră țară. 
Aţi cătat mărirea, cinstea să-i luaţi, 

La străini hulită s-o îngenucheați!.. 
Căci a ei mărire dată-n al meu nume, 
Mici şi fără merit vă făcea în lume. 
Neputând să mergeţi unde suntem noi, 
Au voit să cază domnul pân: la voi. 

Dar Ștefan cel Mare încă vieţuieștel.. 
O, arcași! îmi spuneți, ţara ce doreşte“ 
„Moarte! strig-arcașii.. Sălile răsun... 
Trei miniștri mândri capul lor răpun. 


APRODUL PURICE 


S-a prinsese-n luptă Hroiot cel tiran. 
Când s-abate calul marelui Ștefan, 
Purice-i oferă calul său îndată. 
Domnul nu ajunge scara ridicată. 

— „Doamne! Moviliţă mă voi face eu, 
Ca să poți să-ncaleci după gâtul meu! 
Zice şi se pleacă. Ștefan, fără muncă, 
Prin mijlocu-acesta pe fugar s-aruncă. 
— „Purice, sărace! De voi câștiga, 

În movilă-naltă eu te voi schimba. 
Omul este mare, nu prin al său nume, 
Naștere, avere, ci prin fapte bune; 
Faptele sunt nobili, nu ţărâna sa 

Ce deopotrivă viermii-o vor mânca. 

Și acum, Movilă, aidi a ne lupta! 

Căci urmașii noștri nu ne-or semăna! 
Mulţi români chiar astăzi la străini aleargă 
Și prin ei așteaptă ţara ca să meargă. 
Și cum vrei ca viaţa la ei a afla, 
Când tu nu o afli în inima ta! 

Cel străin nu-ţi face niciodată bine 
Fără să câştige drepturi peste tine. 

Nu zic c-o să piară neamul românesc; 
Dar sunt timpi în care popolii slăbesc; 
Cum sunt ani în care pomul ce rodește 
Nu dă nici o roadă, deși înflorește. 
Popolii se pleacă când mai-marii lor 

În descurajare cu inima morl.. 

Când sunt robi ei înșiși l-a lor slăbiciune, 
Cum vor face liber un popor în lume? 
Popolul acela este ca sfârşit, 

Este cel din urmă: e la robi robit. 

Căci întotd-auna un popor se face 
Mare ori nemernic, celor mari cum place. 
Și să știi, aproade, că vor trece ani 
Până să mai vie Dragoși și Ștefani!“ 
Zice, pleacă, învinge. Hroiot se umilă. 
Purice aprodul s-a făcut Movilă. 


——.— 


COPILUL DIN CASĂ 


Trage cu săgeata scutierul mare; 
Unde-atinge face poarta de intrare. 
Un copil din casă apoi a venit, 

Turla se clădeşte unde a lovit. 
Domnul Ștefan trage: unde-atinge, face 
Biserica Putnei ce-ntre dealuri zace. 
Alt copil din casă a-ntrecut pe domn, 
A atins în dealul ce-l chemau Sion. 
Însă domnul Ștefan zice cu asprime: 
— „Un copil din casă m-a rămas pe mine! 
Umilit de dânsul, domn nu mai pot fi; 
Ori eu las domnia, sau el va muri!“ 

Un bătrân îi zice: — „Domnii din vechime 
Ar fi dat lui cinste, căci a tras mai bine. 
Doamne al Moldovei, tu l-ai pizmuit, 
Domnul pân' la şerbu-i azi s-a coborât! 
Dacă dai tu morții cei cu hărnicie, 

Cu acei nemernici ce-ar putea să fie? 
Vrei sa fii domn mare printre cei mai tari? 
Pe supuși-înainte fă-i să fie mari! 

Farul cât de luciu, focul lui dispare, 

Dacă nu se pune p-o nălțime mare. 

La o curte unde meritu-i gonit, 

Moartea şi căderea scara i-au suit. 

Dacă prin războaie domnul este tare, 
Numai prin dreptate va ajunge mare.“ 


Ștefan se gândește, apoi a vorbit: 

— „O, bătrân cu minte, bine ai grăit! 
Să se ierte dară cel copil din casă 

Și de azi să șează la domnească masă. 


Mulţi vrăjmași au domnii, însă cel mai rău 
Este chiar mânia sufletului său.“ 


PETRU RAREȘ 


Rareş l-ai săi zice: — „Marele sultan 

A jurat să nu-mi dea tronul moldovan 
Până nu va trece de trei ori călare 
Peste mine... Spuneţi, asta cum vă pare“ 
Un bătrân îi zice: — „N-a jurat deloc; 
Va să te-umilească cu acest mijloc“. 

— „Să mă umilească? Asta nu mă-amână.. 
Mâine-oi fi în ţară şi cu arma-n mână! 
— „Mâine-i fi în ţară, cel bătrân i-a spus; 
Însă nu sub arme, ci ca domn supus. 

La străini domnia cela ce o cere 

Dă dovezi că n-are viață şi putere. 

Tu ai fost odată domn neatârnat, 

Căci ai fost de fiară pus şi apărat. 

Azi te pune turcul; azi nu mai domnești. 
Dintre toţi românii singur tu rob eşti. 
Nu poţi să fii altfel fără de trădare; 

Și ea nu e arma sufletului mare. 

De-i primi domnia c-umilința ta, 

lară c-umilinţă tu o vei lăsa. 

Mulţi au zis ca tine pân' la tron să vie; 
Ș-apoi toţi căzură sub a lui robie; 
Tronul are lanţu-i ce-i mai greu de spart 
Decât cel ce domnii la supuși împart. 
Unul e de aur, celalt de-acioaie; 
Unu-abate trupul, celalt gândul moaie. 
Rareș, dacă astfel domnu-i umilit, 

Ce va fi poporul? Oare ai gândit? 

Ori mai jos ca tine el o să coboare, 

Ori tu vei ajunge l-ale lui picioare. 

Nu primi domnia și rămâi supus, 

Dar cu suflet mândru și cu fruntea sus.“ 


Rareş nu ascultă. Merge domn în ţară, 
Și domnia-i scurtă, viața-i e amară. 

BARNOSCHI-DOMNUL 


O, săracă ţară! Turcii cei mai răi 

Judecă și-omoară domnii mari ai tăi! 

Încă azi Barnoschi, domn cu nume mare, 
La serai purcede între turci călare! 

Sala e întinsă; sfatul numeros, 

Chiar sultanu-ascultă prin cafas umbros. 
— „lată omul zice satrazanul mare. 

Toţi privesc la dânsul prinși de admirare. 
— „E-nţeles cu leșii ţara să predea, 

Astă carte spune împotriva sea.“ 

— „Cer să se ucigă el și toţi ai săi!“ 

A mai zis vezirul marilor călăi. 

Dar mufti răspunde: — „Capul dacă piere, 
Gloatele reintră în a lor tăcere.“ 

— „Moară! strigă pașii — este osândit!“ 


— „Voi mă daţi la moarte, domnul a vorbit. 
Voi muri cu fală, cum românul moare 
Pentru țara sfântă! Nu-s român eu oare? 
Nu voi să mă apăr, căci nu voi să dau 
Turcilor în țară drepturi ce ei n-au. 
Dreptul vă lipsește... Patria română 

N-a învins-o nimeni cu armele-n mână! 

Ea plătește vouă să o apărăţi; 

Nu ca să o spargeţi, nu să-o-ngenuncheați. 
Mândri de puterea cea materială, 

Peste ţară drepturi vă luaţi cu fală. 

Dar acea putere fără de cuvânt 

E ca vasul mândru părăsit la vânt. 

Dumnezeu răpește sfânta cugetare 

Popolilor barbari supuși la pierzare“ 

— „Moarte! strigă pașii. Domnul jos pe piață, 
Cu virtute rară, pierde a lui viaţă. 

Dar când cade capul, calul său ce-l port 
Nechează, tresare, apoi cade mort.. 

Turcii se-nspăimântă. Ei și-aduc aminte 

Ale lui Barnoschi agere cuvinte. 


MIHAI ȘI UCIGĂTORUL 


În cetatea Clujul, într-un vechi palat, 
Stă Mihai Viteazul rege coronat. 
Ungurii, românii, sașii i se-nchină: 
Dacia revarsă vechea sa lumină, 

Dar atunci s-aduce capul lui Andrei * 
Ce fugind din luptă fu ucis d-ai săi. 
Ucigașul pare: crima îl mândrește; 
Lauda mulțimii încă o mărește. 

Capul se expune. Domnul, gânditor, 
Cu aceste vorbe varsă al său dor: 


— „Crima când se face chiar spre-al nostru bine, 
Ea rămâne crimă, merită asprime, 

Cela ce o iartă este vinovat 

Pe cât cel ce-o face este degradat. 


* Cardinalul Andrei Batori (n. a.). 

Cela ce în umbră pe vrăjmaș omoară. 
Dumnezeu și omul insultând, coboară. 
Piară ucigașul! Voi înmormântați 

Pe acest om mare şi onoare-i daţi!“ 


Ucigașul piere. Și cu pompă mare 


Batori primeşte sfânta mormântare. 

REFERINŢE ISTORICO-LITERARE 


Între cele mai plăcute produceri ale literaturii române sunt şi vor rămâne 
poeziile dlui Şerbănescu. De la cele dintâi încercări ale dlui Bolintineanu, 
care se deosebeau prin aceeaşi însuşire, nu cunoaştem poezii a căror limbă 
să fi produs auzului aceeaşi plăcere ca poeziile citatului autor... 

Titu MAIORESCU, Critice, Editura Hyperion, Chişinău, 1990, p. 
114. 


... Versurile sale (ale lui Dimitrie Bolintineanu, — nota alc.) patriotice 
şi eroice corespundeau aşa de bine necesităţilor sufleteşti ale con- 
temporanilor săi! 


Garabet Ibrăileanu, Pagini alese, vol. II, Editura de stat pentru 
literatură şi artă, Bucureşti, 1957, p. 18. 


Legendele au trezit un interes extraordinar prin patriotismul lor 
focos şi prin strania lor muzică. Bolintineanu rămâne şi azi un poet 
fragmentar remarcabil, şi o bună operă de izolare dă o colecție 
surprinzătoare de instantanee poetice. El este întâiul versificator român 
cu intuiţia valorii acustice a cuvântului, care caută cuvântul pentru ceea 
ce sugerează dincolo de marginile lui noţionale şi face din vers o singură 
arie. Bolintineanu e auditiv şi mecanic şi asta duce mai aproape de poezia 
modernă. El are un fonetism studiat care traduce ideea poetică direct, 
fără asociaţiuni. Vestitele versuri 


Un orologiu sună noaptea jumătate. 
În castel în poartă oare cine bate? 


sunt, dacă alungăm nedreapta deciziune cu care au fost stizmatizate, 


foarte bune versuri. Sincoparea cuvântului orologiu, spre a suna mai 
rotacizant, terminaţiile metronomice tate—bate, întrebarea obosită ce 

indică neaşteptarea nici unui element turburător, dau rândurilor un ce 
horcăit, cavernos, o cadență de maşinărie, care însă vine din fonetismul 
psihic, nu din ritmica exterioară a stihurilor. De aci va învăţa Eminescu să 
analizeze subconştientul. În afară de simţul acustic, Bolintineanu posedă 
plastica dinamică, însuşirea de a strânge într-o linie răsucită toată 
virtualitatea unei mişcări. Tăiate, unele versuri apar ca nişte momente în 
perpetuă deşfăşurare cu capetele infinite. Ba chiar virtutea de căpetenie 
face a fi aceea de a izola un gest sau un obiect pe o pagină albă, ca într-un 
studiu pregătitor de pictor, făcându-l etern, inexplicabil. 

G. CĂLINESCU, Istoria literaturii române de la origini până în 

prezent. Editura Minerva, Bucureşti, 1986, p.238. 


Legendele istorice, cele mai cunoscute scrieri ale lui Bolintineanu, 
consacră balada istorică şi, o dată cu ea, numele lui Bolintineanu în literatura 
noastră. Succesul lor în epocă a fost imens, iar după moartea poetului, 
până astăzi, Bolintineanu a fost cunoscut ca autor în primul rând al 
legendelor, din care unele, tipărite des prin manuale, sunt larg cunoscute şi, 
însoţite de melodie (Muma lui Ştefan cel Mare, Cea de pe urmă noapte a 
lui Mihai cel Mare), au devenit nişte cântece aproape populare. Ele au în 
genere caracterul unor balade inspirate din istoria naţională, preamărind 
lupta poporului de-a lungul veacurilor pentru apărarea libertăţii. Multe 
din legendele scrise în prima perioadă a activităţii lui Bolintineanu au ca 
punct de plecare O samă de cuvinte ale lui Neculce. Mai târziu, în culegerile 
Bătăliile românilor (1859) şi Legende noi (1862), poetul va recurge la 
cronici, nu numai cele vechi (Ureche, Costin, Neculce), ci şi la izvoare mai 
noi (Şincai, Kogălniceanu, Laurian etc.)... În centrul legendelor sunt figuri 
de eroi, de obicei voievozi, intraţi adânc în conştiinţa poporului ca luptători 
împotriva cotropitorilor otomani. Cele mai multe se referă la Ştefan cel 
Mare, Mihai Viteazul, Mircea cel Bătrân. Atenţia poetului e îndreptată nu 
atât spre descrierea luptelor, cât spre consemnarea la eroi, în versuri patetice, 
a unor gesturi şi atitudini exemplare prin semnificaţia lor patriotică, de 
natură să trezească la contemporani sentimentul demnităţii naţionale, 
ideea luptei pentru libertate. Eroii legendelor lui Bolintineanu sunt toţi 
patrioți şi-şi exprimă dragostea de ţară în cuvântări pline de sentinţe şi 
maxime mobilizatoare, cu aluzii la contemporaneitatea scriitorului. 
Cuvântările iau aspectul unor lungi tirade, acoperind spaţiul întregii poezii, 


265 


— Dimitrie Bolintineanu — 


reducând la minimum substanţa propriu-zis epică. Un atare procedeu tehnic 
caracterizează în genere legendele, conferindu-le un pronunţat caracter 
liric. El e determinat de scopul agitatoric pe care autorul, luptător patriot, 
îl urmărea în mod conştient în scrierile sale, într-o epocă — perioada 
premergătoare anului 1849, ca şi cea a Unirii, — de mare entuziasm 
pentru emanciparea naţională şi socială. 


Istoria literaturii române, vol. II. Editura Academiei, Bucureşti, 1968, 

p. 547-548. 

Cele mai cunoscute poezii ale lui Bolintineanu sunt Legende sau 
basme naţionale în versuri (1858). Inspirate din istoria naţională, 
legendele au ca punct de plecare culegerea lui Neculce O samă de cuvinte 
(Daniil Sihastrul, Muma lui Ştefan cel Mare etc.), sau cronicile lui G. 
Ureche, Miron Costin. (Legendele din volumele Bătăliile românilor, 1859, 
şi Legende noi, 1862, sunt inspirate din cronicile publicate de Şincai, 
Kogălniceanu, Laurian.) Scriitorul evocă episoade istorice dramatice, care 
pun în lumină virtuţi eroice şi atitudini de mândrie naţională. Eroii 
legendelor — domnitori, comandanţi militari sau simpli oameni din popor 
— sunt personalități cu însuşiri excepţionale de bravură şi sacrificiu pentru 
cauza obştească, devenind astfel eroi romantici, care răspund avântului 
generos al scriitorilor progresişti de la 1848. 

Bolintineanu, de multe ori prolix, captiv al unui neînfrânat flux ver- 
bal, a obținut însă efecte surprinzătoare prin acele formulări sentenţioase, 
memorabile, care s-au transmis peste timp, circulând desprinse de contextul 
şi de numele autorului („Viitor de aur țara noastră are / Şi prevăd prin 
secoli a ei înălţare“, „Cei ce poartă jugul şi-a trăi mai vor / Merită să-l 
poarte spre ruşinea lor“, „Unde tronul poartă uri şi răzbunări / Moartea 
se aşază p-ale sale scări“). 

Poetul a intuit, pare-se, mai mult decât oricare scriitor al epocii, valoarea 
sugestivă a cuvântului pentru a evoca mişcarea şi universul auditiv... 

Înrudite ca tematică cu legendele istorice, poemele de respiraţie mai 
largă ale lui Bolintineanu Sorin sau Tăierea boierilor la Târgovişte, 
Andrei sau Căderea Nicopolei şi Conrad, deşi reuşite numai parțial, 
sunt compuneri interesante în genul meditaţiei filozofice şi etice, influențate 
vizibil de poemele lui Byron. 

În cel de-al treilea ciclu, Basme, din ansamblul de Poezii editat în 1865, 
poetul abordează motive folclorice pe care le tratează într-o manieră ro- 

mantică specifică, dându-le o culoare tenebroasă, uneori macabră, alteori 
grotescă. Balada fantastică Mihnea şi baba, în care strofele se rostogolesc în 
ritmul dezlănţuit al unei cavalcade, e, în acest sens, o admirabilă reuşită 
artistică („Mihnea încalecă, calul său tropotă, / Fuge ca vântul; / Sună 
pădurile, fâşie frunzele, / Geme pământul; / Fug legioanele, zbor cucuvelele, / 
Luna dispare; / Cerul se-ntunecă, munţii se clatină, — / Mihnea tresare“). 

Ciclurile Florile Bosforului şi Macedonele, din acelaşi volum, ilustrează 
înclinația poetului spre exoticul oriental. În decor de serai, cu flori luxuriante, 
cu giamii şi caice, se petrec nocturne idile melodramatice, cu odalisce 
frumoase, roabe răpite sau sultane plictisite. Nu lipsesc cuvintele turceşti, cu 
sonorități bizare, menite să dea culoare: halaica, hanima, namaz, numele 
exotice Almelanir, Biulbiul, Ispahan, Mehrube, Candili, Dilruban. 

Antologică rămâne San-Marina, poezie a transhumanţei păstoreşti, 
plină de graţie, pastelistică şi idilică, într-o viziune etnografică, în care 
intră desigur nostalgia „macedoneană“ a autorului. Ritmul este 
incantatoriu şi sugestiv, într-o tehnică a cadenţelor şi repetiţiilor 
neîntrecută în epocă („San-Marina astăzi are / Sărbătoare de păstori, / O 
serbare / De plecare / La Vardar, ce cură-n mare, / Alergând pe pat de 
flori. / Se întinde masă dalbă / Pe un plai lângă cătun, / Cu smântână / 
De la stână / Şi cu fagi de miere albă / Şi cu vin de la Zeitun...“). 

Bolintineanu a scris de asemenea poezie satirică, viguroasă ca ton, dar 
prozaică, uneori de simplă cronică rimată (deşi ciclurile sunt intitulate 
fastidios: Nemesis, Menadele, Eumenidele), o încercare de epopee, 
neterminată, Traianiada (1868). 

Romanele lui Bolintineanu (Manoil, 1855; Elena, 1862) poartă 
semnul pionieratului în acest gen literar, având o construcţie convenţională 
şi eroi lipsiţi de consistență epică. Ele interesează totuşi nu numai ca 
experiment literar, ci şi pentru notele de observaţie şi critică socială, izvorâte 
din tendinţa scriitorului de a propaga idealul emancipării naţionale şi 
sociale... 


George IVAŞCU, Istoria literaturii române, vol. [, Editura ştiinţifică, 
Bucureşti, 1969, p. 463-465. 


„.. Un prilej de meditaţie, dar şi de înfrigurată şi contradictorie opţiune, 


de atracţie şi de respingere, de entuziasm grav şi de hilaritate, ni-l oferă 
recitirea operei poetice a lui Dimitrie Bolintineanu — poet aşezat în istoria 

țării cum nu se poate mai rău şi mai nedrept, tocmai când limba vorbită 
nu era nici unitară, dar nici neunitară, când jalea ţării îşi ştersese totuşi 
un ochi de lacrimi, dar îl avea pe celălalt încețoşat. Bolintineanu, minunatul 
şi tristul de El, născut cu mult după tiparul de lemn al diaconului Coresi, 
cel plin de har şi aură de pionier, dar înainte ca plumbul literelor de tipar 
să fie la îndemâna oricui prin ieftinire, Bolintineanu cel trăind imediat în 
aerul marelui Văcărescu Ilenăchiţă, dătătorul legii principale şi groase pe 
care toată suflarea poeziei culte trebuia s-o urmeze ca să poată exista 
într-adevăr („Creşterea limbii româneşti şi-a Patriei cinstire“), 
Bolintineanu cel trăind însă înaintea formulării naturale şi nuanţate a 
testimoniului văcăreştean împlinit de Eminescu, Dimitrie Bolintineanu, 
cel fără norocul de a rescrie cu propria sa mână Mioriţa, cum şansa, iar 
nu mai marele talent, îl hărăzise pe Alecsandri — prin aceasta, şi poate nu 
numai prin aceasta — nemuririi... 

Nu-l putem considera în acest context (să zicem, în contextul Mioriţei 
şi al lui Toma Alimoş) pe Dimitrie Bolintineanu ca precursor (şi nu numai 
pe el). Ne întrebăm atunci cu o reală îndreptăţire, de ce revenim asupra 
versurilor lui, de ce în ciuda pasagiilor rizibile (nu puţine) îl ţinem totuşi 
îmbrăţişat în sensibilitatea noastră modernă aspră şi dură, încercată nu 
numai de o experienţă istorică tragică, dar şi izolată de trauma unor 
comunicări de valori mult uşurate de secol, şi nu întotdeauna favorabile 
vechilor ierarhii zugrăvite? 

În ce rezidă forța misterioasă şi cercetată de îngeri a poeziei lui Dimitrie 
Bolintineanu, ce monezi de aur a bătut el cu bătaia inimii lui, că până în 
zilelele noastre sensibile au vad şi cheltuială? Care sunt pricinile ce ne 
determină pe noi cei care, cercetându-l pe Rainer Maria Rilke îndurerați 
de emoție şi de comprehensiune virginală, sau în târziul dimineții începute 
de cu seară îl ațipim sub tâmplă pe Bacovia răscolitorul, şi totuşi ne 
reîntoarcem din când în când, cu aprigă înfrigurată curiozitate, asupra 
vechilor scriituri ale lui Dimitrie Bolintineanu? (...) 

În cazul lui Bolintnineanu, căci el ne preocupă acum şi ne stârneşte 
toate aceste gânduri şi comparații, prezenţa lui în contemporaneitate 
trebuieşte explicată cu mult mai nuanțat. 

Bolintineanu avea un Ideal (ca şi Heliade Răduleascu, cel care întâiul 
I-a salutat în scris, rămânându-i lui Mihai Eminescu să-i fie printre ultimii 
contemporani care au adaos un epitet de aur la nobilul ideal al poetului) 
— ideal mai puţin vindicativ, mai mult preventiv — cu exemple imediate 

de traumă istorică, dar şi cu intuiţia caracterului ciclic al acestor posibile 
traume. El nu a exprimat nici durerea naţională, şi nici visul ţării, deşi a 
fost un dureros şi un visător. 

Un „nu ştiu ce“ anume, în poezia lui, semnifică îngrijorarea, un fel de 
îngrijorare, aparte, din când în când împăcată cu sine, din când în când 
visătoare. 

Structura poeziilor lui, catastrofică uneori, dar alteori isteaţă până la 
proverb, ne lasă noţiuni de neuitat, în moştenire. (...) 

A fost ceva monoton şi de caracter în tot destinul lui Bolintineanu, o 
ținută ireproşabilă şi nespectaculară, un romantism şi o dragoste de ţară 
mai frumoasă, o nechivernisire care plânge până toceşte piatra cu lacrima 
lui, dar plânge ascuns, plânge în somn, de îndată ce se simte privit, începe 
brusc să-ţi surâdă încurajator. 


Nichita STĂNESCU, Carte de recitire, Ed. Cartea românească, 
Bucureşti, 1972, p. 91-97. 


Pentru Dimitrie Bolintineanu, „națiunea este poporul“, incluzând în 
structura acesteia, în componenţa sa factori cum sunt: toate clasele sociale 
„care trăiesc sub aceleaşi legi“, limba, datinile, precum şi „tărâmul“, 
înțelegând prin aceasta teritoriul constituit istoriceşte. Se poate remarca 
prezenţa în cadrul acestei definiţii atât a componentelor de factură mate- 
rială, cât şi a celor spirituale. 

În optica patriotului muntean, una dintre trăsăturile definitorii, 
primordiale ale unei naţiuni o constituie independenţa şi suveranitatea 
sa, pe care autorul le sintetizează în dreptul naţiunii „de a se guverna 
precum ea voieşte“. Un al doilea drept sacru al naţiunii, strâns legat de 
primul şi tocmai ca o întărire a ideii de independenţă şi suveranitate, este 
considerat dreptul „de a se păstra“ în înţelesul de conservare a fiinţei, a 
integrităţii teritoriale, a intereselor naţionale. D. Bolintineanu, aducând 
această idee ca valoare de postulat, menţionează expres că „o naţiune are 
dreptul de a respinge prin putere orice agresiune nedreaptă de afară“. Un 
alt drept inalienabil, sacru, în cadrul exercitării nestingherite a 
independenţei şi suveranităţii naţionale este considerat de autor „acela al 
dezvoltării libere a tuturor facultăţilor sale“, adică a potențialului său 
creator în domeniul producţiei materiale şi spirituale, care laolată să-i 
afirme şi să-i valideze capacitatea şi persoanlitatea în concertul celorlalte 
naţiuni. 

Din opera filozofică şi social-politică a lui D. Bolintineanu în problema 
națiunii se degajă ca trăsătură dominantă spriritul său patriotic, referințele 
sale cu privire la ideea de patrie şi sentimentul patriotic, la limba naţională, 
literatura şi istoria naţională, cunoaşterea şi venerarea trecutului istoric, 
pe care le consideră elemente constitutive, componente indispensabile ale 
conştiinţei naţionale. În lucrarea Cartea poporului român. Cugetări 
filozofice şi politice cu privire la starea actuală a României, care avea să 
apară la finele deceniului al şaptelea, Bolintineanu exprimă patetic, 
testamentar, idei şi îndemnuri de o semnificaţie deosebită până în timpurile 
noastre, menite a asigura vigoarea şi a afirma personalitatea unei naţiuni. 
„O naţiune, scria acesta, trebuie să facă sacrificii pentru interesele generale, 
să iubească limba, literatura, istoria sa, să onoare trecutul, să lucreze 
pentru viitor“. 


C. Gh. MARINESCU, AL. TĂNASE. Conştiinţa naţională şi valorile 
Patriei, Ed. Junimea, Iaşi, 1982, p. 57-58. 


Prin zonele rezistente ale liricii sale, Bolintineanu anunţă, mai abitir 
decât contemporanii săi mai înzestrați, modernitatea poeziei româneşti. 


Z. ORNEA, Interpretări, Editura Eminescu, Bucureşti, 1988, p. 185. 


„„. Meridional prin sorginte şi imaginaţie, Bolintineanu a adus în 
literatura noastră Orientul mirific şi senzualitatea, laurii solari, clima 
blândă şi roză. Când viziunile lui se epuizează, când arborescenţele fanteziei 
sale se topesc şi când formele graţioase şi fragile îngăduie substanţei lirice 
să transpară, poetul se dezvăluie în plenitudinea sa. Descoperi atunci în 
Bolintineanu nu numai un premergător al lui Eminescu, dar mai cu 
seamă un precursor al lui Macedonsky... 


I. NEGOIŢESCU, Istoria literaturii române, Editura Minerva, 
Bucureşti, 1991, p. 73. 


Dacă am gândi poezia exclusiv ca un verb muzicalizat, Bolintineanu, 
cu ropotitoarea lui baladă trubadurească; Eminescu, prin magica armonie 
transcendentă; Coşbuc stilizând, cum preclasicii dansurile vechi, o horă 
tutelară, ca într-un Codex Cajoni al poeziei; Goga cu monodia lui liturgică; 
Ion Barbu, cu timbrul criptic de cristale senzuale repercutându-se molatic 
în oglinzi descântate; Bacovia, cu disonanţele exasperate scrâşnind într-o 


210 


— Legende istorice — 


romanţă a dezolării provinciale (ca o pavană cântată la caterincă); iar 
acum, la urmă, poetul „necuvintelor“, cu joaca lui de-a cuvântul total, 
făcut să evolueze ca o emanație nemijlocită a fiinţei — ei sunt dintre cei 
care au cristalizat, din rumorile cosmopolite sau din melosul mioritic, 
tonalități care rămân proprietatea exclusivă a limbii poetice româneşti. 
Nu-i putem contesta lui Bolintineanu un loc legitim în această companie 
ilustră. 

Gabriela OMĂT, Postfaţă la cartea: Dimitrie Bolintineanu, Legende 

istorice, Editura Minerva, Bucureşti, 1991, p. 155. 


Înzestrarea specială a lui Bolintineanu, vizibilă în legende, dar mai 
ales în basme, constă ... în tehnica muzicală a versului său, capabil să 
imită onomatopeic armoniile naturii sau să exprime ritmic emoţiile, pe 
cele mai variate registre. Poetul e un mare alcătuitor de blesteme în metru 
amfibrahic (“Să-ţi arză plămânii de-o sete adâncă/ Şi apă, tirane, să nu 
poți să bei“), un autor neîntrecut de pasaje simfonice... 

Prin astfel de însuşiri Bolintineanu s-a impus în literatura română ca 
un poet foarte personal, uşor de recunoscut în imitații, ca un adevărat şef 
de şcoală. 


AL. PIRU, Istoria literaturii române, Editura Grai şi suflet — Cultura 
Naţională, Bucureşti, 1994, p. 57-58. 

